
द्यछा ! 


जिगु नहगु बाखं स्वये-ब्वनेत आयबुइक 
पियाच्चंपिं नेपालभाषाया बाखं-ह्यःमि ब्वँमि 

शरेष्ठभाजुया “थथिंजा:गु रसबस.....” न्हूबाखं-मुना पिथने दयाः जिपिं 
साप लयूताः । थुगु सफू पिथनेगु ह्वःताः जिमित बियादीगुली वयूकः 

थुगु प्रकाशनया लुखां पिदंगु मेमेगु सफूयात थें थुगु सफू “थथिंजाःगु 
रसबस.....” यात नं ब्वैमि भाजु-मयूजुपिंसं दुनुगलं लसकुस यानादी 


- ल्यायूम्ह पुचः प्रकाशन 

न्हायूकं 





न्हायूकं 


सःस्यूपिंसं धयाच्चन,- 'साहित्य समाजया न्हायूकं खः ! 

आपाःसियां मस्यू- 'समाज थःगु न्हायूकं खः ! 

समाजय्‌ न्ह्याम्हेसिनं न॑ याउँक धाइगु,- 'न्हायकं दयेक छाय्‌ तुँथिइ 
क्वस्वयेमाःगु ?!' 

न्हायूक-पसल्यां धाल,- “न्हायूक मदुगु मखु, दु । तर स्वानातयागु !” 

न्हूगु चःबिइ न्हायूकं खाखां, बाथरूम दयेकूम्हं धाल,- “ह्यूपाः 
न्हायूकंदुनेया दांप्वः जुल !” 

जिं न्हायूकं स्वया । थःगु ख्वाः ला म्हसिल । तर न्हू न्याना हयाखतं 
पुयागु क्यायूपय्‌ च्वंगु आखः म्हमसिल । क्यायप त्वयाः स्वया, अले तिनि 
म्हसिल,- अंग्रेजी थःगु हे देशया नां झम्ब्रराइडरी यानातःगु खनिं ! अःखतं 
ब्वने मफुगु जुयाच्चन जिं । जितः ग्यासें वल,- जिं न्हायूकनय्‌ खंगु जिगु 


ख्वाःपाः नं अःखः जक खः ला ?! 
[ | 


थथिंजाःगु रसबस..... - १ 


त मनूया ! जय ! 





.-..- मनूया ! जय ! 


क्वथा छकुतिँ खिउं नुनातल | जिगु मिखाप्वाः चाः लाकि मचा: ?! 
मिखा ला जिं कना थें च्वं, तर मिखायात जलं मखु, ख्वाउं त्यलाच्वंगु थें 
च्वं ! जिँ सासः ल्हानाच्चनागु दु लाकि मदु, वाः चायेके हे मफु । अथें अथें 
मिखा थःथम्हं तिसिनावं थें, खिउं जितः भुत्तु भुनाहल । ...... 

निभाः ला त्वल खनिं! जिगु क्वथाय्‌ नं झल्ल धायेक झ्याल निभाःजः 
सुतुक्क दुहां वयाच्चन खनिं ! जिं थःत क्वातुक्क थियाः-तियाः स्वया । जि 
ला सदां थें थौं नं म्वाःनि खनिं ! म्वाःम्ह जितः आः सुं महितालं नं स्यायेफइ 
मखुत। ...... 

थौंतक जिं जीवन-यात्रायू/ जीवन-ब्वाज्या-कासाय्‌ कालयात त्याकाः 
'जीवन-तक्मा' कायेधुन । आःतकया जिगु अनुभवं धाल,- कालयात 
इलकाल मदयेक कुलामय्‌ त्वःताः जिं जीवन न्ह्याकां च्वनेफइ; मेपिन्त नं 
म्वायेगुली लिघ्वासा बियाँ च्वनेफइ । जिगु नुगःया धुकुधुकुं धयाच्वन थय्‌- 
'अजेय मनू !- छ॑ जय! जय !! जय!!! 


२ - थथिंजाःगु रसबस..... 


चिबाखं 





चिबाखं 


“मिखा 5 5 5 !”- स्वंगः मिखा दुम्ह व अजू चाल । 

- “खः, जि मिखा हे खः ।” 

व न्हिल,- “जिं ला मखं !” 

- “मखुथाय्‌ स्वयां गनं खनी छिं, दुथायू स्वयादिसँ ले !” 

- “दयेमाःथाय्‌ हे मख॑-मदु, मेथाय्‌ गन स्वयाः खंकेगु ?! छि मिखामदु 
बाउचिया नां नेत्रबहादुर थें लाकि छु ?” 

- “मिखा मदुसा गय्‌ पिहां वयेफइ जि सृष्टिया लुखां मनूया संसारय्‌ !” 

- “दुगु खःसा ला जिं खनेमाःगु नि सा, जिं ला सः जक ताः छिगु ।” 

- “न्हायूपनं ताःगु ताइगु सः जक खः धकाः पत्याः यानादी मते । 
सलय्‌ पचिपचि यानाः स्वझम्हेसियां न॑ खनी जितः ।” 

“मिखां छुइक छुइकं छाय्‌ पचपच यायेमाल जिं ?!”- ब॑ हीमी 
चायाः न्यन । 

- “जि प्राणी' धाःपिं न्ह्याम्हेसिकें जक मखु प्रकृति’ धाःगु न्ह्यागुली 
नं दु। जि ख्वालय्‌ मखु, नुगलय्‌ दु। नुगलय्‌ च्व॑म्ह जितः खंकेत नुगलं 
स्वयादिसँ ।” 

व॑ म्हुतु प्यखुल । थःगु छातीइ वास्यावास्या यात । तम्वयेक मिखा 
कनाः स्वत,- न्ह्यःने-न्ह्यःने खन । ध्यान याये थें चीग्वयेक मिखा कनाः 
स्वत,- द्यःने-द्यःने खन। तिरिमिरि तिरिमिरि धाःगु मिखा तिस्यूबलय्‌ नं 
खँँ ला खन,- म्हास जक खन, च्वःप्वः मदुगु । 


थथिंजाःगु रसबस..... - ३ 


चिबाखं 





जिं वयात स्वयाच्वना, वं जि दुथाय्‌ स्व हे मस्वः । 

- “ग्ब, जिं ला खिउँ जक खं, छिं धाःथाय्‌ छि मखं | खिउँथासं गयू 
यानाः लिहां वनेगु जि ?!” 

- “जि जः मदुथाय्‌ दु। जः मदुथाय्‌ छिं खंकेफुसा व हे जि खः । 
किक खः, जि मिखा खः । थ्व हे खः जिगु बाखं,- पुलांबाखं, न्हूबाखं, 
चिबाखं,- मिखा तिसिनाः मिखा कंगु बाखं ।” 

जिगु खँ न्यनाः वं स्वंगःगु मिखां जितः स्वयाच्वन,- मिखा गिलिगिलि 
यायां । 


४ - थथिंजाःगु रसबस..... 


भ्यालेन्टाइन डे 





भ्यालेन्टाइन डे 


“आवलि छं व भात्ते हिरोयागु फोन ल्हवनकि ...... I "- 
दाजुम्हं बँय्‌ तुति बस्वात ! केहँम्हेसियाँ मोबाइल फोन सुचुकेत स्वःगु 
खनाः वया ल्हाः क्वात्तुक ज्वनाः दाजुम्हं तुतिइ नहुन्हुं छुँ धायेत्यंबलय्‌ 
तताः जुम्हपाखे स्वस्व॑ केहँम्हं धाल,- “सत्य सत्य ल्ह्वने मखु दाइ !” 

“थयू लिबाक्क लिबाक्क ...... द्यनेधुंकाः तकं वयागु फोन ल्ह्वनकि 
जिं मांयात धयाबी !”- तताम्हं वयात ज्वयूपियाः धाल । 

- “आव॑लि सत्य सत्य ल्ह्वने मखु, छ स्याना हत्या !” 

वयागु लिसः न्यनाः तताम्हं याउँक न्ह्यः वयेकल । 

“वयागु फोन ल्ह्वंगु सिलकि जिं छन्त ...... ”- वा कितिकिति 
न्ह्यन्ह्यं भैलःमिखा कनाः अबुम्हं धाल,- “म्वाः मदुगु ख॑ यानाः ब्याहा 
क्वःदलकि जिं छन्त ...... ॥ 

“सत्य धरोधर्म ल्ह्वने मखु बाः !”- वं बौम्हेसिगु पालि भ्वपुइ थें 
क्वछुनाः धाल । 

“गुलि नक्चरी छ ! न्ह्याबायूती फोन वःसां काल वःगु थें यानाः 
ल्ह्वने हे माःगु ला छं! जिमिगु खँ ला भ्या: भचा नं न्यंगु मखु का अय्‌ !”- 
मांम्हं वयागु सँ पुपुं थःगु छ्यंपाखे ल्हाः यंकल, अले ख्वख्वं हाल,- “छं 
कुलया न्हासय्‌ हाखलं ईके मास्तिवः ला ...... खः ला ?!” 


थथिंजाःगु रसबस..... - ४ 


भ्यालेन्टाइन डे 





“मखु मां मखु ...... थ्व संसारयू छिपिं सिबयू मेपिं सुं मदु जि ...... 
आवलि जिं सीसां वया फोन ल्ह्वने मखु मां !”- वं मांम्हेसित घयूपुल, 
न्यताः न्यताः प्याक्क ख्वबि स्वः स्वः वयेकल । 

सुथन्हापाँ भिडियो कलयू व॑ मिज॑नाप न्याकु कयाः खँ ल्हानाच्वंगु 
भ्वछिस्यां खन,- “ह्याप्पी ...... [i 

वया छपा ल्हातिइ मोबाइल, मेपा ल्हातिइ ह्याउँगु गुलाफस्वां दु । 
सकस्यां छप्वाः म्हुतुं वयात पाल्हातिं पां पाल,- “धत्‌ भाः मदुम्ह मिसा 
PR सत्य सत्य फोन ल्ह्वने मखुत धायेधुंकाः ...... थुइक्क छन्त !” 

व॑ न्हिलाः न्हिलाः धाल,- “सत्य धरोधर्म, छिपिं स्याना हत्या, वयागु 
फोन ल्ह्वनागु मखु, जिं हे फोन यानागु वयात !” 


६ - थथिंजाःगु रसबस..... 


नःलिम्ह कवि व कविता 





न:लिम्ह कवि व कविता 


नां जाःम्ह वयूक: | वयूकःयात ...... समाजय्‌ सकस्यां धया थें 
म्हस्यू। ...... गनं न॑ 'कवि' व 'कविता'या बारे खँ जुयाच्चंगु तालकि 
वयूकलं थःगु हे बारे खँ जुयाच्वंगु भाःपिया दी । 

वयूकःया नां न्ह्याग्गु पुचलय्‌ नं भ्यलय्‌ पुं। गुलिं गुलिंस्यां धाःसा 
वयूकःयात न्ह्यात्थासं ल्यहें ल्यहें पूम्ह थें भाःपी । 

'कविता' वयूकःयात अति हे यः । वयूकःया दुनुगःया मे 'कविता' थें 
ताः वयूकःयात । 'कविता' विना थःत थः प्वं थें ता: वयूकःयात । 'कविता'या 
हुनिं वयूकः 'वयूकः' जूगु खँ वयूकलं यक्वसित लिसा लिसा कयाः कनादीगु 
दु। थ्व खँ, सासः ल्हाना च्वनागु खँँ मनूतय्‌ ल्वःमं थें वयूकःया ल्वःमं 
ला मस्यु! 

वयूकलं स्वये 'कविता' वयूकःया ज्यान-प्राण खः । 

वयूकःया 'कविता'यात थः यकःति याये मास्तिवः । थःम्ह यकःतिम्ह 
'कविता'यात हलिमयू न्यंक ल्वःवंक ब्वये नं मास्तिवः वयूकःया । 

'कविता'यात ब्वयेत वयूकलं घ्यः थें नायूगु सः दुम्ह छम्ह मयूजुयात 
पासा थ्वल । पासा-मयजुं 'कविता'या सः जुयाः प्याखंपाः काल । 'कविता' 
व प्याखंपाः कयाच्व॑म्ह वयात बांलाःगु तजिलजिइ ब्वल॑म्ह छम्ह भाजुं 
निपा ल्हाः बियाः ताःघिं ...... नाकधिं ! ताःधिं ...... नाकधिं यानाः 
दबुलिइ थत यन। 


थथिंजाःगु रसबस..... - ७ 


नःलिम्ह कवि व कविता 





दबुलिइ 'कविता'लिसे प्यपुं वने मास्तिवःम्ह वयूकःया थःगु 'कविता' 
मे हे ल्वःमं थें जुल । वयूकलं 'कबिता' व 'सः' नं त्याछी मफत छझाः । 
वयूकलं थःगु मिखा गिलिगिलि यानादिल, गबायूत न गबायूततक । 

'दबू' छम्ह हनेबह:म्ह नेताया क्यब जुयाच्वन । नेताभाजुं थःगु भाषणय्‌ 
'कविता' माःहनाः थःम्हं हे क्वखाना दिल । 

झसंग वंम्ह कविजु निपा ल्हातिइ थःगु छ्यं फयादिल । थः 
ज्यान-प्राण 'कविता' वयाः सँ पीकः वझ धयागु वयूकःया आशाय्‌ प्वँवा 
गात । वयूकःया 'कविता' हूलमूलय्‌ सः मदयेक प्याखं हूगु हुलं, स्वकुमितसें 
लापा थाःगु थात॑ । 

धकि कुहां हे मवः । 


ट - थथिंजाःगु रसबस..... 


खेल खत्तम ! 





खेल खत्तम ! 


जि! 

'जि' धयाम्ह सु ? 

ई त्यलकि जिं मकंसां 'जि' जक मखु 'जिपि' सकलें हे सकस्यां 
अःपुक-याउँक म्हसी । 

ख्यः चक्कं । सर्गतय्‌ सुपाँय्‌ । 

गुबलें सुपाँय्यात फसं पुइकी, झुलुक्क निभाः त्वइ। 

धायेर्म हाकन॑ सुपाँय्‌ बइ, वा बइ थें जुइ । 

बँयूद्यः ! 

मिखातसें जितः स्वयाच्चन लाकि वयात ?! 

सुनां स्वयाच्वंगु खः, वं हे जक सी/ स्यू जुइ ! 

जितः सुनां सुनां स्वः ? 

थ्व इलय्‌ जितः वास्ता मदु, परवाह मदु। 

जिं वयात स्वयाच्चना | 

ब॑ मिखा चीग्वः यात। जिं तग्वयेक मिखा कना। व॑ फसयू तुति 
ल्ह्वन । जिं ल्हाः न्ह्यःने य॑ंका । मिखा खिल्ल मिन । खिउँथायू 
भकुग्वाराख्याःयात ज्वने थें त्याप्प भकुंग्वारा ज्वना । 

“तारा ... रा ... रा ... रा ... !”- लापासः । 

“सुइँ ... सुइँ ... सुइँ ... !”- सिटीसः। 


थथिंजाःगु रसबस..... - ४ 


खेल खत्तम ! 





चामाःतुइक “हाऽ हू” सः । 

स्वकुमित हालाहल,- “चुम्बक गोल-कीपर !” 

जि मिखा तिसिनाः तिन्हुयागु पाः लाकाः रेफ्री तस्सलं न्यंकल,- 
“गोऽ ... ल !” 

जिं भकुंगारा ज्वनां छु याये ?! पोस्ट दुने लात हँ जि! 'बल॑ लाना: खः 
लाकि फसं घ्वानाः ?!- जिदुने च्व॑म्ह न्यायाधीश-मनं द्यः थियाः क्वःछी 


मफु । 
ख्यलय्‌ गोल ... ! ... गोल !' सः थ्वः । तर दुहां-पिहां जुइगु 
मूलुखाय्‌ स्वकुमित मन्ह्यं मन्ह्यं !- भद्रगोल ! 
थौंया खेल थन हे खत्तम! 


१० - थथिंजाःगु रसबस..... 


धुफ्फ: दंगु लँय्‌ वःगु धुनू 





धुफ्फ: दंगु लँय्‌ वःगु धुनू 


थःगु भारी (7५८५३८) थम्हं हे कुबियाः जिपिं म्हमस्यूगु ल॑ 
फटाफट न्ह्यज्याना च्वना । पलाः छिक्व पतिकं धू हे फवारा फ्वारां ब्वः, 
छ्यनय्‌ छयनयूथ्यंक । लँय्‌ ध्वदूपिं न्ह्याम्हेस्यां न॑ जिमित क्वथीक स्वइगु,- 
अजू-मिखां । 

“बाई-बाई अम्रीकन्‌ !”- छपुचः मचासः जिमि न्हायूपनय्‌ मे थें 
गुञ्जयू जुल । मिखाय्‌ 'ता ...... ता' यानाच्वंगु तःपा ल्हाःपा प्यपुन,- 
स्कूल लिहां वयाच्व॑पिं मस्तय्‌गु । 

मस्त मध्ये दकलय्‌ थँजिम्ह थें च्वंम्ह, छम्ह लम्बुम्हं थ्याकाथ्याका 
पंगु खयूभासं जिके न्यन,- “नमस्ते, छिकपिं गन झाये त्यनागु थें ?! 
छिकपिं अम्रीकन्‌ टुरिस्‌ खः ला ?” 

“मखु, जिपिं नं छिपिं थें नेपाली नागरिक हे खः ।”- जिं छुं 
धाये न्ह्यः जिनापसं दुम्ह पासां लिसः बिल । 

“मखु छिकपिं अम्रीकन्‌ हे खइ, नेपालीतयू ला ढाकाया तपुलि 
दइ का छ्यनय्‌ ।”- ब धाल। 

जिमि सुयां हे तपुलि पुयातयागु मदुगु, जिपिं सकलें इमि न्ह्यःने 
भुइसे च्वं थें च्वंक तुयूपिं जूगुलिं इमिसं जिमित अमेरीकन नागरिक धकाः 
तायेकूगु जुइमाः धयागु मतिं जँ धया,- “जिपिं नं छिपिं थें नेपाली 
नागरिक हे खः ।” 


थथिंजाःगु रसबस..... - ११ 


धुफ्फ: दंगु लँय्‌ वःगु धुनू 





“मखु जिमिके नेपाली नागरिकता मदु ।”- व॑ धाल | 

“मचांनिसें गनं दइ ले ! उमेर गातकि जक कायेदइ का नागरिकता 
धयागु”- जिमि छम्ह पासां वयात थुइका बिल । 

व पत्याः मजू। व॑ धाल,- “जिपिं ला मधेसी | जिमि गामय्‌ 
नेपाली नागरिकता दुपिं सुं नं मदु, जिमिगु पाठशालायू च्वौपं मास्टर साहेबपिनि 
बाहेक ।” 

मेपिं मस्त छबथां जिपिं दुधायूपाखे हां भुंवये थें ब्वाँयू वल । प्यख्खेरं 
धुफफः दन | जिमिगु मिखा अथें अथें हे तिस्सित | जिपिं मिखा तिस्युस्युं 
हे ध्यागपलाः छिनाः न्ह्यज्यां वना । जिपिं न्ह्यःने वनाच्चना, कि वयागु 
लँपाखे हे लिहां वनाच्चना ...... अन्दाज हे याये मफत। मिखा कने 
मफुगु ल्याखं धुफ्फः द॑ थें च्च॑सां चीग्वयेक मिखा कनाः स्वयाबलय्‌ चाकःछिं 
धुनू वयाच्वं थें ताल जिं । 


१२ - थथिंजाःगु रसबस..... 


बुलुगु निभाः 





बुलुगु निभा: 


चिकुलां वा वलकि सहकाल वइ धाइ । थुगुसी वा मवःनि। म्हिगः 
म्हीगंनिसें सुर्थनसें वा वइ थें बइ थें, तर वये मफु । सुपाँयू धाःसा चिला 
मवं- न्हिच्छि चच्छि सर्गः त्वपुया च्वंच्वन सुपाँचं । 

भुतुलिइ च्वनाः च्या त्वँत्वं केहँयात फोन याना । 

मल्ह्वं ...... | हाकनं याना । मल्ह्वं । 

भचा जायेकाः हाकनं याना,- “हेलो ! च्या त्वनेधुन ला ? ...... 
गबायूत तक फोन मल्ह्वँसें छु याना च्वनागु ?” 

- “लँयू हूलय्‌ लात । फोन वःगु सः हे मताः ।” 

- “थज्याःगु चिकुबलय्‌, थबायूतीनिसें पिने छाय्‌ ले ? संसारयू 
दकलय्‌ प्रदूषितगु शहर जुल हैं झीगु थ्व थाय्‌। सुथ-बहनिइ पिहां जुइ 
मज्यू धाःगु ...... ” 

जिं खँ पूवंके मलाःनि बं खँँ स्वात,- “दाइचा नं गुलि ग्याःगु धयागु 
नि ! आमथे ग्यानाजुयां ज्या जुइ ला ! ...... थौं कारखाना सुर्थनिसें 
चायेकूगु धकाः साहूनीनं धाःगुलिं ओभर ड्यूटी याये धकाः ...... 

“ओभर ङ्यूटी' न्हायूपनय्‌ लायेव॑ धायेवल,- “संक्रमिततय्‌ ल्याः झन्‌ 
झन्‌ उप्वया वयाच्वंबलय्‌ ...... कारखानायू व-थ्व मदयेक, अन॑-थनं 
मदयेक वइपिनि दथुइ ...... ओभर ड्यूटीइ धयागु वने हे माः धयागु छु 
दु?!” 


थथिंजाःगु रसबस..... - १३ 


बुलुगु निभाः 





- “दाइचा नं ...... सँयू, खय्‌, बर्मू, मर्स्या सुं मग्याः ! झी जक 
छँय्‌ च्वंच्वनेगु ला कोरोनां थी धकाः, कोरोनां सी धकाः ! छँय्‌ च्वंच्वनां 
छें खय्‌ थ्वइ मखु। दुपिनि जक॑ धन्दा-पीर मदु का। झी कमाय्‌ यानाः 
नयेमाःपिनि ...... आः हे झीगु ज्या फुक्क धया थें मेपिनि ल्हातिइ 
लायेधुंकल ।” 

वं थपाय्‌ हाकयेक खँ न्यंकी धकाः मच्चनागु । 

- “इमिसं झीगु ज्या ल्हातिइ लाकल धकाः पीर कयाच्चनी, इमिसं 


यानाः झीगु ज्यान वनी ...... अले सी का छं! ...... ज्या यायेत मनू 
म्वाये निं माल नि !” 
- “स्वास्थ्य सतर्कता अपनयू यानाः ...... सामाजिक दूरी कायम 


यानाः पिहां जुइगु ...... अथे हे ज्या नं यायेगु का ...... छुं नं जुइ मखु 
कोरोना-सोरोनां । सर जुयाः न॑ थुलि खँ नं धयाच्वने माः ला दाइचा !”- वं 
डाक्टर धाये थें धाल । 

- “अयूनं सरकारं नापं सचेत यासेंलि ...... ड 

- “दाइचापिनि जक स्कूल-क्याम्पस बन्दसां खुरुखुरु तलब वयाच्वं 
का, जिपिं प्राइभेट कारखानायू ज्या याइपिनि कारखाना बन्द जुलकि 
जीवन हे बन्द का ..... का, कारखानाय्‌ थ्यन । फोन ...... 

घ्यार ...... | छु २६४० सः वल । केहँया सः 
दित। 

मोबाइल म्हिचाय्‌ तयाम्हेसिया बँयू कुतुं वन । कुतुं वंगु मोबाइल 
कया । स्यानिटाइजर तयाः ट्वाइलेट पेपरं नाइक हुया। कःसिइ मिखा 
वन, बँ भचा भचा प्याः । शीतं प्याःगु लाकि वा फुलुफुलु वःगु मचाःगु खः 
जिं ?! छचाःलिं बुलुक निभालं खयाच्वन | 


१४ - थथिंजाःगु रसबस..... 


संस्कार ! 





संस्कार ! 


'थःगु संस्कृति, संस्कार धयागु हिनुलिइ हि न्ह्याये थें मनूया ल्यूल्यू 
दयाच्वनी, थ्व वया ज्यान खः'- थथे धकाः जिँ गन ब्वनागु खः, छु सफुतिइ 
ब्वनागु खः,- लुमं मजूसां सार-खँ धाःसा ल्वःमं मजू। थ्व खँ थौंकन्हसं 
जक जिमि छम्ह पासां थः दसु/ दसि जुयाः कयना नं बिल। 

डी.भी. चिट्टां लासेंलि थनया खास्सागु जागीर त्वःताः अमेरिकाय्‌ 
ब॑म्ह व थौंकन्हय्‌ अनयाम्ह हे नागरिक जुइधुंकल । 'जिं अमेरिकी नागरिक 
जुइत शपथ कयाबलय्‌ थःगु देय्‌ लुमनाः गुजाःगु ख्वये मास्तिवःगु' धकाः वं 
जितः छक्वः गुगुं इलय्‌ फोनय्‌ धाःगु खः । थ्व खँ जि ल्वःमने हे धुंकूगु धाःसां 
ज्यू तर अमेरिकाय्‌ हे च्वनाः नं वं 'नेवाः'या च्यूताः कयाः यानाच्व॑गु ज्याखं 
क्यं- वयाके थः बूगु थाय्‌ प्रतिया माया-ममता संगूबःछि न॑ पाः मजूनि । 

तःदँलिपा थुगुसी व नेपालय्‌ लिहां वल । छन्हु, खँय्‌ खँय्‌ बं पासापिन्त 
कन,- “कयूतापूजा धयागु ब्याहा थें हे खः धकाः स्यूसां बाध्यतां यानाः जिं 
कायूया कयूतापूजा अमेरिकाय्‌ हे यायेमाल | थपालय्‌ म्ह्यायूयात बार्‍हा 
छगू जूसां थन हे तये धकाः, अफिसय्‌ बल्लतल्ल बिदा मिलय्‌ यानाः वयात 
न॑ थःलिस्सें ब्वनाहयागु दु। वया बार्‍हा-भ्वय्‌ मनकुसें जि थनं लिहां हे 
वने मखु ।” 

वयागु खँ पत्याः मजूपिं नं दु।' म्ह्याययात बार्‍हा तयेत जक व 
अन॑निसें थनथ्यंक, गुलि गुलिमछिं ध्यबा फुका: वल खइ ला थन ! धकाः 
शंकाया मिखां स्वःपिं पासापिं नं दु। ..... 


थथिंजाःगु रसबस..... - १३ 


संस्कार ! 





धात्थें म्ह्यायूया बार्‍हा पिकयाः, तःधंगु पार्टी-प्यालेसय्‌ भ्वयू हे 
नकुसेंलि पत्या: मयासें हे मगात इमिसं। ..... जिं स्वये जितः जक 
निम्ह तिपुलिं सःतृगु जुइ धकाः च्वनागु, भ्वजय्‌ ला सकलें धया थें पासापिं 
तिपू तिपूछिं थ्यं । म्ह्यायूया बाउ्हाभ्वय्‌ धाःसां पस्ताःभ्वय्‌ थें हे झःझःधाः । 
व भ्वयू नःपिंसं जक मखु भ्वयूया बारे न्यंपिंसं न॑ धाल हैं- 'धात्थें हे 
पक्काम्ह नेवाः खनिं व ! 

छुं न्हि लिपा वयात नापलाये धकाः वया छँयू वनाबलय्‌ मांम्हस्यां 
कन,- “बाबु ला उकुन्हु हे लिहां वनेधुंकल, छिमित नापलाना मव॑ ला 
बं ?!” 

“आः हाकनं गुबलयू वये धाल ले मां बं ?”- जिं नयना । 

“आः थन वया च्चनेमाःगु छुं ज्या मन्त वया। थःगु भागं वइगु अंश 
फुक्कं दाजुकिजापिन्त मिया: पाचुक्क ध्यबा न॑ कयायंके धुंकल बं ।”- 
मांम्हेसिया सः भचा ख्वलुसः वः थें ताल जिँ। थुबलय्‌ हे लाक्क क्वथादुनें 
दाजुम्हं धयाहल,- “छिमि पासा म्ह्यायूया बार्‍हा तयेत मखु, जिमिगु 
कयूतापूजा यायेत वःम्ह।” दाजुम्हेसियां धाःगु ताःसां छु धाःगु खः, जिं 
बांलाक थुइके मफुत । 

थ्व खुँ जिं छँयू वयाः कलाःयात कना | खँ न्यनाः व॑ धाल,- “अप्पाय्‌ 
धंक भ्वयू न्यायेके फुम्ह व थःगु अंश दाजुकिजापिन्त त्वःताब्यूसां नं फुम्ह 
हे खइ ! अमेरिकायू नं तःधंगु हे पोस्टयू च्वनाः ज्या यानाच्व॑म्ह पासा धकाः 
धयादियागु मखु ला छिं !” 

जिं थः पासाया बारे कलाःया न्ह्यःने छवः बाग्वः आखःग्वः नं म्हुतुं 
पिकाये मफत । म्हस्युसांनिसें स्याःन्याःम्ह पासाया विरूद्धय्‌ न्ववायेगु जिगु 
संस्कारं हे मब्यूगुलिं जकं खः ला ?! 

व व जि व !- उबलयू व आ: 


उबलयू ! उबलयूया खँ हे मेगु । उबलयूया मतिना नं मेकथं । उबलयूया 
सतिना नं मेकथं । उबलयू मतिना ला याना मजुया, तर सुंनाप वा तःम्हलिसे 
सतिना धाःसा जुया उबलय्‌। 

व ! जिलिसे सत्तिनाः जुइपिं मध्ये छम्ह 'व' । जिं न्ह्यागु खँ 
ल्हाःसां/न्यंकूसां न्हकु तियाः न्यने न्ह्याः वया । जिं न्यंकेगु छुं मदयाः न्यंकेगु 
जि थःत हे मयःगु खँ नं 'बांलाः ! तसक॑ बालाः ! धकाः लिसा कयाः न्यनीगु 
वँ। व॑ जिगु न्ह्यागु रचना नं 'बांलाः' धकाः च्वछाइगु । व॑ जितः सिमाय्‌ थत 
छूवःगु खः लाकि अःखतं सिमा गयेकूगु खः, छुं वास्ता मयाना जिं | खतु वया 
बारे जिं छुं मच्चया उबलयू, अयूसां बं धाःसा जिं न्ह्यागु च्वःसां न्ह्याम्हसिया 
बारे च्वःसाँ वयागु हे बारे च्वःगु धकाः तायेकीगु । म्हुतुं धायेत 'छिं च्वयादीगु 
बांलाः' धाइगु, दुनुगल॑ धाःसा 'जि बांलाःगुलिं बालाक च्वयेफुगु का व॑ धकाः 
भाःपाः म्हगसया संसारय्‌ ब्वया जुइगु वया पहः मयः मजू जितः । जिं च्चया 
तयागु न्हूगु छुं मदइबलय्‌ नं 'पुलांगुसां न्यंकादिसँ रे ! धकाः न्ह्यागुसां न्यंकेत 
जितः करं क्यंकीगु व॑ । जिं मतिनाया रचना गजल आदि न्य॑केगु । व॑ सतिनाः, 
मिखा फुति हे मयासें नयना च्वनीगु उबलय्‌ । 

थौंकन्हयू ! थौंकन्हयूया खँँ हे मेगु। थौंकन्हयूया मतिना नं मेकथं, 
सतिना न॑ मेकथं। थौंकन्हय्‌ 'जिमि मतिना जुयाः इहिपाः जूगु/ यानागु 
थ्वःदै दत' धयाजुया, फेसबूकय्‌ तयाजुया । मेपिनि मिखाय्‌ लुफिं महाक, 
भ्वयूबलय्‌ तिसा-वसतं तियाः समाः यानाः वने थें पिने पिने ...... ससत्तिक 
वा तातापाक न॑ ...... म्हस्यूतास्यूपिनि ल्वःवंक भ्यलय्‌ पुनाजुया थौंकन्हय्‌ । 

तर धात्थेंया खँ,- थौंकन्हय्‌ !- मेमेपिनि थें जिमि न मतिना नं 
मेकथं, सतिना नं मेकथं | स्वयेबलय्‌ न्ह्यःकथं, बिचा: यायेबलय्‌ अःकथं ! 
थौंकन्हयू !- बं म्हःम्हःगु धायेर्म पूवंका बीफुसा मतिना, मफुसा सतिनाः नं 
थः न्ह्यज्यां वौलिसे तापाना वंम्ह सर्गःया जहां थीम्ह तिमिला थें का ब! 

जि! जिं न्ह्यागु खँ ल्हाःसां ध्यान मव॑ वया। आः जिं न्ह्याथे ज्याःगु 
ज्वः मदुगु रचना न्यंकूसाँ 'बांलाः का ! धकाः तक॑ मधाः वं। थौंकन्हय्‌ 
जिं न्ह्यागु च्वःसां 'अहा !, 'बांलाः” धाइगु ला मेवं | जिं थौंकन्हय्‌ न्ह्यागुं 
वया बारे जक च्वयेगु, तर व॑ धाःसा जि मेपिं सुयां बारे च्वःगु धकाः तायेकीगु । 
जिं वयात स्वयाः थम्हं च्वयागु छुँ न्यंकेगु कुतः याःसां 'सुया बारे च्वयागु 
खः वयात हे न्यंकः हुँ रे ! धकाः मेखेर स्वयाबीगु बं। 'छंगु हे बारे च्वयागु 
जिं, गय्‌ मथृगु छ ?' धकाः ह्ययेकाः न्यंकेत स्वःसां 'खिचां नं पत्या: याइ मखु 
छंगु खँ' धकाः 'ह्वाउँक' उड्गु वं। जिं च्वयाः फेसबूकय्‌ तयातइगु रचनाय्‌ 
यक्वसिया 'लाइक' वःगु खनाः नुगः मुइ्गु वया । मस्तयूत क्यनाः सः तस्सयेकी 
वं- 'स्व सा छिमि अबुया पहः ! मछाः नं मजू बुरा जुइधुंकाः ...... € 

व ! जिमि व ! वयागु नां खः 'मतिना' । 

जि! जिमि 'व'या जि। जिगु नां 'दिवस' | 

सकसियां स्यू- थौंकन्हयू व व जि व छखा हे छँयू । तर जिमिसं जक 
स्यू- छखा छँया छकू क्वथाय्‌ जक मखु छपाः हे लासाय्‌ द्यनाच्चना व व 
जि व। जि लासाय्‌ थस्सः पालकि धायेम॑ फुइँ फुइँ न्ह्यः वः । जि न्ह्यः 
वलकि व न्ह्यः स्यंक हालाहइ- “करपिनि चने नं म्वाः ला, छत्थुं गुज्वःगु 
घुर घुर न्ह्यःसः वःगु ?!” जिं धाये- “न्हायूपनय्‌ कपाय्‌ स्वथनाः दयँ रै!” व 
अंगःपाखे फस्वइ । चच्छिया दुने गुबलें व तंचाइ- जिगु न्ह्यःसल॑ वया 
न्ह्यः स्यन धकाः । चच्छिया दुने जि तं चाये- व हालाच्वंगुलिं जि न्ह्यः 
स्यन धकाः । सु उप्वः तं चाल, व॑ न॑ थ्याक्क धाये फइ मखु, जिं नं पायूछिक 
धाये मफु, अयूसां जिपिं नाप्पं द्यनाच्वना, नाप्पं म्वानाच्चना थौंकन्हयू । 
थुकथं हे ताआयु म्वायेत/ जिन्दगी हनेत विवश जिपिं । छाय्‌ धाःसां, सकसियां 
स्यू- थौंकन्हय्‌ व व जि व 'मतिना + दिवस ! बा 

लँ दाना स्वःसा न्हापा गपायूब्या आः नं अपाय्‌ हे ब्या। न्हापा 
कचिलँ, थौंकन्हय्‌ पीचलँँ । पीचलँनाप स्वाःगु पीचलँ जूगुलिं लँ ताःहाकः 
खनेदु आः । लँय्‌ जुइबलय्‌ मचाबलयू तनी धकाः ग्याः, थौंकन्हयू छँय्‌ 
लिमथ्यनी धकाः म्हय्‌ जीउ मदु। 

पीचलँ थीक चीबालागु गल्लि । गल्लि पुलेव॑ हाकनं पत्याः याये हे 
थाकुक तब्यागु कचिलँ । कचिलँया दुने बालाचागु तँ दु,- जिगु छँय्‌ वनेगु 
लँ। थुजाःगु लँया नक्शा जिमि जःलाखःलापिंनाप ज्वःलाः । 

जिमि जःलाखःला मध्ये छम्हसिया जागीर सशस्त्र प्रहरीइ । 
जःलाखःला प्रहरी जूगुलिं जिमि त्वालं प्रहरी बिट चीकाः मेथाय्‌ हे तये 
यंकलं न॑ जिमिसं थःत असुरक्षित भाःमपिया । 

छन्हु, छगू वाःपतिइ ब्वनागु बुखँय्‌ 'भगुवातय्‌ ......' नां-घलखय्‌ खनागु 
नां वयूकःयागु हे खः ला नां जक ज्वःलाःगु धयागु खँँ सीके मफयाच्व॑गु; 
वयूकलं थःगु हे म्हुतुं कनादिसेलि सिल,- “शहरय्‌ च्व॑ंपिं छिकपिन्त थ्व 
सङ्कट-कालय्‌ बः बीमाःगुलिं हे जि जड़गलया सिथयू च्वनेमाःगु जागीर 
माया मारयू यानाः छिकपिंथाय्‌ वयागु ।”- वयूकलं जिमित धयादिल,- 
“आः जि वयेधुन, छिकपिं छुं खँय्‌ नं ग्यानादी म्वाःल आः !” 

जिमिगु गल्लिइ खुँतसें गुबलें हे उलि दुःख मन्यू, गुलि थौंकन्हय्‌ दुःख 
बियाच्चन । जःलाखःला मध्ये गुलिसियां मूलुखाय्‌ छुनातःगु लीया अन्तराप 

खापा हे स्यंक खुया यंकल, गुलिसियां हितिफ्वः हे स्वहायेका यंकल । 
गुलिसियां छँयू ला ताःफ्वः म्वयूहिलाः क्वथा हे सुचुक नं ल्ह्यया यंकल । 
मनूत थःथवयू खँ ल्हानाच्चन,- 'पक्का नं थ्व गामं वःपिं वा जङ्गल 
वःपिनि ज्या जुइमाः ।' 

तर इपिं थम्हं शंका यानापिनि नां तछ्यानाः धाये ग्या: । इमिसं 
न्यनातःकथं शहरया उप्वः धया थें छँयू बालं च्वंच्वंगु दु हैँ इपिं । 

जिमि जःलाखःलापिं सकलें धया थें धुक्क- खुया हे यंकूसां 
मेथायू थें ज्यान हे ला काःगु मदु नि आःतक। आः ला झन्‌ वयकः हे 
जिमि सत्तिक दसेंलि ग्यायेमाःगु हे मन्त । 

छन्हु पसः वनाः लिहां वया च्चनाबलय्‌ लँय्‌ ध्वदूम्ह वयूकःया मामं 
जिके न्यन,- “बाबुया छँयू ला आःतक छुं तंगु-तांगु मदु हला ? ...... 
मेमेथाय्‌ खुया यंकूसां भगवानूया कृपां जिगु छँय्‌ कायूया पुलांगु पुलिस-लं 
छजु बाहेक मेगु छुं हे तंगु मदु । खुँ वःबलय्‌ कायूनं मखंगुसा मेगु नं छु छु 
जक यंकीगु जुइ ! हे प्रभु ! सदां थुकथं हे रक्षा याना बिज्याः हुँ जिमिगु !"- 
थःगु धुसि लूगु जँ धस्वाकाः सर्गतय्‌ निपा ल्हातिं ज्वज्वलपा यानाच्च॑म्ह 
वयात ल्यूनें वयाच्व॑म्ह कायूम्हं हक्कल,- “मफुम्ह मनू उखें थुखें पिहां जुइ 
मते धयागु मखु ला छन्त ! उम्हं थुम्हंनाप जान्ने जुयाः म्वाःमदुगु खँ छाय्‌ 
ल्हाना जुइगु ? हुँ, याकनं छँय्‌ वनाः लासाप्वालय्‌ स्वच्चानाः च्व॑ हुँ !” 

मांम्ह बुलुहुं न्ह्यःने वनेवं वयूकलं जितः कन,- “उकुन्हु बहनिइ द्यने 
त्यनागु इलय्‌ खुँ वःगु जिँ चाः । ज्वनकि व खुँ सनी, हाली, तलय्‌ बैगलय्‌ 
चिप सिलाच्व॑म्ह जिमि जहान, दने धुंकूम्ह जिमि मां ग्याइ; छिकपिनिगु नं 
न्ह्यः स्यनी धकाः जिं छुं मयाना | जिगु भ्वाथःगु वरदी य॑कूसा म्वायसे, 
आः जितः माःगु मखये धुंकल धकाः स्वया जक च्वना। जिं नमवासे 
स्वया च्वनागु खनेवं व ग्यानाः, मेगु छुं हे मज्वँसे स्वहाने छप्पुं छपलाः 
यानाः बिस्युं वन । मेपिन्त कनादी मते ...... माःसां म्वाःसां ग्यानाच्वनी । 
भाइयात छुं परय्‌ जूसा जितः धयादिसँ । जिं न्ह्यागु इलय्‌ नं माःगु ग्वहालि 

याये”- धयाः जिनाप क्वातुक्क हैन्ड सेक याना: 'जय नेपाल ! धकाः ल्हाः 
ल्ह्वनाः वन । 

जिं छँयू वयाः जूगु खँ कना । ल्यासेम्ह कला:-मयूजुं जितः काकःबुरिं 
थें ख्वाख्वा त्यात,- “छाय्‌ व खँ उप्वःम्ह बुरिलिसे म्वाःमदुगु खँल्हाः 
जुइमाःगु छि ?! लाःसा कःसिइ लहिना तयापिं बखुंत मध्ये बांबांलाःपिं 
जक बच्छिँ मयाक ल्ययाः खुया यंकूगु खँ न॑ कन जुइ छिं ! म्वाःमदुगु खँ 
ल्हाः जुइगुली सुनां ध्वयेफइ छितः !” 

जिं 'छुं खँ कनागु मदु' धाये मलाः, जितः ज्वयूपियाः स्वस्वं व बैगलय्‌ 
दुहां वन । ल्वह॑माय्‌ छु छ्याःगु खः मस्यु- ध्या ... ध्या ... सः वःगु वलं । 

वा गायेमाःगु ई खः, तर निभाःजः फुक्कं छथाय्‌ हे वानाच्वन | मिखा 
हे कने थाकु । पलाः नं छ्यूछ्यूथाय्‌ तक प्यप्यपुं । मफु मफु बँय्‌ पलाः लुलुं 
इपिं वनाच्वन, गुम्हं न्ह्यःने, गुम्हं ल्यूने। इपिं मध्ये छम्हसिया ल्हातिइ 
ला कुसा छपाः नं दु, लथ्यानातःगु । 

थःगु ल॑या गःतानयू कुसा यखाखां क्वाःगु सासःलिस्सें व॑ खँ छुल,- 
“उहू ...... सी थें हे तान्वः का भाइ !” 

“सिच्चुक म्वाकीगु वासः गःतानय्‌ खायातःगु द हे दु, सीमाःगु छाय्‌ 
छ !”- पासाम्हेसियां व्यङ्ग्य-मिखां वयात स्वत । 

“थः छम्ह म्वानाः पासापिं सीगु स्वये मफु जिं।”- वं दिनाः तस्सलं 
लिसः बिल, सकसिनं ताइकथं। वया गःतानय्‌ यखायातःगु कुसा यान्तां 
प्यान्तां सन । 

अँ ...... धमांचिया बौ ला जहान-परिवारयात म्वाकेगु कुतलय्‌ 
सिनाः सिनाः ज्या सनाजुयां नं मजिसेलि थः हे आत्महत्या यानाः सिनावन 
हैं हला !”- दकलय्‌ ल्यूने लाःम्हं रुमालं चःति हुहुं स्वाराक्क न्हर्याचलाः 
कन | 

“आत्महत्या मनुख॑ याइ, पशुं मखु । पशुयाके ला आत्महत्या यायेगु 
बुद्धि हे दइ मखु ।”- भुइसँ बछि, हाकुसँ बछि दुगु छयनय्‌ स्वालाक्क च्वंगु 
थःगु ल्हाः-परचिनं प्युप्युं दकलय्‌ न्ह्यःने वनाच्व॑म्ह पासाम्हं न्ववाना हल । 

“आत्महत्या यायेगु बुद्धि मदुपिं सकलें पशु नं ला मखु। ...... 
हाकनं छम्ह खिचां हे थःत ब्वःब्यूम्हेसित उइ सः, दाःवःम्हेसित न्याये सः 
धासेलि थःत अन्याय याःपिनि विरूद्धय्‌ छुं मयासें आत्महत्या यायेगु कायरता 
खः । आत्महत्या कायरया संवेदनशीलता भायप्वः छुं मखु ।”- सदां वनाप 
वाद-विवाद याइम्ह व॑ थौं नं प्रतिवाद यात । 

“अयूसा खिचां थःत ऊम्हेसित ऊ थें मनुख॑ न॑ उइमाल, थःत 
न्याःवःम्हेसित न्याः थें मनुखं न॑ न्यायेमाल ला ?!”- वं थःगु तम्बःगु 
छ्यं लिस्सें मिखा नं संकल । सकलें छपाखं हर न्हिल । व चूप, अयूसां व 
मबू - “तर्क हे सकतां खःसा संसारय्‌ मनू मखुपिं 'मनूत' हे यक्व दु ।”- 
थुलि धयाः व हाकनं चूप जुल । वयाः बिचालय्‌ व॑ नकूगु ध्याचू खः; तर 
मेपिंसं वया ध्याचू थू-मथू मस्यु, इपिं न्ह्यूगु न्हिलं । 

चक्कंगु सर्गतय्‌ दथु दथुं हाकु-सुपाँय्‌ उखे थुखे, थुखें उखे ब्वां जूगु 
खनेदत । द्यः खिउँल । नँ न्यात। झ्वार्र झिर्र वा-फयू वल । कुसा दुम्हं 
चायेकल, छपाः कुसाय्‌ म्वः म्वः छूयं मुंबन | सकसियां छ्यं छगः छगलय्‌ 
उलि वां मदाः, म्ह धाःसा निथ्रुक्क हे। उप्वः धया थें मेपिं सिबय्‌ 
निपलाः प्यपलाः सां न्ह्यःने न्ह्यःने वनेमाःम्ह व, वया म्ह जक मखु छ्यं 
न॑ तिसी जीक हे प्यात। तिसी ज्यूगु छ्यनय्‌ वं ल्हाः तकं मतः, वया छ्यं 
प्याःसां न॑ छ्यनय्‌ च्वंगु बछि भुइसँ वया पासापिंसं खनाच्चन । 

आकाझाकां वःगु वा, आकाझाकां हे दित । बुलुहुं द्यः चकना वल । 
कुसां छ्यंग्वः स्वात्त स्वात्त पिहां वल । कुसा-थुवालं कुसा तीत कुसा-कापः 
चककाः लथ्याना च्वन । 

न्ह्यःने वनाच्च॑म्ह व दित । फुक्क पासापिं थः नाप्पं थ्यँसेलि व॑ थःगु 
छूयं जवंखवं न्याक्क संकाः लः हायेकेगु कुतः यात अले धाल,- “क्या 
सिच्चुसे च्वं, बर्खा वां दाइगु । बर्खाया वा सिर्जनाया प्रतीक अले आरोग्यताया 
लुखा खः ।” ब॑ कुसा तीगु कुतः यानाच्च॑म्ह पासापाखे छक्वः स्वयाः मुसुक्क 
न्ह्युन्ह्युं धाल,- “मनूयात बुद्धिं च्यः याइ। छक्वः वां दाइ घकाः न्हिच्छि 
कुसा घानाजूगु स्व, मछिं मछिं !” 

सकलें न्हिल, न्हाचःया सिबय्‌ तस्सलं । कुसा तिनाच्च॑म्ह व॑ थम्हं 
हे बिचा: याये मफुत, थःत व्यङ्ग्य नकूगु सीक सीक॑ छायू न्हिलेवल वया 
थः नं! 

सकसिया न्हिलां व फुरुङ्ग जुल । लसतां प्याखंपा: काःगु सलं वं 
अज्याःगु हे खँ स्वायेहल,- “थ्व मनू धाःपिनि बुद्धि धयागु नं विचित्र हे 
खः, छन्हु खुया यनी धकाः न्हियान्हिथं तालं ग्वयाजुइगु काऽ छु धाये !” 

सकसियां वयागु खँयू साप हे ध्यान बिल । न्हाचः गुम्हं न्ह्यःने गुम्हं 
ल्यूने यानाः वनाच्व॑पिं इपिं आः छपुचः जुयाः न्ह्यानाच्चन। नकतिनिया 
खँयू छम्हेसिया धाये मास्तिवःगु खः- 'खुं छन्हु जक खुया यंकीगु खःसां 
खुइका च्व॑म्हेसिया जन्मकाःछिया कमाइ नं ला लाये फु नि उकी।' तर 
व॑ न्ह्याबलें थें थौं न थःगु खँँ वया न्ह्यःने तये मफुत । थःगु खँँ तछ्यानाः 
धाये मफुसां वया मनय्‌ तिक्क छुं तक॑ ममिं, न्हापा-लिपा थे थ्व खँ नं बं 
कन्हयू-क॑स पासापिं नापलाइबलय्‌ छिंकथं पिकाइ तिनि । बरु न्हाचः प्रतिवाद 
याःम्हं न्ह्यचिलाः थःगु प्रतिवादी स्वभाव उल,- “मनूतसें तालं ग्वया मजूगु 
जूसा छ ग्वःकः खुँ जुइधुंकल जुइ का ! खुँ मजूपिं छम्ह नं दइ मखु का, 
मनूतसें तालं ग्वया मजूगु जूसा !” 

थ्व ख सकसियां म्हुतुइ तालं ग्वयाबिल । वाच्या वाच्या प्याःगु छ्यनय्‌ 
ककीचां छूयने थें पचनं छ्यनाः बं भचा ल॑काः ताः तछ्यात,- “आम खँ 
छंगु मौलिक बिचाः मखु ।” 

“न्हाचः जूगु खत फुक्कं सकसियां कण्ठ ब्वनातःगु ला खः नि!”- व॑ 
न॑ थःगु अध्ययनया लागा थन थ्यं धयागु ब्वल । 

सकसियां ख्वाः ह्याउँल, तर छूयनं स्वः स्वः वयाच्वंगु लखं सुयां 
ख्वाःया ह्याउँयात चुइके मफु । 

(खं' लिसः बीकेत 'कं न्यन,- “एक व एक बराबर ...... र! 

कं स्वये खं लिसः बी धकाः च्वंगु, तर मन्यू । खं अःखबतं कयाके हे 
न्यन,- “ओन (०१९) प्लस ओन इक्वेल टु ....... ” क॑ नं खयात लिसः 
मब्यू । इमित स्वस्व इमि मांबौ निम्हं वास्यावास्या न्हिलाच्वन । 

इपिं नां मदुपिं मस्त मखु, मेपिनि थें इमि न॑ थःथःगु नां दु, तर सत्तीपिंसं 
हे इपिं सु-गुम्ह खः हतपतिं म्हसीके हे मफु । उकिं, अःपुकेत, छु धाये छु 
धाये जुयाः छक्वःया लागि जिं इमि नां छुनागु खः- 'क' व 'ख' । छिकपिंसं 
नं थौं छक्वः इमि नां 'क' व 'ख' हे खः धकाः भाःपियादिसँ । 

अँ सा, छम्हसिया नां 'क', मेम्हसिया नां 'ख' । 

छन्हुं, छगू हे दँयू, छगू हे इलय्‌ छगू मिनेट हे मपाक नाप्पं बूपिं इपिं । 
निन्हु, निचातक व्यथा जुल नं बुझ मफुसेँलि प्वा: फायाः (अपरेशन यानाः) 
बुझकूगु हैं इमित। नाप्पं बूपिं मेमेपिं थें इपिं बूगु ई भचांछि जक पाःगु 
जूसा/भचा न्हापा वा भचा लिपा लाःगु जूसा इमि नां हिन्दी फिल्मय्‌ थें- 
दाजुकिजा जूगुसा राम व श्याम, तता-क्यहँँ जूगुसा सीता व गीता, 
दाजु-क्यहँ वा तता-किजा जूगुसा गंगा-जमुना जुइगु जुइ ! ....... इमि 
धात्थेंगु नां जिं धात्थें न॑ मस्यूनि, गुलिस्यां 'तोता-मैना', गुलिस्यां 
'मिज॑-तिपू' धकाः इमि नां छुनाः थःथः ख्याःखँ ल्हाःगु धाःसा छक्वः निक्वः 
न्यने न॑ जिं । 

मेपिंसं इमित छु-गथे तायेकू मस्यू तर इमि मांबौ मध्ये मांम्हेस्यां 
धाःसा थःगु ज्यान थें भाःप्यू उमित । ....... इमि ज्यान निगूसां म्ह प्यपुनाः 
बुल इंपिं । इपिं बुझधुंकाः गबायूततक छम्ह च्याँय्‌ च्याँय्‌ ख्वःगु ख्वलं, मेम्हं 
धाःसा मिखा मकंगु जक मखु, सासः ल्हाः कि मल्हाः धयागु तकं सीकेत 
थाकुगु हैं ! ....... 

छम्ह थें च्वंक बूगु खःसां बुसांनिसें छुं खँय्‌ न॑ इपिं छम्ह थें मच्व॑ । 
नाप्पं बूपिनि मुक्कं स्वभाव, आनिबानी ....... ज्वःलाइ धाइ, तर इमिसं 
आःतक छम्हं मेम्हेसिगु सः जक ताः, क्वा: जक वाःताः, छम्हं मेम्हेसिगु 
ख्वाः तकं फोटोयू जक खं, व नं नाप्पं छक्वलं मखु। निम्हेस्यां र्वाः 
छक्वलं खनेदयेक इमिसं थौंतक न्हायूकं नं स्वयेखंगु मदुनि। इपिं छम्ह 
पूर्व स्वःसा मेम्ह पश्चिम, छम्ह दक्षिण स्वःसा मेम्ह उत्तर | उमि आनिबानी 
व स्वभाव नं पूर्व-पश्चिम, उत्तर-दक्षिण थें आगरा दिगरा पाः । छम्ह 
ख्वइबलय्‌ मेम्ह न्हिली, छम्ह लयूताइबलय्‌ मेम्ह थुसुहुं च्वनी, छम्ह द्यनीबलय्‌ 
मेम्ह मयः मयः मछिं मछिं ग्वःतुली । 

न्हिनय्‌ कःसिइ च्वनाः, स्वयेबलय्‌ निगू थें च्वंगु, विशेष कथं दयेकातःगु 
छगू मेचय्‌ फ्यतुनाः बाजि नयाच्वंगु । छम्हसिनं भ्वाः भ्वाः तिनाः नयाच्चन, 
मेम्हसिनं चम्चां तुयाः, छक्वःपतिकं बँय्‌ वाइ थें वाइ थें च्वंक, छक्वः 
निक्वः ला वा नं वाक्क नयाच्वन। मेमेबलय्‌ सा छम्हसिनं नये पित्यात' 
धकाः धाइबलय्‌ मेम्हसिनं नये हे मंमदु' धाइगु, तर थौं धाःसा मांबौपिं 
हे अजू चायेक 'नयेगु ज्या' यानाच्चंगु ज्वःलाः थें इमि वायू थाःगु नं 
पाःलात/ ज्वःलात । कया वाय्‌ थाःगु ला व॑ सिन्कां कुति कुति यानाः ताउ 
बिका: लिकाल । 'थः जक नयां मगाः, की-क्वःतयूत नं नकेमाः'- व॑ मन 
मन॑ धाल । व॑ पःखाःम्वलय्‌ तयाब्यूगु, वाय्‌ थाःगु ससि पायूकूगु ला क्यबय्‌ 
च्वंगु, ज्वाँय्‌ ज्वाँय्‌ बुँ ह्वयाच्चंगु आलुबखरामाय्‌ च्व॑च्चंपिं मध्ये छम्ह 
चखुंचां खनेवं भुरुक्क ब्वया वयाः पःखाःम्वलय्‌ जुनाकथं त्वाक्‌ त्वाक्‌ 
Cr त्वाक्‌ त्वाक्‌ यानाः क्वानाः भुरुक्क ब्वयावन ...... खया वाय्‌ 
थाःगु ला व॑ नं सिन्कां कुतिकुति यायां धायेम॑ छपुचः-छग्वाराचा हे खाकल । 

'नसा धयागु हन्ताः याये मज्यू थयूभन॑ बेसाःभाः थहां वःगु इलय्‌'- मांम्हेसियां 
छक्वः धाःगु वया बांलाक लुम॑नि। व हे खँ वं सुयात धाः, सुयात धाः 
सीमदयेक धाल । थःगु वाय्‌ थाःगु ला व॑ थःम्हं हे माकुक्क नयाछ्वत । 

ख॑ वाय्‌ थाःगु ला लिकयाः हाकनं थःम्ह॑तुं नःगु कं मखं। थःगु 
न्हायूपंया लिक्कसं सुनानं सु न्ह्ययाच्चंगु थें जाःगु सः जक खः थें मखु थें, 
फसय्‌ ब्वकीचा ब्वयाच्चंगु थें ताल व॑ । 

क दनेत सन। ख उसिक्क नं मसं । 

इमि नाप्पं छपाख॑ बाजि नयाच्वाँपं छँजःपिं मध्ये अबुम्हं धाल,- “थुमित 
थथेभन॑ सास्ति नयेमायेक स्वानाः गुलितक तयातयेगु (!), अपरेशन यानाः 
फाये ज्यू धकाः धाःपिं थःथितित नं दु, पासाभाइपिं नं दु। अथे हे या 

वं थःगु खँ पूवंके मलाःनि, मस्तय्‌ बाज्याम्हं धाल,- “भगवान प्यपुंक 
सृष्टि याःपिन्त झीसं सीसां फाये मज्यू |” 

'सी...' धयागु खँग्वः क॑ नं खं नं पाःलाक्क बांलाक ताल । इमिसं 
थःगु छँयू 'बूगु दिँ' धकाः जन्मन्हि याःगु यक्वं खं, तर थ्व 'सी... धाःगु 
छु धाःगु जुइ ?!- अजू चायापुक्क थपालय्‌ इपिं निम्हेसिनं नं छगू हे 
कथं बिचाः यात । 

उमि मांम्हं थः भाःतरिखे ख्वबिलु-मिखां स्वयाः धाल,- “मेपिंसं 
ज्यू धाःसां याये जी ला मजी ला व अपरेशन ?! ...... झीगु ल्यू झीत 
स्वईपिं सुँ मदु मेपिं।” व॑ थःगु गाच्चतं मिखाय्‌ तिति यात । मांम्ह ख्वः थें 
तायाः इपिं निम्हं जि अजू चाये मायेक अजू चाल । 

कं खयात स्वयेत स्वत, ख॑ कयात स्वयेत आःतक गुबलें हे मयाः थें 
पालितल॑निसें बः यात, अहँ फ हे मफु । इपिं निम्हं छपाखं, ग्वःफसं धेचुइकूगु 
सिमा धस्वायेत स्वये थें सनाच्चन । 

इमि अजू चायापुस्से च्वंक ज्वःलाःगु पहः खनाः छँजःपिं सकलें नं 
जि थें हे अजू चाल । 

चय्‌दिथा 


बौम्ह न्हयाम्हनाप नं त्वहः मदु त्वहः तयाः लाखय्‌ खाइम्ह हैँ ! 

मांम्ह द्यः वइम्ह धाल ला बोक्सी वइम्ह हैँ! व खनाः सकस्यां प्वाथयू 
च्वंम्ह किमि हे सी हैँ ! 

ततापि मध्ये सुयातं गनं धायेकेहः मदु हँ ! माजु नवःपिं बुरिकन्यात हैँ 
सकलें ! 

वयात- जिमि मिज॑यात नं सुनानं थः म्ह्यायूमचा बी मधाः हुँ ! 
ब्वनातःम्ह, ख्वाः छपाः बांलाःम्ह जुयां गाः ला हुँ! 

जि वनाप ब्याहा जुइत्यंगु स्यूपिं पासापिंसं धाल,- “छं साप दुःख 
सीगु जुल करुणाचा !” 

साप छाःपिं हँ ! अज्याःपिंथाय्‌ जातः बियाछूवल, छु छु जक यात 
जुइ हैँ ! उकि वःथाय्‌ बःथायू मछि, खःथाय्‌-ज्यूथाय्‌ भम्चा ल्हाकेहलं 
नं अहँ, आवंनिसें बी मत्यःनि, ब्वने हे मगाःनि म्ह्यायूया' धाःपिं जिमि 
मांअबुपिंसं बांलाक न्यने-कने मयासें छाय्‌ हथाय्‌ चायाः इमिसं धाःधाःगु 
खँ नयनाः धाःगु दिनय्‌ हे जितः बियाहःगु जुइ ?! 

ह्वंकूबलय्‌ वया ख्वाः जिं बांलाक मखं । म्ह स्वःवःकुन्हु नं बांलाक 
खंगु मदु; व मछाःगुलिं खः ला, गगल्स तयातःगुलिं खः ला वा जि थः हे 
नं मछालागुलिं खः ! 

थयू या, अय्‌ या' धकाः तिस्सःगु सलं उजं बियाच्व॑म्ह, न्हाचः लसकुस 
यानाः ताःचा ज्वंके थें याःम्ह माजुया ख्वाः धाःसा स्वये मखु धाःसां 
छक्वःपतिकं चुलिंचू खनाच्वन । थप्पायू ग्वारागु सपः चसुप्वाःयाथाय्‌, थप्पाय्‌ 
मछि पतागु ह्याउँसिन्हः कपाः-दथ्थुइ,- भैलःमिखा थें ! 

वया ततापिनि सः न्यासि चायाः न्हिला जुगु हे प्व॑-घःल्वाः-सः थें, 
नँन्याःसः थें ! जि जुल भौचां 'म्याउँ' जक याःसां मन ख्वाउँयाः मिखा 
तिसी वइम्ह । 

छायू जि, खिचा लहिनातल धाःगुलिं ग्यानाः 'सीसां वने मखु' धकाः 
थुगुसी पाजुपिंथायू मोहनि-नखत्या मवना थें 'थन ला सीमां म्हा हे म्हाः' धकाः 
सलं वांन्यानाः छाय्‌ छं ख्वयाक्यने मफुगु इहिपाः क्वःछीत्यंबलय्‌ ?- जिं 
थम्हं थःके हे न्यनां नुगल॑ लिसः मन्यू । गजाःम्ह लाति-ल्यासे जूगु जि ! 
न .....ज्वलिंज्वःपिं पासापिनि नं थुगुसी हे ब्याः न्याःगुलिं थः न॑ हथाय्‌ 
चाःगु खः ला जि ?! 

इमिगु छया सत्तिक च्चंगु पार्टी प्यालेसय्‌ भ्वय्‌ याःगु। वनेत समाः 
यानाच्चनाबलय्‌ तलय्‌ च्वंगु क्वथां क्वहां वःगु सः न्हायूपनय्‌ दुहां वन,- 
“छ बुरा आमकन हे सुंक थस्सः पायाः च्चंच्वँ लासाप्वालय्‌ । आइया ... 
इइया ... हालाच्वनेगु मखु । माःपिन्त मुइकावये भाःमखं, छँय्‌ क्वः हालाः 
खँँ मुझकेत स्वयाच्चनीगु का अय्‌ !"- सः माजुयागु हे खः थें च्वं ! 

भ्वयू सिधयेकाः छँयू वयाच्चनापिनि पुचलय्‌ बाःजु छम्ह नाप्पं मदुगु 
चाः । लिफः स्वयाः धात्थें दु-मदु सीके मछाः । ...... द्यने त्ययेकाः वयाके 
नयनां अःखतं वं जिके न्यन,- “छं फिल्म धयागु स्वया कि मस्वया ?!” 

जिं खँ बालाक मथुयाः छुं नमवाना । व॑ हे हाकनं न्यन,- “हरर मूभी 
नं स्वया ला ?! सस्पेन्स गुलितक थू छ॑ ?!” 

ख्वाः भचा च्याः थें जुयावल । छायू न्यंगु जुइ ?! 

'छायू न्यनागु ?' धकाः न्यने हे मलाःनि, “जितः ला सिक्क लगय्‌ 
जुल”- धाधां थस्सः पायाकथं छक्वलं घुर ...... NN न्ह्यःसः पिहां 
वयेक व दन । 

खापायू 'त्वाक्‌ ... त्वाक्‌ ...' याःगु सः ताल । न्हाचः हे न्ह्यलं 
चायेधुंकूगु खःसां 'आसेनि, खिउँसे हे च्व॑नि' धकाः मर्देंसें च्वंच्चनागु। 
वयात चुल्यां घ्वानाः थना । मिखा गिलिगिलि यायां क्वथाया खापा 
चायेकूम्ह वयात तताम्हं कन,- “बाः न्हाचः लासाय्‌ हे मन्त ।” 

मन्त ! सित ! जितः म्हछम्हं क्वाःलखं लू थें जुल । न्हायपं हुन्न हाल । 
जि सातु वंम्ह थें जुल । आ: जितः 'वयेवं हे बाः जुया छ्यं न्ह्यःम्ह, अल्छिनाः, 
बोक्सी ... छु छु जक धाइगु जुइ, ... छु छु जक याइगु जुइ भ्वछिं जानाः 
त लाःसा जिमि पाजुया तःधीम्ह म्ह्यायूयात वया माजु-बाःजुं छँनं 
पित्युं थें ...... सु द्यः पुकारय्‌ याये जिं, सु द्यः हरे ?! ... ग्यानाः जि ख्वये 
मफु, बाःजु सिनाः नुगः मछिनाः ख्वये नं मवः । 

“म्हिगः भ्वयू पनी धकाः गजाःगु नक्सां ग्यानाच्वंगु । याउँक वन 
का बुरा, भ्वयू सिधयेकाः !”- वं धाःगु ताल । म्हगसय्‌ कि धात्थें ?! जि 
वातां । 

“छं जान्ने जुयाः सुर्थानिसें सुयातं फोन-फान याये मतेनि। जा-जि 
निं नये सिधयेके ब्यु। जिमिसं ला छटपट जुयाच्चंबलय्‌ चान्हय्‌ हे मदइ 
धकाः च्वनागु। तच्च्वःगु खँ कंवलकि छिमित डिस्टर्ब जुइ धकाः धाः 
मवयागु । ...... उकुन्हु त्वंवंथाय्‌ ल्वापु जूबलय्‌ बामलाक्क ल्हाः नयावल 
खनिं बाःनं। अथें हे सँ-स्वँ बुइधुंकूम्ह । मांनं धाःगु खँ न्यंगु जूसा भौया 
ख्वाः स्वयाः निन्हुप्यन्हु उप्वः म्वानाः च्वयू बनेदइगु । ...... छुं नं 
उप्वः त्वनेगु बानी यायेमते न्हैं ! अबुया गति जुइ ...... !” 

तताम्ह स्वहानेयाथाय्‌ थ्यनेवं वं खापा तिना: धाल,- “म्वात्तले 
कम हायेकू ला बुरां जिमित ! ...... छिमि बाःनं नं त्वं ला ?!” 

जिगु सासः थहां वल,- “छकः निकः वास ला ताः, तर त्वंगु मखं । 
जिमि मांनं 'भचा भचा धयागु वासः खः' धाइगु । म्हिगः भ्वयू नयेधुंकाः 
ल्हाः स्यूवनाबलय्‌ ..... गिलासय्‌ तयातःगु सुनानं मखंक सुइँत्त त्वनागु 
सकन ह्वपुयाः गय्‌ च्वं !” 

जिगु खँ मथूगु खः ला मस्यु, व॑ वातां च्वनाः जिगु ख्वालयू नये थें 
स्वयाच्चन । 

तलयू 'सुँक्क ... सुँक्क' ख्वःगु सः कुनेथ्यंक तायेदत । जि ख्वयेवल । 
जि नापनापं व नं सुकुसुकु ख्वल, जितः घयुपुपुं । 

छथ्वः मनूत साहित्य-ख्यलं पिहाँ वनाः राजनीतिइ दुहां वन । इमिसं 
थःगु क्वःछिनाकथं 'मंकाः-चकंपौ' नां छुनाः पिथन,- 

'मनू धयापिं गुगुं हालतय्‌ नं राजनीतिं ब्यागलं च्वनेफइ मखु । सुं गुम्हं 
ब्यागलं च्चंगु दुसा इभिसं यथास्थितियात तिबः बीगु राजनीति यानाच्वंगु 
खः । इपिं ह्यूपाःया लँय्‌ पंगलः खः ।' 

मेथ्वः मनूत राजनीतिं सन्यास कयागु घोषणा-सभा यानाः साहित्य-ख्यलय्‌ 
दुहां वन । इमिसं ब्यूगु भाषणया मूति खः,- 

'साहित्य-ख्यः नस्स्वालं जाःगु क्यब खः, राजनीति-ख्यः नवःगु 
साःगाः ।' 

राजनीतिइ दुहां बाँपिं च्वमिपिन्त थी थी पार्टीइ दुकयाः, न्यतालय्‌ 
अबीरं ईकाः, गःपतय्‌ नस्स्वाःगु स्वांमालं क्वखायेकाः कपालय्‌ ह्याउँसिन्हः 
तिकल । ...... छुं ई लिपा हे 'राष्ट्रिय दिवस'या लसताय्‌ लाकाः इपिं मध्ये 
निम्ह-प्यम्हेसित ततःधंगु मान-पदवीया लिस्सें दां सिरपा: न॑ द्यछाल । 

व हे दिवसया दिंकुन्हु, साहित्य-ख्यलय्‌ दुहां वंपिं राजनीतिक 
भाजुपिंसं क्वथा-मुँज्या यानाः सहलह ब्याकल- 'आः झीसं थःलिसे 
स्याःन्याःपिं जक दुथ्याकाः छगू संस्था स्वनेगु। उगु संस्थां देशय्‌ दकलय्‌ 
उप्वः दां दुगु सिरपाःया घोषणा याकेगु । सिरपाः पालंपाः झीत जक बीकेगु । 
छुं गर्थें मेपिन्त मब्युसें मगाःगु अवस्था वःसा संस्था हे खारेज यानाछ्वयेगु ।' 

सकस्यां लयूतायाः पारारारारा लापा थात। आकाझाका गनं 
क्वथा-दुने लापा थाना: ततःसलं न्ह्यूगु सः तायाः जःलाखःलातसें झ्याल 
झ्यालं स्वःवल । 

लापासः व न्ह्यूसः दीवं छम्हस्यां च्यूताः प्वंकल,- “सिरपाःया लागि 
उलिमछि दां गनं चूलाइ ?! झीत आः न्हापा न्हापा धाक्व धाक्व ग्वहालि 
याःपिं साहु-महाजनतयूसं पत्याः हे याइ मखुत, राजनीतिइ टाट पल्टय्‌ 
जुइधुंकूपिं धकाः ।” 

वया खँ नयनाः, प्रस्ताव न्ह्यब्वःम्हं मेमेबलय्‌ ह्ययेके थें मह्ययेकुसें 
थःगु ग्वसाः कन,- “मुस्या ग्ययेकेगु ग्वसाः मखु थ्व ...... । धात्थें हे 
सिरपाः घोषणा याकेगु, लः नं ल्हाकेगु । सकस्यां ल्वःवंक-खंक लःल्हाना 
न॑ कायेगु, तर दां मखु दसिपौ जक कायेगु । सिरपाःया दां सिरपाः द्यछाःगु 
संस्थायात हे चन्दा धकाः सिरपाः काःम्हं तत्काल घोषणा याकेगु । थथे 
यायेगु जुसेँलि छाय्‌ माल 'सिरपाः-कोश ?! ...... थथे मयायेकं छ्यं 
तछूयाःसां झी नां जाःपिं साहित्यकार जुइफइ मखु । खँ फुक्क॑ टप सेक्रेट, 
एन्सोल्यूट सेक्रेट तयेमाः का न्हैं बरु !” 

हाकनं मेम्ह छम्हेस्यां थः नुगःया ग्याःचिकु-खँ न्ह्यथन,- “ग्वसाः ला 
मार्बूलस्‌ जू । तर छँय्‌ कलाःचां उलिमछि दां सिरपा: ग्व धकाः ज्वनकि छु 
यायेगु ...... छु धायेगु ले सा ?!” 

वया न्ह्यसः न्यनाः प्रस्ताव न्ह्यब्वःम्हं न्हिलाः न्हिलाः लिसः बिल,- 
“कलाः धयाम्ह छ हे छम्ह जक ला धायेगु का ......” 

सकलें छपाखं न्हिल । न्हिलां क्वथा हे क्वात । 

“का का का, दां भचा भचा मेगु नं लिका ...... न्हाचःयागु फुक्क 
फुत ..... मेगु छगः निगः बोटल कायेके छवयेमाल ।”- वयागु सः थित । 

थनं लिपा | इमिसं याकनं याकनं ज्या च्वयेकल । थम्हं म्हस्यूपिँ तर 
आःतक थःपाखें ग्वहालि काये मफुनिपिं थः ग्वहालिमिपिनि ताताःपाःगु 
छँयू छँय्‌ हे वना: इमिसं इमित दामं ग्वहालि यात । थुकिया पल्साकथं इमिसं 

च्वयातःगु फुकफाकं रचना इमि थःथःगु नामं न्हापाँ फुटकर कथं अन॑लि 
छुं ई लिपा हाकनं ग्रन्थया रूपयू पिथन, थः थः जक च्वनाः पित ब्वज्या 
यात। उकिया सक्कली च्वमिपिन्त पिदंगु ग्रन्थया बारे न्वचु बीकल । 
समारोहया बुखँ थःगु हे भासं ड्राफ्ट यानाः थम्हं म्हस्यूपिं व न्हून्हूगु पत्रिकाया 
सम्पादक-प्रकाशकपिं मध्ये ल्ययाः ल्ययाः गुम्हेसितं च्याभ्वजय्‌, गुम्हेसितं 
ककूटेल पार्टीइ सःताः समाचार नं पिथंके बिल । 

छुं दै लिपा,- इमि नां तस्सकं म्हो जक च्वयाः नं म्होचा इलय्‌ 
साहित्य-ख्यलय्‌ म्हुया मवनीगु देन ब्यूपिं च्वमिकथं बयूबय्‌ जुल । इमिसं 
थःगु ग्रायून्ड डिजाइनकथं सिरपाः नं पालंपाः कयां च्वन । 

थुलिया दुने देशय्‌ सत्ताया 'न्याउ-चुईँ कासा” थःगु हे माथं सकस्यां 
छर्लङ्ग स्वये दयाच्चन। ...... राजनीतिइ दुहां वंपिं साहित्यकारतसें थःगु 
राजनीतिया 'र' हे शुरू याये मखंक देशय्‌ न्हून्हूगु प्याखंया धकिं उलेगु व 
क्वकायेगु ज्या जुयां च्वन । थ्व प्याखंया मूक-दर्शक जुइत बाध्यपिं इमिसं 
पार्टीदुने थःत ध्वं ला खिचा ला थें व्यवहार यानाहःगु वाःचाल | 

च्वयेगु बानी त्वःफ्यूगुलिं इमिसं खायूगु न॑ च्चये मफुत, फाकुगु नं 
च्वयेगु आँट याये मफुत। सत्ताया चाकुसवाः फ्यःजूपिं धकाः इमित गुगुं 
साहित्यिक ज्याझवलयू ब्वनापौ तकं मबिल । 

छन्हु इप सकलें छथायू मुन- 'म्हिगः झी न्ह्याथाय्‌ दुसां आः 
छप्पाँयू-छधी जुइ' धयागु संकल्प याना: होलीबलयू ...... ल्यायुम्हतसें थें 
छाती छाती ल्वाकाः छम्हं मेम्हेसित अभिवादन यात । अले इमिसं ह्याउँमसिं 
सही यानाः प्रेसयात इनाबिल,- 

न्हूगु क्रान्तिकारी, ज्वः मदुगु व्यवस्था धाःगुलिं देश व जनताया हाम्वः 
ग्वःछि नं भिं याये मफुत, उकि 'ओल्ड इज गोल्ड' धयागु खँँ सकस्यां थुइके 
माल | धुकुतिइ च्च॑गु पुलांम्वहः छ्यलाः न्हूगु ह्यूपाः हयेमाल । जय देश ! 
जय जनता ! भगवानं सकस्यां भिं यायेमा ! 


३४ - थथिंजाःगु रसबस..... 


राजनीतिक कूटनीति : कूटनीतिक राजनीति 





इमिगु धापू, गंसि गंसिगु छगू निगू लोकल पत्रिकाय्‌ जक पिदंगु 
खन; व नं बक्सय्‌ “च्वःप्वः मदुगु राजनीतिक कूटनीति' छ्यं तयाः । अले 
... थनं छुं दिं लिपा इमिसं व हे खँ पर्चाया रूपय्‌ ह्वल । तर कयाः ल्ह्वनाः 
छक्वः स्वये थें जक यायेगु भायप्वः ब्वौपँ छपा ल्हाःया पतिंचाय्‌ निनेत 
तकं मगाः । इपिं हीमी चाल । लागिमिगि चाचां इमिसं धयाच्चन,- “थनया 
मनूत राजनीति धयागु भ्याःभति हे मथूपिं ध्वाम्पुंत खनिं !” 

इपिं थः हे नं अलमल जुल,- छु राजनीति ! छु कूटनीति ! ! 

थुबलयू हे लाक्क सतकयू हूल हूल मनूत, “...... जिन्दाबाद! ...... 
मुर्दाबाद !” धकाः तिंतिं न्हुन्हुँ वयाच्चंगु इमिसं म्हुतु वांखानाः स्वयाच्चन । 

ख्वाउँया: क्वानाव:गु ग्या:चिकु ! 
क्वाना: ख्वाउँयावंगु ग्या:चिकु ! 


आन्दोलन !- 

स्यायेत स्वःलिसे फसयू लाःगु मिं ब्वाला काये थें जुयाच्वन- 
आन्दोलन ! पिहां जुइत हे ग्याःपिं मनूत नं खनेदत,- राज्यया दमन-नीति 
स्वस्वं । 

राज्ययात सत्तिकं म्हस्यूपिंसं थः सत्तीपिन्त पनाच्वन,- “मदमगायेकं 
छें पिहां वने मते । लः, मि व जुजु खना: न्ह्यान्लें न्ह्याम्ह॑ ग्यायेमाः ।” 

तर जि मग्याः ! जिगु ज्या ग्यानाजुइगु मखु, ग्याःपिन्त ख्यायेगु मखु । 
ख्यायेत स्वःपिन्त मम्याःपिं न॑ दु धकाः क्यनेगु नं जिगु ज्या मध्ये हे । 

भूगोल पार्कया न्ह्यःने जुद्ध शमशेरया सालिकया क्वयू च्वनाः 
निरङ्कुशताया विरूद्धयू जुयाच्वंगु आन्दोलनयात न्ह्यःनें स्वस्वं बुखँ 
मुंकाच्चना । 

स्वस्वखंक न्हूसतकं तिंख्यः-ध्वाखाया फूटपाथय्‌ रेलिङ्ग बार जवय्‌ 
न॑ त्वःधुल, खवय्‌ नं त्वःधुल । ...... आन्दोलनकारीतसें, अत्तेरी जुयाः 
सतकय्‌ ब्वाके हयाच्वंगु मोटर-बाइकतयूत लिफः तुलाः वने मायेक 
लिनाच्चन । फुइँ यानाः लँय्‌ हुइँकय्‌ जुयावःगु सरकारी मोटर-कारतयू न्हायूकं 
अप्पां कयाः तज्ज्यात, गोरखापत्र संस्थानया न्ह्यःने, बाटा कम्पनीया लिक्क 
अले आर. एन्‌. ए.सी.याथाय्‌ दिकातःगु भ्वाथः ख्वाःवःगु प्यंगः-न्यागः गाडीइ 

मि च्यात। ...... टिअर ग्यासं कयेकूम्ह पुलिसयात व॑ कयेकूगु सेल 
लानाकयाः वयात हे कयेकाछ्वःगु नं खनेदत । ...... 

“अन गल्लिइ, लः व प्याज इनाच्वंगु दु अन”- टिअर ग्यासया कुं 
यानाः मिखा कने मफुपिन्त सुनानं लँ क्यनाच्वंगु न॑ यचुक्क खनेदत । 

भचालं ...... न्हूसतक सुंसां दन । 

द्यः खिउँसे च्वनीन । आन्दोलन झन्‌ च्यात। तिंख्यः-ध्वाखापाखें 
वःगु ताःहाकःगु जुलूस वंघलयूतक छस्वा जूगु खनेदु। पुलांभ॑साःपाखें 
वःपिं छबथां मनूतय्‌ ल्हातय्‌ च्यानाच्चंगु मशाल दु। इपिं वसन्तपुरपाखेर 
फयू थें ब्वॉयू वन । कूँ धाःसा फसय्‌ वास वयेक ल्यनां च्वन । 

'तुईँक ! ...... ताँयूक ! ...... धाँयूक ! ...... '- न्हापां गर्न न्यने 
मन॑निगु सः तायेदत । मिखा पालुयाः, सासः ल्हाये थाकु थें च्वनेव प्याःगु 
ख्वाःहुसां ख्वबि हुयाच्चनाम्ह जि थम्हं मचायेक सालिकया त्वाथलय्‌ थचक्क 
फ्यतुइ वल खः ला क्वः हे दल खः ! दनाः ब्वाँय्‌ वनेत्यनां तुति हे ल्ह्वने 
मफु । न्ह्यःने छबथां पुलिसत जनसेवां पिहां वल,- बन्दूक धस्स्वाकाः । 

छम्ह मनुखं जितः पाछायाः लुया यंकल, दमकल-ल्यूनेया गल्लि । 
गल्लि गल्लि हे जितः लुलुं “ग्याये म्वाः, ग्याये म्वाः । जि दु । जिगु ब्वहलय्‌ 
क्वातुक्क बः का !”- धाधां पिचायेकल झ्वःछँय्‌ । अन थ्यने धुंकाः नं 
जिं तुतिं चुइ हे मफु, ग्याना: मखु, तस्सकं स्यानाः । बागः पाइँट प्याक्क 
पुलिं हि भः भः वयाच्चन। खंपिं सकस्यां धया थें धयाच्चन- रेडियों 
कर्फ्यूया सुचं वयेधुंकल । कर्फ्यू हाचां गाःपिन्त गोली न॑ कयेके फु हैँ ! 

घाः स्याःगु तोरय्‌ जितः पाछायाः ब्वाकेहःम्ह, हायूट पृयातःम्ह मनूया 
ख्वाः तकं जिं तिफ्याये मफु, सः धाः सा म्हस्यू म्हस्यू थें ताःगु खः । छँय्‌ वने 
त्ययेकाः बालाक खन,- व ला छगू हे त्वाःयाम्ह मचांनिसेंया पासा । 
मचाबलय्‌ व जि सिबय्‌ साप हे चीधिकः । उकिं वया नां हे 'बागःचा'। 
आः व जि सिबय्‌ पत्याः याये थाकुक हे धिकलं तःधिकः । 

छक्वः, गथांम्वःकुन्हु न्हिनय्‌ त्वाःया मचा-ल्यायम्हचात मुनाः दानगाः 
खुसिइ म्वः ल्हूवनागु। बुँ दथु-दथुं लिहां वयाच्चनापिं जिमिसं गथांम्वः 

धंकेत ततःमागु न्हायूपंकथि नं, गुगुं हानाप॑ लिनाः, गुगुं मा जक पालाः 
ज्वना वयाच्वनागु । जिपिं मध्ये छम्ह निम्ह त्वालय्‌ तःधीपिंसं मखंक सुलाः 
सुलाः चुरोट-बिडी त्वनीपिं नं दु । इपिं मध्ये छम्हेस्यां चुरोट च्याकाः वांछ्वःगु 
सलाईया मिं बुँ-दथुइ पँ चिनातःगु सु न्हापां कुँ वयेक, लिपतय्‌ ह्वाना ह्वाना 
हे च्यात | सलाई वांछूवःम्हं आल्पसें हे सुपँय्‌ लाकूगु खः लाकि संयोगं उकी 
लाःवंगु जिं मस्यू। ...... तापाक्क जिमिसं ल्यूने त्वःतावये धुनागु बल्चाय्‌ 
च्व॑म्ह खिचां ततःसलं उल । अले अन हे दुम्ह ज्यापु-दाजुया सः तायेदत- 
“माम्पाखातयूत सिमायू प्यपुंक मच्युसेँ गन त्वःते जिं!” 

जिपि द्यामं द्यामं तिं तिं न्हुन्हुँ, झुग्नुँ ब्वाब्वाँ बिस्युं वया । बल्चा-थुवालं 
गुबलें वयात, गुबलें वयात ज्वनेत स्वयाच्चन। वं ज्वनीगुया भय छगू ! 
खिचां ह्वच्याक्क न्याइ ला धयागु भय मेगु! ...... बागःचा पासा जिपिलिसे 
बिस्युं वये मफयाः द्यामय्‌ हे ग्वारातुलाः ह्वाँय्‌ ह्वाँयू ख्वल । जिँ वयात 
बुइत स्वया, तर मफु । “ग्याये म्वाः जि दु। जिगु ब्वहलय्‌ क्वातुक्क बः 
का !”- धाधां वयागु ल्हाः थम्हं हे थल्ह्वनाः थःगु ब्वहलयू पाछायेकाकथं 
उखें थुखें गनं मस्वसें मिखा तिस्सिनाः बिस्युं वया । कुलेश्वरयू थ्यंकाः 
तिनि ग्याःचिकु तनाः सें सें मिंगु दित । 

न्ह्यलुमन्ति त्वा: दयेक इवःछँया भलादमी भाजुपिनि सः ताल,- 
“आः याकनं थनं झासँ भाजुपिं ! दुवाः-दुवातय्‌ मिलिटरीत दंवये धुंकल 
हुँ!” 

व हे बागःचा पासाया बः कयाः खुत्यां खुत्यां काकां जि छँय्‌ थ्यन । 
ब॑ तलयूतक तयाबी धाःसां चूप जुइत ल्हाःभायू यानाः स्वहानेयू घ्वं घ्वं 
स्यास्यां थःगु सतक क्वस्वःगु मात॑-क्वथाय्‌ थ्यंकः वना । छँयू सुयातं 
सीके मबिया, ग्याइ भनं । क्वथायू मत च्याकाः स्वयाबलयू पुलिइ लाक्क 
पाइँट गुनाच्वंगु न॑ खन। हि कग्रक्क च्वंक गने धुंकल । मफु मफु 
पाइँट त्वःताः पाइजामा न्ह्याना। थथे यानाबलय्‌ खन- पुलि मना वयाः 
भकुंग्वारा थें च्वंच्वन । क्वाःलखं हि सिला छ्वया, फू फू यानाः आयोडिन 
पाना । 

गोली चलय्‌ जूगु हे इलय्‌ लाक्क जनसेवां पिहां वःपिं न्हापांगु पुचःया 
पुलिसतसें पालाः-अप्पां प्रदर्शनकारीतयूत कयेकाहःगु खनागु। जितः नं 
उजाःगु हे अप्पाँ कःगु जुयाच्वन। अप्पां लाःगु पुलिइ स्यानाच्चं स्वये 
घाःया सिबय्‌ दुघाः तक्कू-तच्च्चः थें च्वं ! अस्पतालय्‌ क्यंवनेगु खँ मदु । 
'पत्रकार जुयाः आन्दोलनय्‌ ब्वति काःजूम्ह' धकाः पाःल्यानाः स्वथने यंकीगु 
भय ! 

बहनिइ बहनिइ पिने हे नया वइम्ह, छँयू नये म्वाःम्ह धयागु छँजलं 

स्यू। सुनान॑ स्वः मवल । मवःगु हे जिल। नत्रसा गप्पाय्‌ हाकयेक खँ 
जुइगु जुइ ! दुवातय्‌ बन्दूक ज्वनाः दनाच्वापिं मिलिटरीत सुथय्‌ लिहां वंगु 
खँँ सिल । निघौया लागि पसःत चाल धयागु नं सिल । छम्ह मनू ततःसल॑ 
हालाः सदां थें बुखँपौ म्यू वयाच्वन,- “नेवाः-पत्रकारभाजु पुलिसया 
गोलीं लानाः घाःपाः ! वयूकःया उपचार गन जुयाच्वन धयागु खँ सुनानं 
मस्यू ! ...... नेवाः-पत्रकारभाजु गोली लानाः घाःपाः ! ......” 

जिं झ्याल क्वस्वयाः वयात सःता । न्हिपौ छगू झ्यालं न्ह्याये दयेक 
बीत इनाप याना । वं लुखा-फलय्‌ गयाः पत्रिका ज्वंकल । वयात ध्यबा 
बियाकथं पौ स्वये हथायू चाल । पत्रिका ब्वनाः थःत धात्थें गोली हे 
कःगु खः ला सीके मास्तेवल । जिगु ल्हाः मचायेक मनावःगु क्वमलाःनिगु, 
क्वाता क्वातां स्याःगु पुलिइ नाइक द्यूवन । 

इमिग्वाः ग्वाः तःकेहँपिं दु । इमिसँ जितः 'जनम जनमनिसें मचांनिसेंया 
त्वाय्‌' धाइ। न्ह्याग्गु नखः जूसां नखः हने न्ह्यव॑निसें नखत्या ब्वनी 
जितः । जितः इमिसं गुबलें 'बा-म्हयूखा' धाइ, गुबलें 'मा-बखु' । इमिसं 
जितः उप्वः धया थें 'बुलबुल भंग:” धकाः ह्ययेकाः माया याइ । गुबलें 
'हाकुम्ह क्व:' धकाः हायेकीसा गुबलें 'न्याक्वाः-ब्वः' धकाः मेयू-मिखां 
स्वइ। जि धाःसा इमिसं न्ह्याग्गु याःसां, न्ह्याग्गु धाःसां इपिलिसे ला व 
लुसि थें। 

इपिंमध्ये !- 

१. दकलय्‌ थकालिम्हं गुबलें फ्यतुनाः भजन याये थें मे हालाच्वनी, 
गुबलें जँ तियाः भाषण बी थें पुतुपुतु हालाच्वनी | गबलें मिनी-स्कर्ट 
फिनावःपिन्त मे वान्यानाः स्वयाच्वनी । गुबलें म्याक्सी फिना वःपिन्त अजू 
चायाः स्वयाच्वनी । गुबलें ल्यासे-ल्यायम्हतयू फसयू ब्वःगु स्कार्फ स्वस्वं 
ई घुतुका च्वनी । ... थौंकन्हय्‌ वया ल्हाः मच्चः । अल्छी चाः थें च्वं । 
सतकय्‌ क्वहां मवं । न्ह्याग्गुं झ्यालं स्वयाच्चनी । मस्तसें होम-वक याये 
थें छु ...... छु याइ । ४९ धाःथाय्‌ देवनागरी लिपिं च्वइ- 'कविता' । 

२. ख्वाः स्वःसा बागः-लातिचा ख्वाःवः । पलाः च्वःसां न्ह्याः वंगु 
सी मदु । न्ह्याम्हसिगुं नागःतुगः यानाच्चनी । ज्या छुं मदु, दुसां यानानये फइ 
थें मच्वने धुंकल । उप्वः म्हगसय्‌ जक म्हंकाच्चनी । ल्यासे-बैंसयू सेवा 
यानाः निःवृत्त जूगु सायेक छँयू च्वनाः माकुक न्याया ला नये थें, कथुइ कं 

थाइ धकाः छति हे मग्यासें पेन्सन नयाच्वंगु दु । छँथ्यंक पेन्सन-दाँ बी महः 
धकाः वं इलयू-ब्यलयू तं क्यनाच्वनी । बैंकया क्यायूस काउन्टर पेन्सन-दां 
बुझय्‌ याना काकां थुसुँ च्वनाः व॑ थप्यायूमछ हाकयेक सही याइ- हथासं 
हतपतिं सुनानं काचाक्क उच्चारण याये मफयेक '...... उ-प-न्या-स 


३. वयात, मस्तसेंनिसें ल्यासे-ल्यायम्ह, बुरा-बुरि न्ह्याम्हेसिनं नं 
सदां उलि हे ययेकू । इहिपाः मजूनिम्ह वयात मस्तसें जक मखु बाज्यले 
धुंकूपिंसं न॑ 'मयूजु-निनि’, 'मयूनिनि’ धकाः सःताच्वनी। छम्ह निम्हस्यां 
न्हाय्‌ कयूकुंकाः, म्हुतु प्यखुलाः वया ल्यूने चीसलं धाइ,- “बुरिकन्या !” 

वं भचा जक ज्यां लिलातकि हे न्हायूकं स्वस्वं समाः यानाच्वनी | 
बयात स्वयाः मेपिं लयूताया च्वनी । ...... थः केहँँया पेन्सन काःवंबलय्‌ 
थःके च्वंगु फुइधुंकूगु चेक-बूकया थासय्‌ न्हूगु मेगु चेक-पायूड कायेत 
अलमलय्‌ जुयाच्व॑म्ह व॑ रजिस्टरयू थःगु नां मामां छगू इवलय्‌ '|\5ऽ' 
च्वयातःगु खनेव॑ व हे झवःया छगू प्वंगु थासयू सही याइ। सहीया न्ह्यःने 
'बा' आखः छगः यचुक्क सीदु, ल्यूने 'ख' थें नं च्वं 'र-व' थें नं च्व॑। 
छ्यंच्वय्‌ मसिया सिन्हः फुतिक्क तिकातःगु थें नं च्वं । 

चेक-पायूड हायून्ड-बायूगयू स्वथनाच्व॑म्ह वया न्हायूपनय्‌ छगू 
शब्द दुहां वन। तर 'लिथो' ताःगु खः लाकि 'लिथु' ताःगु खः त्याछी 
मफयाः व॑ सः वःपाखे पुलुक्क स्वत। वं स्वःगु, बैंकया छकू क्वथाय्‌ 
टिप-टपम्ह हाकिम भाजु व लिक्कसं च्वंगु मेकू क्वथाय्‌ अतिकं स्मार्ट 
खनेदुम्ह मयूजु-हाकिमया न्ह्यःने च्वंगु टेबुलयू चाडू का चाङ भ्वं खन,- 
गुलिं पुलांगु तमसुक, गुलिं न्हूगु सम्झौता-भ्वं । इमिसं व भ्वँतय्‌ व भ्वंपँय्‌ 
छपाः धुंकाः मेगुली छोटकरीं सही यानाच्चन। वया लिक्क वनाः स्वयेगु 
मन जुल । न्ह्यःनेथ्यंक वनाः व॑ थःगु मिखायात आईग्लास थें न्ह्यःने यंकाः 
स्वःबलय्‌ सही ला खन, तर बुल्लुसे च्वं । छाय्‌ थें मस्यु, व थाराक्क न्हुल । 
थारा न्हूम्ह वं थम्हं थःत च्वानिसें क्वथ्यंक स्वत । अले खः-मखु मस्यूसां 
बं मन मनं धाल,- व सही 'चिबाखं' थें च्वं। 

४. नाप्पं लिहां वःपिं तःकेहँपिं छम्ह थःगु छँया च्वतयू थ्यन, मेम्ह 
छेलिइ तिनि। व मातं-क्वथाँ भतपञ्जःपाखे वल। व, थःगु बैँसकथं 
गुलि छाःख्वाः खने दयेमाःगु खः उलि खने मदु। गुबलें ख्वःसलं, गुबलें 
न्ह्यूसलं, गुबलें न्हिलाः तर ख्वःसलं, गुबलें मिखा जायेक ख्वबि तयाः 
न्ह्यूसलं व छू ...... छू ...... धकाः हालाच्वन । तलयू च्वौपन्त न्यंकूगु 
ला, कुनें थहां वयेत्यंम्हेसित न्यंकूगु ला,- भ्वजयू घासा लिसा काये थें 
छता हे खँँ लिसा लिसा कयाः हालाच्वन। गुबलें पहः कयाः थःगु ल्हाः 
लिछ्यंपाखे छूवयाः, मफु मफु तर छुं मखु थें च्वंक चाःतुइकाः न्ह्यःने च्वंगु 
न्हाय्‌ ज्वनेत स्वयाच्चन । न्हायू ज्वनेत ताःलायेवं शान्तगु सलं व हाल,- 
न्हि बन्द !” सुनानं पं मदयेक, सुनानं गं मदयेक पिने वनाः थःगु ज्या 
धुंकावःपिनि न्हायूपनय्‌ व॑ “नह बन्द ! धाःगु 'निर्बन्ध' जुयाः ख्वाउँक सुल्ल 
दुहां वन, 'निर्बन्ध' जुयाः लुमुलुमु धायेक पिने थ्यंक जाल । 

५. चिकुला जुइमा वा बरखा जुइमा, सदां म्ह छम्हं भुलायूगां भुनाः व 
भुतूक्वथाय्‌ भुगुलुं च्वंच्चनी । वं काचाक्क सुयातं न्वमतू । सुंक च्वंच्वनीम्ह 
वलिसे न्ह्याम्हं त्वहः मदु त्वहः चिनाः हाःवनी, ल्वाःवनी। छन्हु व 
तस्सलं हाल । सकलें अजू चायापुक थिग्रिं च्वन | गुम्हसियां मिखा हुल, 
गुम्हसियां थःगु म्हुतु थःम्हं हे कत्तिक तित। इपिं छम्ह छम्ह यायां सुतिहिं 
भुतू-क्वथां पिहां वन। इमिसं भाय्‌ भाय्‌ यानाः छम्हं मेम्हस्तित धाल,- 
“क्वचाल प्याखं !” 

इमिसं झ्यालय्‌ च्वनाः थी थी नखःचखःबलय्‌ जुइगु जात्रा मस्वःगु 
तःदँ दयेधुंकल, थौं मन तयेक स्वयाच्चन। सतकयू गर्न ल्यायूम्ह-ल्यासेत, 
गनं नच्चा ल्यायूम्ह-ल्यासेत, दथु दथुइ झुलुक्क झालुक्क बाज्यःबंपिं मिजंत 
व मिस्त स्वझ्वः छुनाः दनाच्वन; बुलुहुं बुलुहुं न्ह्यानाच्चन,- गुबलें पूर्व 
सवयाः, गुबलें दक्षिण सवयाः, गुबलें उत्तरसा गुबलें सर्गतय्‌ स्वस्वं ... झन्नेले 
थुन्नां चुइक दयेत्यंगु । इमित स्वस्व इमिसं छपाखं थःगु छ्यं ज्वँज्वं 
धयाच्चन,- “हा ... इकु ! ... इकुल ! ! हा ...... इंकू ५८७६६ [77 

लँसिथय्‌ दनाः जात्रा स्वयाच्वंम्ह छम्ह मिजनं थः कलाःम्हेसित धाल,- 
“भवय्‌ धकाः तःताजि ल्वसाघासा नलकि चि उप्वः जुयाः ब्लड-प्रेसर 
हाई जुइ । चि मगाःगु माकु धकाः नये सयेके माः ।” 

“अहा, पालुसां ल्यासे-पाउँ थें साः !”- छम्ह भाजुं मे न्यायेकु न्यायेकुं 
धाल। 

छम्ह ल्यासें थः केहँकिजापिन्त धयाच्चन,- “खायू पचय्‌ यायेफुसा 
किमि क्वहां वइ ।” 

“थौं दयेकूगु हाकु-छ्वयूलाय्‌ चि हे तये ल्वःमंकल का जिमि 
न्हूम्ह भौनं”- छम्ह बुरिं मेम्ह बुरियात कनाच्चन । 

“नसा हन्ताः यानाः नये मत्यः, धरतीमातां सराः बी !”- छक्वः 
पाहांच:-हयूया नखत्या वनाबलय्‌ इपिं मध्ये छम्हस्यां जिगु ब्वय्‌ स्वयाः 
धाःगु खः,- “छ ला न्ह्याबलयू स्वःसां मचा हे ख्वाःवः । थुगुसी गुंपुन्हीबलय्‌ 
पू पू क्वाति त्वनाः वंगुया लिपा छ ला ध्वंचिया डक तं थें हे तन बा; ! 
आवलि जितः ख्वाः मक्यँसें लिहां वनेगु याये मते खं ला !” 

जितः माया वनापुक्क स्वस्व॑ व॑ हाकनं न्यन,- “थौ थन हे चाहिलेगु 
लाकि लिहां वना छ्वयेगु ?!” 

जिं धया,- “थथिंजाःगु रसबस त्वलताव ...... रा ...... म ...... 
है ५३५४ जि ...... ग...... ते ८.5 व ...... ने!” 

इपिं सकलें लयूताल । भाजु कतिलाः, मयूजु लयूताः ! 

काऽ ! 


थपायूमछि पँगु ब्वनापौया प॑ थप्पायूमछि पाःगु ब्वनापौ छपौ ल्ययाः 
लिकयाः जितः ज्वंकु ज्वंकुं पासां धाल,- “न्हाप्पां वा न्हिं ! पीतयात नं 
सःतागु दु खं ला!” 

भ्वयूपौ ब्वनास्वया । लँ स्वयाच्व॑पिं धाःथाय्‌ तिनि पासाया नां खन। 
जिं न्यना,- “सुयागु भ्वय्‌ थ्व ?” 

“दाइया म्ह्यायूया ।” 

मसःतूसां ल्याः मदुगु जितः, निम्ह तिपू सःतातल । जिं धया,- “पार्टी 
प्यालेस ला खतरागु थायू खः नि !” 

“गुलि तःधंगु होटेलय्‌ भ्वय्‌ न्यायेके फत उलि हे फाइदा । गुलि उप्वः 
पाहां सःते फत, उलि हे फाइदा | भ्वयूया व्यय व गिफ्ट वइगु नगद-आय 
धयागु बराबर ला खः नि ! मू-खर्च तिसा-वसतय्‌ जुइगु खः । थः मचायात 
तिसा-वसः धयागु खंक ब्यूसां ज्यू मखंक ब्यूसां ज्यू । क्वसः धयागु यक्व 
दुसा थस्वः, मदुसा फस्वः ।”- बं थःगु पुलांगु ख्यालि-पहः ब्वयाः मछिं 
मछिं ल्हाः संकाः धाल । 

जिं न्यने वल,- “थुजाःगु होटेलय्‌ भ्वय्‌ न्यायेकेबलय्‌ खर्च गुलि जुइ 
थें हला ?!” 

“छम्ह पाहांया खुसः दां तुइ । डिंक्सया खर्च एक्स्ट्रा । ...... छायू, छं 
पीर जुल ला! लाःनि नि झीगु पाः, मस्त सकलें मस्त हे तिनि। का आ:यात 
बाइ, वने न्हैं भाइ !”- व वनाछ्वत । 


+++++++++++%+ 


का; ! 





भ्वयू वनेमाःगु दिं थ्यन। याकःचा जूसा न्यासि वंसां गाःगु, टेम्पों 
वा माइक्रो वंसाँ याकनं हे थ्यनीगु थाय्‌। निम्ह वनेमाल । ट्याक्सी मवंक॑ 
व वइ मखु। ट्याक्सी वनेत व लिहां वयेत स्वसः-प्यसः दां फुइगु हे जुल । 
त्वनेगु बाहेक हे छम्हसिया खुसः तू धाःथाय्‌ द्वःछिँ पा: यानाः क्वसः तयेजी 
ख्वाः मवः | ...... तःधंगु होटेलया भ्वय्‌ लुमनाः म्हुतुइ ई चुलुचुलु वःसां 
मन उलि च॑ च॑ मधाल । दां क्वसः तयेगुलिं यानाः पायूकिङ्‌ खर्च ला म्हं 
चाल का धकाः मतिइ तयां कलातं 'बियाछ्वइम्ह मिसाया मां-अबु व 
पासायात नं खादा छपु छपु क्वखायेके माः, मखुसा जि वये मखु' धाःगुलिं 
व॑ धाः थें हे यायेमाल । 

जिपिं न्हापां हे भ्वजय्‌ थ्यन। तर अन पासायात मख॑। पासाया 
दाजुम्हं, तताःजुम्हं, बियाछ्वइम्ह म्ह्यायमचां जक मखु भ्वयूथुवाः सुनानं 
जिमित म्हमस्यू धाये ला, जिमिसं इपिं मध्ये सुयातं म्हमस्यू धाये ...... जिं 
सिबय्‌ कलातं सुख मतायेकल । जिपिं दबुलिइ वनाः क्वसः ब्यू मबँसें 
भचा तापाक्क च्वनाः हःहःगु स्नायक्स ताक्क तुक्क नन॑ पासायात उखे 
दइ ला, थुखे दइ ला धकाः मालाच्चना, उखें वइ ला थुखें वइ ला धया थें 
लँ स्वयाच्चना । 

द्यः खिउँ खिउँ धाःलिसे निम्ह प्यम्ह म्हस्यूपिं न॑ भ्वय्‌ वः दत। अले 
जिगु ल्हातिइ ह्विस्की-ग्लास खाली मजुल, कलाःया ल्हातिइ वाइन-ग्लास । 
लिबाःलिसे म्यूजक-सः नं ततःसलं थ्वल । 

“ओ पासा, खासा थायू च्च॑च्चन का ! जि मखनाः म्हाइपुल लाकि 
न्स्याइपुल !”- जिपिं च्वंच्वनाथाय्‌ पासा थ्यंकः वल । वया निपा ल्हातिइ 
निगः हिविस्की-ग्लास दु। आइस बांलाक मनाःनि, ग्लास भयूबी थें च्व॑ । 
“जिमि दाजुं हुंकन च्वंच्वंम्ह छिमि पासा थें च्वं धकाः क्यनाब्यूगुलिं ....... ”- 
ब॑ छगः ग्लास पिलरया क्वय्‌ चाकलाक टेबुल थें दयेकातःथायू दिकल, मेगु 
थःगु म्हुतुइ प्यपुंकल । 

जिमिगु ल्हातिइ च्वंगु ग्लास गथे खः अथे हे तिनि; पासाया 
ल्हातिइ च्वंगु ग्लासय्‌ आइस हे मनाःनि, प्वनेधुंकल । पासां मेगु ग्लास 

कयाः बच्छि ति छघुतुं त्वनेधुंकाः धाल,- “होटेलय्‌ भ्वय्‌ स्यायेखुनु 
अस्पतालय्‌ ब्वायेमाल ...... ॥ 

वया खँ क्वमचाःनिबलय्‌ जिं न्यना,- “छाय्‌ ...... छु जुल हैं ?!” 

व॑ कन,- “कलाःचिया व्यथा जुयाः ब्वाकेमाःगु का ...... ईहे 
मत्यःनि धकाः च्वनागु जिमिसं ।” 

जिमि कलातं च्वाक्क न्यन,- “छु बुल ले तताःजुया ?” 

“म्ह्याय्‌ ...... म्ह्याय्‌ ...... निम्हं म्ह्याय्‌ ।”- पासां कन। 

जिं “भिंतुना !”- धाधां कलाःया हायून्ड-ब्यागयू च्वंगु खादा मध्ये 
छपु लिकयाः पासायात न्ययेका बिया। जिमि कलातं पासायाके हाकनं 
न्यन,- “अयूसा निम्ह म्ह्याय्‌ दत का मखु ला छि ?” 

“गन निम्ह, न्हाचः मबूनिबलय्‌ तक ला निम्ह हे खः, आः प्यम्ह 
जुल का म्ह्याय्‌ !”- म्हुतुइ थ्यंक य॑केधुंकूगु ग्लास दुगु ल्हाः भचा कवत 
हयाः पासां धाल । 

“होस्ट सर्भ यायेमाःगु गेस्ट याये का न्हैं !”- धाधां छम्ह पाहां प्लेटयू 
जुस्से जुइक स्नायक्स ज्वनाः जिमि न्ह्यःने दंवल । अले व॑ न्यन,- 
“शौँकन्हयूया जमानाय्‌ नं सुया प्यम्ह प्यम्ह म्ह्याय्‌ हां ?!” 

“हाई ! थन फ्यतु। जिं बुलुं कने ।”- पासां ग्लासय्‌ ल्य॑ दनिगु 
ह्विस्की बुलुहुं त्वँत्वं कन,- “न्हापा, ब्याहा यानागु नकतिनि नकतिनिबलय्‌ 
नेपाःया थःगु हे टीभी मदुनि, इन्डियन टिभी स्वयेगु । विज्ञापनय्‌ वइ- 
'हम दो हमारे दो ।' जिपिं दङ्ग जुया, जिमि ट्विन्स बुल ।” ...... पासां 
हाकनं छघुतु त्वन अले बुलुहुं धाल,- “छुं दै लिपा नेपाल टीभी दत। 
बिज्ञापनय्‌ धाल,-'दोस्रो बच्चा कहिले ? पहिलो स्कूल जान्छ जहिले !' 
निम्हं म्ह्यायूपिं स्कूल वनाच्वंगु इलय्‌ छम्ह हे मचा मबू। थौं तःदँ लिपा 
हाकनं निम्ह ...... 

“ओहो वन्डर, भाउजु बल्लाः का छ सिबय्‌!”- पासाया खँ न्यनाच्व॑पिं 
मध्ये छम्हस्यां हायेके थें धाल | सकलें हर न्हिल । 

“जि बमलानाः नं मखु, कलाः बल्लानाः नं मखु, छँयू लहिना 
तयाम्ह माखाया सख स्वःगुलिं जुइमाः”- पासां ग्लास छपा ल्हातिं मेपा 
ल्हातिइ तयाः गिलिगिलि यायां धाल । सकलें छझाः वातां जुल । छम्हस्यां 
न्यन,- “मतलब !” 

पासां कन,- “छँयू लहिना तयापिं खातमध्ये छम्ह माखां न्ह्याक्व 
खय्‌ थ्वःसां निगः म्हासुगु दुगु जक थ्वइगु, उकि हे ......” 

सकलें प्वाः त्युत्युं न्हिल। “जि अस्पतालय्‌ वनेमानि। ससःमांयात 
पाः तयाथकागु । जि वनाः भ्वय्‌ छ्वया हयेमानि वयूकःयात। ...... 
अस्पताल वने न्ह्यः थन हे लिकसं पासाया किजाया ब्याहा-भ्वजय्‌ ख्वाः 
जक सां क्यनाः वने, क्वसः तयेमाःगु भ्वय्‌ मखु । का छिपिं हथाय्‌ चाये 
म्वाः, जितः लिबात।”- धाधां पासां जितः धाःगु ताःपिंसं लापा थाथां 
धाल,- “ख्यालि ...... न्हिलि ...... तालि !” 

पासां ल्हाः फसय्‌ ब्वयेकु ब्वयेकुं धाल,- “न्ह्यःने ग्वालि ल्यूने 
पालि ...... ! सऽरी सरी, पालिया ल्यूने ग्वाल ....... जाःगु म्हिचा 
खाली !, जाःगु म्हिचा खाली !” 

जिं खँ मथुयाः नं मस्यु थूगुलिं न॑ मस्यू, थःगु कोटया म्हिचाय्‌ ल्हाः दुत 
छूवया । 

छँय्‌ थ्यंकाः जि बाथरूमय्‌ वनाः ख्वा: सिलाः पिहां वयेधुन। व 
धाःसा ड्रेसिङ्ग-टेबुलया न्ह्यःने च्वनाः प्यान्नुक तिसा त्वयाच्वन तिनि। 
अबलय्‌ लाक्क पलङ्गय्‌ च्वंगु वयागु हायून्ड-ब्यायूगँ खादा लिकाकां 
उकुन्हु तिनि इहि यायेधुनाम्ह म्हयायूनं न्यन,- “मम्मी-ङ्याडीपिन्त थौं 
सुनां क्वखायेकूगु ले खादा ?!” 

जिमि मिखा ह्याउँगु खादाय्‌ लात । जिपिं निम्हस्यां म्हुतुं पाःलाक्क 
सः पिदन,- “काऽ, क्वसः हे बियावये ल्वःमन !” 

'फाःल्वहं तछ्यायेत छाःगु ज्याभः हे छ्यलेमाः धयागु मदु, छपाखं 
तिंन्हूसा मनूतय्‌ नांगागु तुतिपालिं नं छाःगु ल्वह॑फाः तज्ज्याइ !- थथे धकाः 
वयूकलं जिमित बराबर धया थें न्यंका च्चनादी। वयूकः !- वयूकः धयाम्ह 
जिमि छँय्‌ बालं च्वंच्नादीम्ह याकःभाजु खः। वयूकःया खँयू जिमि उलि 
ध्यान मवं। वयूकःया बौ नं जिमि बाज्याया पालयू थ्व हे छँयू बालं च्वनाः 
सरकारी जागीर नयाच्च॑म्ह धकाः जिमि अबुजुं छक्वः कनादीगु खः । 

गुबलें गाबलें ज्यासः-ज्यायू तक्यने म्वाःबलयू वयूकलं ल्हानादीगु 
खँँयू मन बिया: न्यंसां, धाःगु थू थें च्वंसां धात्थें छु धाःगु खः, व धाःसा 
थुइके फइ मखु। 

वयूकलं जिमित जहानिया निरङ्कुश शासनयात हां लिना मां लिना 
यानाः वांछवयेगु इवलय्‌ शहीद जूपिं प्यम्ह मध्ये स्वम्ह ला नेवाः हे जूगु खँ 
नं दैयूदँसं स्कूलया क्लासय्‌ न्हू-भर्ना जूवइपिं विद्यार्थीतयूत मास्टर न्हूखँ थें 
च्वंक लिसा कयाः छतिं उसि मचासे कने थें कनाच्चना दी । 

अथे हे झीगु जःलाखःला निगुलिं देय्‌ व झीगु देय्‌ स्वतन्त्र जूगु 
निर्दे-प्यद जक पाःसां इपिं विकासया लँपुइ यक्व न्ह्यःने थ्यनेधुंकूगु व झी 
धाःसा थःगु छँया लुखा-खापाय्‌ हे कानाच्चन तिनि धकाः नं न्यंकाच्चना दी । 

छन्हु, वयकः न्हिलाख्वालं जिमि थःगु हे छँया ज्यासः-पसलय्‌ च्वंगु 
इस्टुलचायू फ्यतू झाल । भचा लंकाः, चुरस छपु त्वने सिधयेकाः, पसलय्‌ 

गाहाः सुं मदयेकाः वयूकलं धकि मतसे- “झीगु देशय्‌ न्ह्याथे ज्याःगु 
माग तयाः सरकारनाप ल्वाःसां नेवाःत, उकिसनं यमित दनाः सतकय्‌ कुहां 
मवःतले गुगुं माग न॑ पूमवं, आन्दोलन नं क्वमचाः, आज्जुइ थ्यनीगु ला 
म्हगसया खँ” धकाः थःगु नुगःखँँ उलादिल । 

“जिपिं थःगु ज्या यानाः नयेमाःपिं। सरकारय्‌ न्ह्याम्ह वःसां-वंसां 
इमिसँ जिमित जिमिगु ज्याय्‌ पंगलः मथंसा गाः । जूजूगु स्वये, लूलूगु 
नये । दुगुली लुधने, मदुगुली तमक्यने; मेपिंसं घ्यःजा नःगुली जिमि 
मिखा मवं । थःगु कुलायनी ज्या त्वःताः, छिकपिं थें दनाः पिहां जुइबलय्‌ छुं 
जुयाः फ्यतुइ मफतकि वा फ्यतुइ मसलकि जिमि छु हबिगत जुइ ?! ल्हाःम्हुतु 
छु यानाः चूलाकेगु जिमिसं ?!”- काचाक्क न्वमवाइम्ह जिमि अबुजुं अजू 
चायापुक्क थःगु नुगःखँँ पचुकां तिन्न रङ्ग छूवाके थें म्हुतुं पिकया दिल । 

अबुजुया खँ न्यनाः वयकः न॑ जि थें हे अजू चायादीगु थें जितः ताल । 
वयकः छ्यं ल्हुकुल्हुकु संकाः न्हिले थें मन्हिले थें न्ह्लादिल । थुबलय्‌ 
लाक्क थःगु दयेके सिधःगु लुँतिसा कायेत छम्ह गाहाकि वःगु खनाः वयात 
थः फ्यतुना च्चनादीगु इस्टुलचाय्‌ च्वनेत ल्हाःभाय्‌ यानाः वयकः दनादिल; 
ज्यासः-पसलं वना नं छ्वयादिल । 

उकुन्हुनिसें सीदयेक वयूकलं ज्यासलयू, जिमि अबुजु नाप्पं दइबलय्‌ 
जिलिसे उजाःगु छुं खँ ल्हाना मदिल । छँय्‌ मिस्त बैगः-ज्यायू तक्यना 
च्वनीबलयू, बहनिइ-बाहनिइ धाःसा वयूकः जिगु क्वथाय्‌ हे गफ-सफ यायेत 
झायाच्चना दी। गुबलें-गाबलें उखे-थुखे मिखा वायेकाः 'गुर्जुपिंथाय्‌ व 
वासः धाःगु भचा भचा दु जुइ नि ......' धकाः मदु हे धाये मफयेक जितः 
त्याप्प लानादी । 'थन ला त्वने मखु, मिस्तसें खनकि बाज्यां नं त्वं खनिं 
धकाः पिने बयूबय्‌ यानाबी' धयाखतं पुलां-अयूलाः ज्वनाः थःगु हे क्वथाय्‌ 
झायादी । 

छन्हु, जिगु क्वथाय्‌ गफ यायां वयूकलं धयादिल,- “जमाना गनं गन 
थ्यने धुंकल, चाः ला छिं ! झी आः न्हापा थें कट्टर जुयाच्चने मजिल । 
तःध॑-चीधं, जात-भात, थजात-क्वजात धकाः हालाजुलकि युग अनुसार 

न्ह्याये मफुपिं जुइ झी । आः व सँयू, छ खय्‌, फन्लाम्ह ब्रम्हू, धिस्काम्ह 
क्षत्री, व मर्स्या, जि नेवाः, जि बौद्ध, छ हिन्दू व मुस्मां ...... आदि इत्यादि 
धकाः धयाच्चने मजिल । ...... मनूत फुक्कस्यां छगू हे मंकाः-जात, झी 
सकलें मनू-जात धकाः भाःपियाः व्यवहार याये फयेके माल । जिमि 
ग्वःम्हमछिखेय्‌ ब्रम्हू पासापिंसं भूमिगत जुयाः ज्या यानाच्वँँच्वं हे नेवाःनीत 
ब्याहा याःगु खँ गुर्जुपिंसं स्यू हे जुइमाः ।” 

थप्पायूमछि हाकयेक भाषण बी थें खुँ न्यंका च्वनादीम्ह वयूकःयाके 
जिके थें हे भचा भचा वासः वास वःगु खः ला, जिके हे उप्वः वास वःगु 
खः, जिँ थथे हे धकाः क्वःछी मफुत। जिमिगु खँँ लुखा-पिनेसं च्वनाः 
जिमि चीधीम्ह कायूनं न्यनाच्वंगु जुयाच्चन। व क्वथाय्‌ स्वाराक्क दुहां 
वयाः धाल,- “बाःपिनि अयूलाः त्वनाः गफ मुइका च्वंगु थें च्वं ! क्वथा 
छकुतिं हे ह्वास्स अयूलाः नवः । झ्याःया खापा ला चायेकादी माः नि !”- 
धाधां वं झ्याःखापा चायेका बिल । अले वयूकःरिखे स्वया: धाल,- “बाज्यां 
धयादीगु खँ जिं छगू सफुतिइ ब्वनागु दु। कलेजयू ब्वंम्ह छम्ह पासां ब्वँ 
धकाः जितः ब्यूगु । हृदयचन्द्र सिंह प्रधान थें च्वं जिं स्वये सफू च्वःम्ह ।” 
वयूकलं खः नं धया मदी, मखु नं धया मदी। काय्‌ क्वथां पिहां वनाः थहां 
वनाछ्वत, वयूकः क्वथां पिहां वनाः क्वहां वनाछूवत । 

लच्छि ति लिपा। ज्यासः-पसलय्‌ जि व तःधीम्ह काय जक दुगु 
पाखयू वयकः विशेष ज्या दुम्ह थें हथायू पथासं दुहां झाल । फ्यतुइ मलावं 
खँँ छुनादिल,- “नेवाःत राजनीतिइ क्वहां मवःतले देयू थहां वनी हे मखु । 
अथे ला आः बुलुं बुलुं दुनें दुनेंसां सनाहः थें च्वं ।” 

वयूकलं छु खँ ल्हानादी त्यंगु जुइ धयागु अन्दाज जिं यायेधुन । 
वयूकःनाप संगत यानाः थुलि हे याये मफुसा जि ...... । झन्डै झन्डै जिं 
मतिइ तया थें हे वयूकलं खँ स्वानादिल,- “यलयू ला छेँखापतिं हे मनूत 
सतकय्‌ क्वहां वयेधुंकल । यमित जक अझं दंगु मखु का ग्व ! यमित दनाः 
पिहां मवःतले थ्व पालयूया आन्दोलन ताःलाइ हे मखु ...... छक्वः निक्वः 
ब्वाया मिखा पीकाः जूसां छिकपिं नं जुलूसय्‌ झायेमाल का ।” 

-“जिपिं ज्या दी मज्यूपिं, ज्यासः त्वःते मज्यूपिं; लगन-साइतया ई 
न्ह्यथ्याना च्वंगु दु, पसः ती मज्यूपिं | जिपिं मवनासां जिमि किजा व वया 
पासापिं ला बराबर हे वनाच्वंगु दु नि जुलूसय्‌ ।” 

थौंतक जिं मस्यूनिगु खँ कायूया म्हुतुं न्यनाः जि झसंग वन। जिं 
कायूया ख्वाः तुंक स्वया । व॑ जिगु ख्वाः स्वये मछाःगु खः ला, ज्यां मिखा 
ल्ह्वने मज्यूगुलिं खः क्वछुनाः त्वा त्वा यानाः ज्या यानाच्वन । 

वयूकलं हाकनं खँ न्ह्याकादिल,- “न्ह्यःवःपिन्त थने अःपु। न्ह्यःवःछु 
यानाच्व॑पिन्त थने साप थाकु। यलय्‌ च्व॑पिंसं यमितयूत चुरा व पोत्या 
उपहार छूवयाहःगु खँ स्यू ला छिकपिंसं ?!” 

वयूकःया म्हुतु दि जक दित, चीधीम्ह काय्‌ पासापिंनाप पसः पिनेसं 
त्वाक्क थ्यंकःवःगु पाः लात । चीधीम्ह कायूनं वयूक:यात धाल,- “थ्व ला 
मिसा जातिया हे बेइज्जत याये थें मजू ला! आन्दोलनय्‌ क्वहां मवःपिं 
फुक्कं मिस्त खः ला ? जिपिं नकतिनि हे मिस्तसें न्ह्याकूगु जुलूसय्‌ ब्वति 
कयाः लिहां वयापिं ।” 

वयूकः “सुभाय्‌ ! सुभाय्‌ ! ! सुभाय्‌ छिर्कापन्त ! ! !” धाधां पसलं पिहां 
झाल । 

कन्हयूकुन्हु, छम्ह पुलांम्ह गाहाकि ज्यासलय्‌ फ्य हे मतुसे अबुजुनाप 
हालाच्वंगु जिं ताल,- “छिकपिंसं स्वयाः डिजाइन यानाः दयेकाब्यु धकाः 
ee गज्याःगु पत्या: यानाः तिसा दयेके बियां व हे पुलांगु छाँट हे ला 
दयेका दियागु ?! ...... जितः हे मयः आम डिजाइन, जिमि मस्तयूत ला 
झन्‌ हे यइ मखु ...... स्यंकाः मेकथं, न्हकथं दयेकादिसँ ! इलं मलात 
धयादी मते, मेपिनिगु ज्या दिकाःसां सिधयेका बियादिसँ !” 

अबुजुं 'दयेकूम्ह व हे खः, वयात हे धयादिसँँ' धाइ धकाः ग्यानाः जि 
गुलिं ज्या दुम्ह थें हथाय्‌ पथासं गुखेर लँ खन उखेर हे न्ह्याःवना । 

- “चिर्‌ चिर्‌ चिर्‌ ...... चिर्‌ ...... चिर्‌ ...... | 
- “चिर चिर ...... चिर ...... !” 


घण्टी न्याः थें च्वन । 
- टिङ्‌ ...... टाङ्‌ ...... । ...... टुङ्‌ ...... टेङ्‌ ...... !” 
- चिरर्‌र ...... चिरर्‌र ...... ४ 


घण्टी न्याःगु हे खः । सु जुइ थबायूती चान्हय्‌ ?! 

ग्राउन्ड फ्लोरय्‌ 'टङ्‌ ...... टाङ्‌ ...... टिङ्‌ ...... ' न्याइगु घण्टी व 
तलय्‌ किचनया लुखा-फुसयू, मत मवःसां ब्याट्रीं न्याइगु/ झंगःचिया सः वइगु 
घण्टी तयातयागु। तलय्‌ च्वंगु ब्याटी-घण्टी गुबलें गुबलें अथें अथें नं न्याये 
यः । आः ला कुने नं तलयू नं घण्टी न्याःगु हे खः । कुने बालं च्व॑च्व॑पिंसं घण्टी 
न्याःगु तायेमाःगु खः | छायू खापा चायेकाः मस्वःगु जुइ ?! 

वा इवाम्‌ इवाम्‌ ...... इवाम्‌ झ्वाम्‌ वयाच्वन । घण्टी 'चिररर्‌ 
चिररर्‌ ...... टङ्‌ ...... टाङ्‌ ...... टिङ्‌ ...... चिरर्‌र' न्याःगु न्यातं, न 
न॑ गार्‌ गुर्‌र न्यानाच्वन । न्ह्यः वःगु ताउ हे मजाःनि जुइ, न्ह्यः वःगु 
पाः जक लात ला ! गुजुगुजु कायेक, जुरुजारु दनाः कुहाँ वना । 

मूलुखा चायेका । यम्मां !- गुम्हं बन्दूक न्ह्यःनेपाखे धस्वाका 
च्व॑पिं, गुम्हं थप्पायूमछि प्वाःगु टर्च-लाइट/सर्च लाइट च्याकाः 


४२ - थथिंजाःगु रसबस..... 


का, सित का आ: ! 





च्वयू-क्वयू, उखें-थुखें छूयं हितु हीकाच्व॑पिं । सकलें भरायू भराय्‌ धिकःपिं,- 
रेनकोट फिनातःपिं । 

“किन निभा'को बत्ती ?”- खापा बापा जक चालेवं हुत्तय्‌ जुयाः 
दुहां वःम्ह छम्हं जितः अंगःपाखे घ्वात । जिं लब्वया मत च्याकाबिया | 
छम्ह धुंकाः मेम्ह दुहां वःगु वलं । स्वार्‌ ...... स्वार्‌ ...... स्यार्‌ स्यार्‌ 
स्यार सः तस्सः जुल। गुम्हं सरासर थहां वन। गुम्ह गुम्हेसियां बालं 
च्व॑च्वापिनि क्वथा, भतू, चःबि व स्वहानेतःले धुकूचा थें दयेकातयागु थासय्‌ 
तिंक तिंक न्हुन्हुँ छुँ माले थें, सुं माले थें स्वयाच्चन। “बालीराख्या' बत्ती 
किन निभा'को अघि ?”- छम्ह कड्कय्‌ जुल । 

“पर्दा उलाः स्वयाबलय्‌ ग्यान्पुसे च्वंपिं खंगुलिं ......”- थर्र खाःगु 
सलं बालं च्व॑च्व॑पिं मध्ये कायूम्हं क्वथाया खापा ल्यूने थःत सुचुकेत सँसं 
धाःगु जिं लब्वं हे ताल, खन । 

- “मिल्द्री हौं ...... किन डराउनु ......”- क्वथा-दुनें खः ला तलं 
खः, सः थ्वल । 

जि हथासं थहां वना । जिपिं च्वनेगु तँय्‌ सिपाहीत सुं मखना । छकू 
क्वथायू म्ह्याय्‌ न्लायूङ्केटं भुनाः छावारा चिंक च्वनाच्वंगु खः कि द्यनाच्वंगु 
खः, जिँ सीके मफत। जिपिं द्यनेगु क्वथाय्‌ कायूयात कस्सिक घयुपुयाः 
मांम्ह च्वंच्चन | थौं तिनि बैंकं लिकया हयागु छगू लाख दांपँ फुंगतःले 
तिनि। जिँ काचाकाचा कयाः म्हिचायू स्वथना । तसकं झ्यातु थें ताल । 
कार्पेटया तःले तया। छूवांबःगु यत्थें सीदु। लिकयाः पिने त्वःतातयागु 
छूयंगू-लाकामय्‌ दुत छ्वया । मन्ह्यं मन्ह्य॑ दुहां वन, पिनें फुक्कं खनेदु । 
दुने मोजा दु खनिं। मोजा लिकयाः उकी हे नोट-पँ स्वथना । बाथरूमय्‌ 
दुहां वनाः कमोड्या ल्यूनेपाखे लाकां तया । प्लास्टिकया बाल्टिनय्‌ च्वंगु 
लः मगं तुतुं उको प्वंकाबिया । मन भचा धुक्क च्वन । उकुन्हु नक्कलीपिं 
सुरक्षाकर्मीतसें लुटयू याना यंकूगु बुखँ न्यनागु ...... मिस्तयूत इमि छँज:पिनि 
न्ह्यःने हे बलात्कार ...... जिं काचाकाचां निकुतिं क्वथाया खापा सः 
मवयेक तिनाबिया । तलं छु छु धकाः सःताहःगु ताल । थहां वना । स्वहाने- 


थथिंजाःगु रसबस..... - ४३ 


का, सित का आः ! 





छप्पुं छ्याप्‌ छ्याप्‌ लः, चुलुसे च्वं । लब्बय्‌ व किचनय्‌ न॑ लः व ध्याचः या 
ध्याच: । जि खनेवं छम्हस्यां न्यन,- “ककसले घिच्या' यत्तिका ...... १ 

“म्हिगः गुंपुन्हीया नखत्या सःतागु केहँ-जिलाज॑पिन्त । वा वयाच्वंगुलिं 
नःगु नं लिबात, लिहां वंगु नं ...... उकि सफा-सिफा ...... ॥ 

जिं स्पष्टीकरण बियाच्वंक च्वंक मेम्हस्यां न्यन,- “डाइनिङ्ग टेबुलमुनि 
कति वटा बोटल नि ......” 

“व अयूलाः व बियर सिसि जक मखु कोक नं ...... "जिं 
धाये क्वचायेके मलाःनि छम्हस्यां सिजः-त्यप उलाः उकी टर्च लाइटं 
कयन, मेम्हस्यां जाकि-बोरा घ्वाल्ल बँयू प्वंकाः छुं माले थें यात तलय्‌ 
कःसिं छ्याम्पाङ्ग लःसःया लिस्सें धेंक छुं क्वःदःगु सः वल 'भाताताता 
PA भाताताता ......' स्वन्तिबलय्‌ लाधेंपाथें बारा मुझकीबलय्‌ पिज्वइगु 
सः थें नं बल । कःसिइ कोरा मसिनु तयाः लः मुंकेमाः धाःगुलिं ध्वंप्वाः 
फुक्कं तिना: लः मुंका तयागु छवाः हे दइन जुइ। छु जुल जुइ आः ?! 
छम्हस्यां जितः तलय्‌ थः नाप्पं थहां वनेत न्ह्यःनेपाखे फसय्‌ च्वयूपाखे 
बन्दूक च्वका लुइकाः इशारा यात । जिं पिलाक्वया ला थहां वः थें जूसां 
पलाः न्ह्याका । 

“माथि जाने भर्‍याङ्‌ खै ? ”- लः-ट्याङ्की दुथायपाखे कयना: छम्हस्यां 
न्यन। जिं छूयं संकाः मदु धया। छम्ह पुचि फ्यतुल, मेम्ह वया ब्वहलय्‌ 
गयाः च्वयू थहां वन। निगलं ट्याङ्कीया पुसा चायेकाः स्वयाच्वंबलय्‌ 
जिं वां दाःगु वास्ताकिस्ता हे मयासें कःसिं पिने क्वस्वया । जिगु छँया 
स्वखेरं झवःलिं बन्दूक धस्वाकाः आक्सय्‌ मत क्यने थें यानाच्व॑ंपिं खन । 

कुनेया चिकिचा कूगु कःसिं दुहां बनेबं नापसं च्वंगु क्वथाय्‌ उगुं थुगु 
भ्वं, सफू पुत्तु पुइका च्वंम्ह छम्हस्यां न्यन,- “ह्यां सुतेकाहरू कता छन्‌ ?” 

जिं धया,- “थन सुं मद्यं । केहँपिं चाह्यूवइबलय्‌ द्यनीगु क्वथा थ्व ।” 

पिने लब्वयू झवःलिं तयातयागु स्वंगः सिँयागु त्याकय्‌ च्वंगु सफू 
घ्वारा घ्वारा लिकाकां ब्वने थें यानाः प्याःगु बँयू भ्वाक्क भ्वाक्क 
वांछ्वयाच्च॑म्ह निम्ह मध्ये छम्हं न्यन,- “केही नबुझ्ने, के हो यो ?” 

“जिगु मांभायूया साहित्यिक सफू ।” 

“यत्तिका ...... कसले पढ़ने ...... ”, अन॑लि 'घोक्ने' धाःगु खः ला 
'बोक्ने' धाःगु खः जिं पां मथुल । 

'थज्याःगु वा वःगु इलय्‌ थुलिमच्छि सफू फुक्क क्वबीकाः जिमित 
गन यंकोगु जुइ आ: थुमिसं ! लित नं छूवयाहइ ला महइ ला ! जिगु मिखाय्‌ 
मन्ह्यं मन्ह्यं खिउँ दुहां बः थें जुल । जिगु न्ह्यपु शून्य जुल । 

“घरबहालमा बस्नेहरूको नागरिकताको फोटो कपी लिइराख्नु भा' छ 


कि छैन ? कुन क्याम्पसमा पढ्छन्‌ ...... ?”- छम्हसिगु नायूगु न्ह्यसः 
न्यनाः जिगु सासः थहां वल,- “थ्व हे त्वाःया मनूत खः, थःगु छँ जगथ्यंक 
पिया: दनाच्वंगुलिं ...... हु 

- “छिटो ...... छिटो तल ले' रा ......”- कुनें वःगु सः तायेदत । 


जि कुने थ्यंबलय्‌ छेलिइ/ ग्राउन्ड फ्लोरय्‌ बालं च्वंच्चँपिं जक मखु 
मातनय्‌ बालं च्वंच्च॑पिन्त नं झवःलिं थनातल । सकलें सातु वनाः किमि 
सीपिं थें ...... 

- “छिटो ढस्काऊ ...... ” छम्हस्यां आदेश बिल । जिगु छ्यनय्‌ 
'हूयाझा' कयेकू थें ताल । मेम्हस्यां छूयंगूया बायूगं वास्या वास्या यानाः 
थप्पाय्‌ हाकःगु नेपाली भ्वं लिकयाः जिगु न्ह्यःने ब्वब्वं, जिगु छपा ल्हातिइ 
कलम बिया: धाल,- “ह्यांनिर ...... छिटो !” 

जिं ब्वनेत स्वया | वं धाल,- “केही छैन, ह्यांबाट केही लग्या' छैन, 
सबै जस्ताको तस्तै, सही सलामत ...... र 

जिं सही ला यानाबिया, तर पायूछि जू-मजू मस्यू । 

इपिं वन । जिपिं चच्छिं द्यने मफु । क्वथाय्‌ जक मखु छँ-छखां लः व 
ध्याचलं प्यानाच्वन । कःसिइ स्वां व स्वांमाया हः छ्यालब्याल जुयाच्वन । 
वा झू थें च्वनाः, तलय्‌ कःसिइ प्वाःतिनाः मुंकातयागु लः चायेका 
बिया। लः क्वाल्ल ...... किलल ...... सः वयेक ध्वँनं मन्ह्य॑ मन्ह्यं 
पाइपया लँपुइ दुहां वन । जिमिसं भ्वछि जानाः ध्याचः व लः हुयाः, तिसिनाः 
वांछ्वया । गनं गनं बूट्या पलाःख्वाँयू छूवयेत ब्वब्व हे स्यायेमाल । जिमिगु 

छँ छखां परेड म्हिते धुंकाःया तिंख्यः थें खने दयाच्चन। लः सुइधुंकूगु 
कःसिया थाय्‌ थासय्‌ वाउँसे-म्हास्सुसे च्वंक वर्थ गयाच्चन। भचा भचा 
यचुथाय्‌ बोरा लायाः सफू पापां सुथबःछि वन । 

च्या त्वँत्व॑ टिभी स्वयाच्चनागु । “म्हिगः बहनिइ काठमाडौंया ...... 
त्वाया छखा छेँय्‌ प्रेसर कुकर बम दयेकाच्वापिं विद्यार्थीतयूत शाही 
सेनाया ...... गणं घेरा बियाः गिरफ्तार याःगु दु ।”- धयागु मू-बुखँ न्यनाः 
जिगु न्ह्यपुइ ध्वांक छुं मू थें ताल । जिगु म्हुतुं प्याच्च पिहां वल,- “का, 
सित का आः !” 

म्हाइपुगु न्ह्याइपु ! 
न्ह्याइपुगु म्हाइपु ! 


व लँपु छपु वया बाग:-मिखां हे स्वये मयः हैं ! 

'व' धयाम्ह जि बाहेक जिमि कलाः नं जुइफु, छि नं जुइफु, छिकपिनि 
कलाः वा न्ह्याम्ह नं जुइफु ! 

सुथय्‌, न्हिनय्‌, सनिलय्‌ ...... यब्बलय्‌ जुइ थमा- हथासं पिहां 
जुइबलय्‌ व लँपुइ सिलाचःर्‍हयू वा गथांमुगःबलय्‌ वःराःद्ठःराः जुक्व 
पतिकं जगाः फ्वनाच्वनीपिं मस्तसें थें लँ पँतुमतु पनाच्चनीगु हँ । मस्तसें 
गोल्टिनचा संकीगु व तुतिइ खिपत॑ क्यंकोगु सिबय्‌ व लँय्‌ जुइपिंसं 
भुखाय्‌ ब्वइबलय्‌ थें घ्वात्तु घ्वाइगु व ग्वालिफु कयाः थ्वात्तु थ्वाइगुया दथुं 
'डाउ-चुईँ' कासाय्‌ थें ह्वः खनेवं स्वात्त वनाछ्वये थाकु हैँ। बरु त्वाःया 
कलब्‌-किलिब्‌ धाःपिसं बँपसः तयाच्व॑पिंके थें लँजुवाःतयूके न॑ जगाः हे 
कयाः छखेरं बइपिन्त जक दुकायेगु, मेखेर॑ वनीपिन्त जक पित छूवयेगु 
याःसां माक्व ध्यबा बीत नुगः मस्याः हैं व ! गबलें गाबलें भूतं जा नइगु 
इलय्‌ ला खः नि धकाः लँय्‌ काय्या मोटर-साइकल वा थःगु स्कुटर दिकाः 
क्वहां वयेवं छुं निस्सा-प्रमाण, भ्वं-भिं हे मब्युसें पुईँ हायेकूसां न॑ वया नुगः 
मस्याः हँ ! तर लँँयू अयू डन्डा मज्वँसें अदृश्य शक्तिया भरयू चन्दा छेरय्‌ 
यानाच्वनीपिं मनूतय्‌ जिर्‍हाःपहः व बासिख्वाः खनाः मिखा स्याः हुँ वया । 

जि छगू ज॑क्व-भ्वज॑ वलिसे लिहां वयाच्वनागु । 'थौंकन्हय्‌ पेट्रोल 
छकः कायेत हे ग्वःन्हु ग्वःन्हुमछिं पीमा:' धकाः व॑ थःगु ज्यान-प्राण थें 
यःगु वाहन छँयू हे त्वःतावःगु । कर हे मयाःसां 'ट्याक्सीं वनेमाली' धकाः 
थःगु स्टायन्डरगु पहः ला ब्वःगु खः वं । तर जितः धाःसा 'ट्याक्सी' खँग्वलं 
हे एलर्जी जुइगु । ट्याक्सी दिकाः खापा चायेके लाइ मखुनि, वनेमाःगु थाय्‌ 
कने लाइ मखुनि,- ड्ाइभरं क्वःछीगु भावं जिगु म्हयू फ्वातः फ्वातः वः थें 
जुइगु । मिटर चलय्‌ याइगु पतीलयू हे च्वंसां ट्याक्सी न्ह्याःलिसे खुन्रुक्क 
खुत्रुक्क ...... सः वयेक, याकनं याकनं सासः ल्हायेबलय्‌ थें 
मिटरयू क्वहां वइगु ध्यबा खनाः न्हकुसँ तिं तिं स्वाइगु, अले नुगःचु भाराभारा 
सनीगु । थज्याःगु बांमलाःगु ल्वय्‌ दुम्ह जिं 'ट्याक्सीइ च्वनकि जितः ल्ह्वये 
वये यः' धकाः त्वहः चिनागु ! 

“उप्वः पेग क्वहां वनकि अय्‌ हे जुइगु खः”- ब॑ धाल । 

मखुगु खँ धयागु मनूतसें याकनं पत्या: याः खनिं ! 

न्ह्यागु न्ह्याथे सां जिपिं न्यासि वया । पार्टी-प्यालेसया एरियाया पेटीं 
मवसें जिपिं ल॑ ल॑ हे वया । ल॑ वयाच्चनासां सुनानं गं मदु, छुकि नं प॑ मदु । 

लोड-सेडिङ्गया हुनिं ख्वातुगु बस्ती छकुतिं भाजं भ्वपुइका तःगु थें 
खने दयाच्चन । जिं चाकुमाकुगु खँ ल्हाल्हां, भासं स्यूगु ता मदुनिम्ह मचायात 
थें ह्ययेके ह्ययेकुं 'थुखेरं भचा सत्ती' धकाः वया मयःगु व हे लँपुं ब्वनाहया 
वयात । व नं नकतिनि नकतिनि तायूतिति यायेसःम्ह मचा थें गुबलें याकःचा, 
गुबलें जिगु ल्हाः ज्वनाः न्ह्याइपुक्क वयाच्चन । 

“न्हाचः त्वनागु चाकुगु थ्व जक मखु पाउँगु वाइन नं गज्जप॑ साः”- 
ब॑ च॑ च॑ धायाः कंगु खँ जितः पीजा कंगु अयूलाः थें सात । 

जव॑-खवं, न्ह्यःने-ल्यूने मिखां छुं मख॑सां जिं पलाः तःतःथाय्‌ अन्दाज 
अन्दाजं पलाः छ्युछ्युं खुसि छी थें वयाच्वन व। थायूथासय्‌ वं जिगु 
लाकामय्‌ थःगु तुति दुछूवयेत स्वःगु थें च्वंसाँ जितः न्ह्याइपुया च्वन । 
न्ह्यागु न्ह्याथेसां ताःहाःलँ न्यासि वयागुलिं ट्याक्सी-खर्च नं म्हं चाल, इनो 
त्वने म्वायेक वा पुडिनहरा नये म्वायेक नयागु फुक्कं याउँक हजम नं जुइगु 

जुल । नये-त्वने यानागु ताउ जायेकाः तिनि छँयू थ्यनीबलय्‌ मूलुखाया 
खापा खनीम्हं वास-सास नं ताइ मखुत । भाजु कतिलाः, मयूजु लयूताः । 
जिं वयात वया मयःगु लँपुं हे मतापयू सालाहया । 

आकाझाकां- व थारा न्हूगु जिं चाल | व॑ नं जि थारा न्हूगु चाल । 
जिपिं पाताल लोक स्वर्ग लोकयू थ्य॑ थें जुल । झः झः धाःगु थासं क्वाक्क 
राप वयाच्चन। क्वाःगु राप लाःगु ल्हाः व ख्वाः फ्रिजं लिकयातःगु छुं 
मूवंगु ज्वलं थें ख्वाउँख्वाउँ धायाच्चन। दबुलिइ, देगलय्‌, लँँयू उखें-थुखें 
स्वःस्वःथायूतक घ्यःदेवा च्यानाच्वन, चीब्यागु लँया दथुमथुइ लाक्क थप्पाय्‌ 
खःगु जनबाहाःद्यःया खः ध्याक्क दिकातल । मनूत मोहनिं काःपिं थें । 
सुनानं सुयातं मपं | चिकिचा बालागु खुसिचां कुलुकुलु लः न्ह्याः थें मतापं 
सुरुसुरु न्ह्यानाच्चन । 

जिपिं थःथम्हं दिना । म्ह थयूक धेचुइकाः स्वया । द्यःखः तप्यं । 

- “रथ ला ले थें तप्यं का थुगुसी ।” 

- “दयेकीपिनि नियत तप्यनकि न्ह्याग्गुं तप्यनी !” 

- “तर न्हापा न्हापाया सिबय्‌ चीजाः थें च्वं नि !” 

- “मनूतसें ततःजायेक छँ दनाहःगुलिं का !” 

- “छँ ततःजाः जुयां जक छु याये !- बुद्धि चिचीजाः मनूतय्‌ !” 

- “चिचीजाःगु बुद्धिपिंसं ला ततःजाःगु छँ दनीगु नि !” 

- “याः नं न्ह्यथ्याक हे न्याल खनिं सा !” 

- “खतं नयाः मनूतय्‌ छँया पौ कुतुं मबलकि, अले हाकनं याकनं 
याकनं याः न्यालकि गुरुजुपिनि र्वाः कुतुं वइ थें च्वनी धाःगु खँ खइ ला थें 
हला ?!” 

- “स्वः हुँ रे खतय्‌ च्व॑पिं गुरुजुपिनि ख्वाः !” 

- “अहो ! जनबाहाःद्यःया दर्शन याये हे ल्वःमने त्यंगु का ......” 

- “का झीसं भ्वय्‌ जक नयाः ज्याःज॑क्व याःम्ह मनूपाखें सुवाः नं 
फया मबः काऽ !” 

- “अहा ! स्व सा- मतजलं खयाः द्यःया ख्वाः यचुपिचुगु लाकि 
द्यःजलं खयाः मत झल्ल च्याःगु !” 

- “छन्हु मत च्याकीपिनिगु ल्याः यानास्वःसा लखंलख दां फुइ का 
जिं स्वये ।” 

- “मनूतसें मनूतय्‌ लँयू मत च्याकाः ध्यबा मफुकू, द्यःया लागि 
धाःसा मत च्याकाः ध्यबा फुकीगु का हला ?!” 

- “मफुकोपिंसं द्यःया लागि नं फुकी मखु, मनूया लागि नं फुकी 
मखु, थःगु लागि जक फुको का !” 

वाः हे मचाः,- जिपिं ला थःगु छँस्वःगु लँय्‌ थ्यनेधुंकल खनिं सा ! 

- “अय्‌ न्हाचः झीसं ल्हानागु खँ मध्ये गुगु गुगु छं ल्हानागु, गुगु 
गुगुपती जिं ल्हानागु हँ ?!”- जिं न्यना । 

- “जिनं व हे खँ न्यने त्यनागु।”- बं नं धाल । 

- “छँयू थ्यंकाः लुमंका स्वये का, का म्हाःल ।” 

व लरबरय्‌ जुल,- “छँय्‌ ...... लँय हे ल्वःमनी थें च्व॑ ! ...... ग्ब, 
लँ हे ल्वःमं थें च्वन दः !” 

- “आः चान्हयू मत च्याकाहइ नि हला ...... अबलयू तक मद्ँसे 
च्वनेगु ला ...... द्यनाः अबलय्‌ दनेगु ला ...... दनाः लुम॑काः च्वयेगु ला 
HR ” जि न॑ लरबरय्‌ जू थें च्वन। 

- “कन्हयू थ्व हे लँयू, थ्व हे थासयू झीगु खःयात ...... मखु ...... झीगु 
खँयात बांलाक सालाः ब्याः न्यायेकेगु ...... मखु याः न्यायेकेगु का न्हैं!” 


बं धाःगु ला, जिं धयागु ला ?! छु सालेगु ...... छुकिया याः 
न्यायेकेगु ?! 

- “साप न्ह्याइपुल ......” 

- “म्हाः म्हाः बायेमाल ...... बाई ! ...... बाई भाइ ! ...... 
म्हाइपुल ...... ¢ 

मिखां मछुगु ला ! मत अझ मवःनिगु ला! ...... ताउ मायेक छँक्वय्‌ 


थ्यन । चीग्वयेक मिखा कनाः च्वय्‌ च्वय्‌ छचाःलिं स्वया । गनं हे मत 

च्यानाच्वंगु मखं । घण्टी बियाँ छु याये ...... न्याइ हे मखु, अयूसां 
बिया । सुनानं खापा ख॑ मवः । खापाय्‌ ध्या ध्या यायेत स्वयाम्ह जि 
ह्वात्त हे दुने थ्यन ...... झन्नेले ख्वालं चूवने त्यंगु। ...... क्वथायू व 
द्यनाच्चने धुंकल । 

- “म्हिगः रिटायर्ड बुरातसें नं द्यः साःगुलिं खः उखें थुखें न्याःसां 
याकन॑ याः न्याल धकाः झैके वःपिं हालाच्वंगु । ज॑क्व-भ्वय्‌ मवँसें द्यःखः 
साःजुया लाकि छु छि नं ?! गुबायूती दुहां झाल धयागु नं मचा: जिं ला”- 
सुथय्‌ जन्बाःद्चैके वनाः लिहां वःम्ह व तस्सलं हालाच्वं थें च्वनाः 
जिगु न्ह्यः चब्बुत । 

ज॑क्व-भ्वय्‌ ! ...... द्यःखः !- मिखाय्‌ बुलुहुं लुयावल । 'म्हिगः छु 
याना जिं ?! 

लुम॑केत निपा ल्हातिं छ्यं तियाः ज्वना । झ्यात्तुसे च्वन । छ्यं झ्यातुगु 
ला ?! ल्हाः झ्यातुगु ला ?! 

स्याइगु धयागु छुं हे मज्यू । न्ह्यागु स्याःसां मज्यू धाइ मनूतसें । सह 
याये मफयेक, डाक्टर हे क्यने मायेक स्याइगु ला दकलय्‌ मज्यू का 
जितः। तियाः तायाः घालं वा कैचं हि वा न्हि पिकाये मालकि ला जि 
सातु हे वं, गुबलें गाबलें ला नारि मदया वनाः बेहोश तक॑ जुइयः धयां । तर 
धयां छु याये, ई छफुति हे घुतुके मफयेक, दँयू छक्वः धया थें, चिकुला 
वलकि हे कथु स्याइगु जितः । वासः नये मायेक स्याःगु द॑ दँ दयेधुंकल, 
च्वत्तुक कथुस्याःल्वय्‌ क्वलाःगु हे मखु । पासापिंसं वा थःथितिपिंसं फन्लाम्ह 
डाक्टर बांला:, धिस्काम्ह बांलाः धकाः स्पेशलिस्टया नां व वया क्लिनिकया 
थायूबाय्‌ कनी । जि इमिसं धाःधाःपिंथाय्‌ थ्यनी । न्ह्याथाय्‌ वनाः क्यंवंसां, 
न्ह्याम्हस्यां च्वयाब्यूगु वासः त्वःमफिक्क नःसां लां लां धया थें कथु स्याःगु 
लनी हे मखु। 

थौं नं जि छम्ह न्हूम्ह, जिगु लागि जक न्हूम्ह तर पुलांम्ह, अनुभवीम्ह 
धाःम्ह ई.एन्‌.टी. डाक्टरया क्लिनिकय्‌ क्यंवना । क्यंवःपिं म्वः म्बः । छक्वःया 
पालय्‌ निम्ह ल्वगितय्‌ नां कयाः लुखा-पिवालं सःताच्चन। दुने डाक्टर 
ताउबिक हे स्वयाच्चनीगु खनिं । पिने पियाच्व॑ंपिनि प्युप्युं हे आयूबू, पिप्युं 
हे ल्वय्‌ तच्वया वः थें आछु आछु कनाः दनाः मछिं मछिं इच्हू थिच्हू जूपिं नं 
दु। 'हाइ' वयेक ताउत पीमाःसां जिं बिचाः याना, बालाक हे जाँचय्‌ 
यानाः स्वइम्ह, बांलाःम्ह हे डाक्टर खनिं सा, थुज्वःम्हं ल्वयूया बारे यक्व 

पुलांखँ न्यनेकने यानाः वासः यासेँलि जिगु जक मखु न्ह्याम्ह पुलां-ल्वगिया 
ल्वय्‌ न॑ याकनं च्वत्तुक लनी हे जुइमाः । उकिं ला थपायूसक' हूलमूल जूगु 
जुइ नि थन। थौंकन्हय्‌ थुजाःपिं डाक्टरत अःपुक लुइगु भाग्यया हे खँ खः । 
RR ल्वगिं थःगु ल्वयूया बारे, थःत आः जुयाच्चंगु खँया बारे त्याज्जिक 
कने हे लाइ मखुनि, ब्वने थाकुगु डाक्टर-आखलं प्रेस्क्रप्सन च्वयाः ल्हातिइ 
ज्वंकाकथं क्वा: क्वाः फी काये हथायूपिं डाक्टरत हे आपा: दु धाइ थौंकन्हय्‌ । 

जिगु पाः वल। जि याकःचा जक वनाः क्यंवनाम्ह । जि नाप्पं नां 
कयाः सःतूम्ह मध्ये छम्ह ल्यासे व वलिसे पासा वःम्ह ल्यायम्ह न॑ नापनापं 
हे दुने थ्यन । जिं घुतुके थाकुक कथु स्यानाच्वंगु दुसां ल्हाः जक प्यमपुंकुसें 
खँग्वल नं 'ज्वज्वलपा डाक्टरसाहेब !' धया । जिगु सः तायेवं न्ह्यःने दुम्ह 
ल्यासेपाखे भायू यानाः वयूकलं न्यनादिल,- “थ्वयूकः छिगु जहान ला ?” 

जिं “अहँ” धकाः छ्यं संकेवं वयूकलं हाकनं न्यनादिल,- “जहान 
मखुऽ ...... अयूसा म्ह्याय्‌ ला ?!” 

जिं न्हिले पी मफत । न्हिलागु ला स्याःगु कथु झन्‌ स्यात । 

वयूकलं न्हापां व ल्यासेम्हेसित निं थःगु चुलिंचू, न्ह्यःनेसँ लाक्क 
तयातःगु मेचय्‌ फ्यतुका दिल, अले न्हाचः हे लुखा-पिवालं नां कयाः सःते 
धुंकूम्ह वयागु नां, थायूबायू, शिक्षा, लजगाः आदि व छँजःया बारे, इमिके 
दुगु ल्वयूया बारे, वयात आः जुयाच्वंगु ल्वयूया बारे ताउतक कुत्तुकुलाः 
न्यने धुंकाःलि वय्कलं प्रेस्क्रिप्सन कार्डय्‌ तःताजि वासःया नां च्वच्वं थम्हं 
च्वयागु भ्बँतयू थायू थासय्‌ थ्युथ्युं उगु वासः नयेगु इ व मेमेगु बारे नं खँ 
थुइका च्वनादिल ।- “थ्व १ नम्बरयागु वासः न्यागू मिनेट॑निसें झिगू मिनेटतक 
लः ग्वाराग्वारा दायेकाः उकी निफुति-स्वफुति तयाः न्हिँ प्यक्वः कुल्ला 
यायेगु । थ्व २ नम्बरयागु कुल्ला यायेधुंकाः कथुइ पायेगुपती । थुगुपती ३ 
नम्बरयागु चाहिँ न्हिँ स्वक्वः छगू छगू क्याप्सुल नयेगुपती अले दकलय्‌ 
क्वयूयागु ४ नम्बरयागु चाहिँ इञ्जेक्शन कायेगुपती, छवाःतक न्हिँ छगः ।” 

'इज्जेक्शन' खँग्वः न्यनेवं व मिसां धाल,- “जि इञ्जेक्शन काये 
ग्या: । नयेगु वासलं जक मगाः ला ? जितः अपायूसकं छु जूगु दु, वःता 

वःतामछि वासः याये मायेक ?! नयेगु वासलं जक मगाः ला, इञ्जेक्शन 
हे छायू कायेमाःगु ? इञ्जेक्शन मकासें नयेगुलिं हे गाकाछवये मज्यू ला 
डारसाब ?!” 

“डाक्टरनाप हे थय्‌ न्ह्यसः-लिसः तइम्ह खनिं का छि! छँयू भाःतनाप 
गुलि जक जवाःसवाः यानाः ल्वाइगु जुइ !” 

अथें हे ह्याउँपालु धाःगु र्वाः झन्‌ उप्वः ह्याउँकूम्ह ल्यासेम्हं छुं 
धाये न्ह्यः डाक्टर नाप्पं वःम्ह ल्यायूम्हपाखे स्वयाः न्यन,- “छँय्‌ छिलिसे 
नं थथे हे ला छिकपिनि थ्व तिरिमयूजु ?!” 

ल्यायूम्हं लिसः बिल,- “जि ला इहिपाः हे मयानानि। जि ततायात 
पासा वयाम्ह ।” 

“आःतक ब्याः मजूनिसां लिपा ला याना हे दी जुइ नि! ब्याः यायेबलय्‌ 
बांलाक होश यानाः जक यानादिसँ, छिकपिनि तता थें ज्याःम्ह लातकि 
ल्वय्‌ जुइ ल्वय्‌ ! ल्वयू जुइका च्वनेसिबयू बरु जि थें ब्याः मयासे च्वनेगु 
हे ज्यू न्हैं !” 

जिं हाकनं न्हिले पी मफत। वयूकल' जिपाखे भ्वाँयूक छक्वः 
स्वयादिल । न्ह्यूखवालं स्वःगु खः लाकि तम्वःख्वालं, जिं त्याछी 
मलाःनिबलयू फी बीत फसय्‌ लखायाः चायेकाच्चंगु व मिसाया हायून्ड-बायूगं 
वयूकःया ख्वा: कित | 

जिके नं व मिसायाके थें न्हापां जिगु नां, थायूबाय्‌ आदि इत्यादि न्यनी 
जुइ का, थःगु पहल धकाः च्वनां वयूकलं थः न्ह्यःनेसं च्वंगु मेचय्‌ फ्यतुइत 
ल्हातिं भाय्‌ यानाः धयादिल,- “भाइयागु नां ला जि सीसां ल्वःमनी मखु 
का मचाभाइ । जिगु नां नं मचाबलय्‌ मचाभाइ हे । मनूतसें जितः 'मचाभाइ 
देसयूमरु', 'देसयमरु मचाभाइ' धकाः हायेकीगु। बरु छिगु नां 'मचाभाइ' 
धुंकाःया 'देसयूमरु' छिगु थर लाकि नेवाःभायूया नांजाःम्ह ख्यालःच्वमि 
पशुपतिनाथ 'न्ह्यःगुलु' या थें उप-नां जक ?! जितः ला 'देसयमरु' धाइगु 
मचाबलयू हे मयः, छि ल्यायूम्ह बैँसय्‌ तक नं 'देसयूमरु' ययाः हे नांलिस्सें 
घानातल का !”- थुलि धायेधुंकाः वयूकः वास्यां न्हलादिल, जिगु लिसः 

पिया मदी । जिं 'जिगु पुर्खाया नां हे देसयूमरु' धकाः कने न्ह्यः वयूकलं जिं 
फिनातयागु लनयू म्हालार्पाचं व च्वलापचिनं गिलिगिलि याये थें थियाः 
न्यनादिल,- “थ्व विदेशी कापःया रेडिमेड शर्ट ला देसयूमरु भाइ ?” 

“मखु, घरेलु कापः । दंगु जक मखु बांलाःगु थें नं च्वनाः न्यानाथाय्‌ 
हे सुइकागु ।”- गिजय्‌ याःगु थें ताःसां जिं खःगु लिसः बिया । थःगु ल्वय्‌ 
लंका बीम्ह डाक्टरयात खःगु लिस: बियाँ जितः छु मखुगु जुइ ?! 

वयूकलं जिगु बायूड्कक-लाकामय्‌ मिखा ब्वया: न्यनादिल,- “लाकां 
नं नेपाली हे जुइ का मखु ला, दंगुपती हे ?!” 

जिं खँ मथूपहः यानाः लिसः मबिया । वयूकलं जिगु ल्वयूया बारे 
न्यनादिल । तर जिं छुं कने न्ह्यः जिगु निप्पां मिखा तग्वयेक कके बियाः 
एकदम न्ह्यःनें सासः हे लवाः थें च्वंक स्वयादिल । '6000' धाधां निप्पां 
न्हायूपनय्‌ पाल॑पाः स्वयादिल, अले म्हुतु आं याकाः चम्चा थें जाःगु 
स्टिलयागु बालाचां कथुइ थ्यंक क्वत्यलाः धयादिल,- “मस्याः हला !” 

थुलि धुंकाः ल्हातिइ न्ह्यानातःगु पञ्जा त्वःताः टेबिल-क्वय्‌ च्वंगु 
थलचाय्‌ फुट्ट वांछूवछूवं वयूकलं न्यनादिल,- “छितः धात्थें जूगु छु ? आः 
छु जुयाच्च॑गु दु ˆ” 

वयूकल छु छु या धाइ धयागु खँ न्हाचः मिसाम्हेसित वयूकलं धयादीगु 
खं हे जिं अनुमान यायेधुन । जितः छु जुयाच्चन धयागु खँ वयूकलं जाँचय्‌ 
यानाः सीकादी हे धुंकल । कथु स्याक्क छुं धया मच्चने ला धकाः मतिइ 
लूगु खःसां खँ न्यने-कने याये न्ह्याःम्ह डाक्टर खः धयागु जिं बांलाक 
वाःचाये धुंकूगुलिं जिं मेगु ताःहाकयेक खँ मल्हायेगु बिचाल॑ मकंसें मगाः थें 
ताःगु खँ जक ई घुतुकाः घुतुकाः कथु स्याक्क स्याक्क बुलुहुं कना,- 
“झन्यादँ ति न्हापाया खँ, टड्गसील धकाः च्वनागु तर मखु खनिं, फाइरन 
जाइटिस जूगु जुयाच्चन । शुरूइ ला नेसाइक्लिन २५० नह प्यक्वः न्यान्हुतक 
नयाबलय्‌ कथु स्याःगु लंगु खः | लिपा जूलिसे २५० अं मगानाः ५०० 
यागु नयेमाल । छुं दै लिपा ला ५०० यागु अल्बरसिलिन हे न्हिँ प्यंगू प्यंगू 
छवाःतक नयेमाल । थौंकन्हय्‌ ला उकिं न॑ काचाक्क मथ्यू । पाउँ, पालुगु 

ला नये हे मज्यू । भचा ख्वाउँलकि, तस्सकं जुइ न्ह्यः हे वासः नयाछ्वःसां 
” जिं खँँ पूवंक कने मलाःनि, वयूकलं धयादिल,- “छि ला जि 
सिबय्‌ नं तःध॑म्ह डाक्टर खनिं । जि थौंतक 'फाइरन जाइटिस' धयागु ल्वयूया 
नां हे मन्यनानि।” वयूकलं प्रेस्क्रिप्सनय्‌ तःतामछिं वासःया नां च्वयाः 
धयादिल,- “वासः गुबलय्‌ गुलि नयेगु धयागु फुक्कं छि अनुभवी जुइधुंकूम्हं 
स्यूगु हे जुल । ग्यानादी म्वाः। गःपःया एम.आर.आई. याकाः रिपोर्ट 
ज्वनाः छवाःया दुने गुलि फु उलि याकनं झासँ ! अँ देसयमरु भाइ, उप्वः खँ 
ल्हायेगु अले म्हुतुप्वाः मदिक्क नवायेगु यानादी मते, कथुप्वाः स्याःगु ल॑के 
थाकुइ न्हैं !” 

थुलि धाये धुंकूबलय्‌ लुखा-पिवालं मेपिनिगु नां कयाः सःतूगु जिं 
ताल । वयूकलं जिगु जन्हुफातय्‌ धाप बी थें यानादिल अले दनाः जिलिस्सें 
पिहां वयाः 'ट्वाइलेट' धकाः च्वयातःथाय्‌ मस्त ब्वाँय्‌ वने थें ब्वाँय्‌ ब्वाँयू 
झाल । वयूकःया म्हुतुं “आय्या !” खँग्व: पिज्वः थें ताल जिं ! 

लिहां वयाम्हेसिया कपाः पुनाः छूयं नं झ्यातु थें च्वनाः डिग्री तया 
स्वयां १०० डिग्री ज्वर दु। सिटामोल नयां नं चच्छि ज्वर क्वहां मवं । 
याकनं लंका: भिन्चिया इहिपाः-भ्वय्‌ साक्क नयेमाः धयागु बिचालं ज्वर 
बयेक वयेक हे ट्याक्सीइ च्वनाः घण्टौं पिया: एम.आर.आई. याकः बना । 
“रिपोर्टय्‌ छुं हे मदु, साधारण फाइरन जाइटिसय्‌ न॑ छायू थन छूवयाहःगु 
छितः ?” धकाः रिपोर्ट ब्यूम्हं जिके न्यन । 

‘साधारण फाइरन जाइटिस' धाःगु न्यनाः जिगु ज्वर अथें हे क्वलाना 
वं थें जुल । रिपोर्ट बांलाःगुलि छक्वलं क्यं मवना । छन्हु निन्हु वासः नयाः 
ज्वर मदयाः कथु स्याःगु नं भचा क्वलासेलि क्यंवना, वयूकलं “बधाई 
देसयूमरु भाइयात” धाधां “आः छक्वः ब्लड-सुगर टेस्ट याकादिसँ न्हैं !” 
धकाः भ्वं च्वयाः जिगु ल्हातिइ ज्वंकादिल । जिं थःगु ल्वय्‌ म्हसी धुंकूसां 
हायेकेगु मतिं वयूकःयाके न्यना,- “आय्या ! जितः धात्थें छु ल्वय्‌ जूगु 
डाक्टर साहेब ?!” 

वयूकल छुं मखु थें धयादिल,- “छाय्‌ ध्यबा नुगः स्यात ला 
ब्लड-टेस्ट याकेत ! स्याःल्बयू कवलायेकेत ध्यबा फुके नुगः स्याये 
मज्यू देसयूमरु भाइ ! ...... छि ला साप हे बांलाक, न्यनेबलयू न्हायूपं 
जक मखु मन हे याउँक मे हाले सः खनिं। उकि का छितः कथुया ल्वय्‌ 
जूगु । जिमि मिसेजूया नं थ्व हे ल्वयू, छिगु ल्वयूनाप थ्याक्क ज्वःलाःगु । मे 
उप्वः हालकि वया ल्वय्‌ लिथ्वइगु ! छिगु ल्वयूया नां न्यनादियागु मखु ला, 
लुमंक न्यनादिसँ,- सिन्गर्स श्रोट का छिगु ल्वयूया नां ! नुगः स्यानादी मते 
न्हैं मचाभाइ देसयमरु सिङ्गर !” वयूकः इतिइति न्हिलादिल । 

उकुन्हु वयूकलं थः आःतकं ब्याहा मयासें च्वंच्वनागु धकाः धयादीगु 
जि नकतिनिया खँ थें हे लुमंनि । तर थौं वयूकलं थः मिसेजूया खँ न्ह्यथना 
दिल । जि छखें अजू चाल, मेखें न्हिले मास्ते नं वल । तर थ्व खँय्‌ वास्ता 
मयासें जिं “ध्यबा फुके नुगः स्यात धयागु मखु तःदँतक कथु स्याःगु स्यातं, 
मजिल जक धयागु का छिं !” धयागु वयूकःया न्हिलां ल्हानाः वयूकलं ता 
हे मताः थें च्वँ ! 

क्वथां पिहां वयाम्ह जिगु न्हायूपनय्‌ “आय्या !” सः थ्वल । सः जिगु 
खः कि वयूकःयागु,- जिं धाये मफत । जिं न्हयून्हु लिपा रिपोर्ट क्यंवनागु 
खःसां फी मबियागु हुनिं वयूकःयात स्याःगु खः ला वा जि हाकनं कथु 
स्याना वझ धकाः ग्यानाः “आय्या !” धकाः हाले वःगु खः- धाये मफुसां 
क्लिनिक पिहां वयेगु लुखापाखे थ्यने न्ह्यः जिं तःम्ह ल्वगित हालाच्वंगु नं 
ताल,- “आस्या ! ..... आस्या ! !” 

म्हगसया गामय्‌..... 


एम्‌.ए.या जाँच सिधयेवं पासापिंनाप तराईया दुर्गम गां:-गामयू न्यासि 
वनाः चाःहिला च्वनागु । गामय्‌ गनं होटेल मदु। गांयापिंसं छु बिल व हे 
सितिकं नयेगु, ध्यबा ब्यूसा मकाः । सुनां गन बिल अन हे बासं च्वनेगु। 
गुलिस्यां थः भ्वछिं बँयू द्यनाः जिमित थःगु खटिया बी | जिमिके स्लिपिङ्ग 
बायूग दु धाःसां 'पाहुना धयापिं द्यः खः' धकाः थःगु झोपडीदुने खाताय्‌ हे 
द्यनेत ल्हाः प्यपुंकी । शुरूइ़ मछिं थें, मछाः थें ताःगु। आः छुं मखु थें 
जुयावन । 

म्हिगःया बाय्‌ ....... गा.पा.या प्रधानया ग्वल्लाःगु, सुपौ छँया नापसं 
दुगु छगू मेयगलय्‌ लाःगु । बहनिइ तस्सकं खिउँसे च्वने धुंकूगुलिं थनं मेथाय्‌ 
न्ह्याः वने सुयां हे म॑ मन्त । लैं व मुरी प्वाः त्यंक नयेधुंकाः मेथाय्‌ हे बाय्‌ 
माःवनेगु धर्म नं मबिल । चाकःछिं मालां भुनाः अंगः थें च्वंक चा पाँयू पाँय्‌ 
तिकातःगु मेयूग: । थाय्‌ तक्कू, पिनें खंबलय्‌ वाकू जुइ धकाः मतिइ तयागु । 
ह्याउँसे-सीसे च्वंगु फसि इवः झ्वः खनेव॑ छम्ह पासां धाल,- “भचा 
न्ह्यथ्याक थ्यंगुसा धयाः जूसां प्वा: जायेक खसी नयेखनीगु ।” 

वया खँ न्यँन्य॑ दुहां बनापिं जिमिसं ग्वाः ग्वाः मेय्‌ खन । सकलें छपाखं 
मन्ह्युसेँ च्वने मफुत । “भाग्यय्‌ फसि व मेय्‌ स्वयेगु च्चयातःगु जुयाच्चन, 
खसीया खँ न्ह्यथनां छु याये !”- मेम्ह पासाया खँ न्यनाः जिपिं हाकनं 
न्हिलागु खः, खिउँथायू चिनातःपिं मेयूत हे म्यायू ... म्यायू ... हालाहयेक । 

सुथ मजूनि । न्ह्यलं चाल । तक्कूगु गोठ छकुतिं हवाला हवाला न्या 
वास वयाच्वन । म्हिगः बँयू सु लायाः उकिया द्यःने स्लिपिङ्ग बायूगय्‌ द्यने 
न्ह्यः सु व सौ जक वास वयाच्चंथाय्‌ आः गयू न्या वास वःगु ? ...... टर्च 
च्याकाः, न्हाय्‌ सुइँ ...... सुईं ...... यायां छचा:लिं मिखा वाना । पासापिं 
सकलें द्यना हे च्वन तिनि । जि लुमन, न्या म्हंगु जुयाच्वन, वाल्ल इल्ल तिं 
ति नहुयाच्व॑पिं न्या या न्या जक,- म्हगस-जायेक । 

सु व सौया वास तच्वया वल । न्या-वास गन तं गन तं । गांया प्रधान 
दतिवनं वा चुचुं गोठया पिनेसं दंवसेंलि जिपिं सकलें दना | सुथसिया कर्म 
क्वचायेकाः प्रधानयात 'बाय्‌' या लागि सुभाय्‌ बिया । अनं पूर्वरिखे स्वयाः 
न्ह्याःवना । 

मिखा तिरिमिरि धायेक सूर्दाःया जः जिमिगु ख्वालयू खयाच्वन । 
बुँ-दथुया द्यां-ल॑ वनाच्वना जिपिं। जिं लँयूलाक्क, सासः जक ल्यं 
दनिम्ह, क्वलाछि ति पायूधिकःम्ह न्या छम्ह खन। उखें थुखें स्वया, पुखू 
गनं मखं । लँयू, तापाक्कतक हे जूपिं मनूत नं खने मदु, छम्ह निम्ह ख्वाः 
त्वपुयाः बुँइ फ्यतुनाच्व॑पिं बाहेक । 

जिं पासापिन्त न्या क्यँक्यं धया,- “जिं थौं म्हगसयू न्या खंगु, आः 
लँयू न॑ खन, उ ...... !” 

“तःन्हु लिपा न्या नयेदइगु जुल लाकि छु थौं !”- पासां न्हयुन्ह्यु 
धाल । 

“न्याया ला नये मखंसां संन्या-अचार छता जक नयेदःसां भाग्य 
का !”- मेम्ह पासां नं न्ह्युन्ह्युं हे धाल । 

मेगु गामय्‌ थ्यनी थें च्वंबलयू जिपिं सकस्यां त्याज्जीगु 'कुकुल्यां 


“न्या मखुसां खाया ला नयेदइ थें च्वं थौं सुथय्‌ । जिगु म्हगस उप्वः 
धया थें सत्य जू ।”- जिं धया । 
“कुकुल्यां ...... कू ...... धकाः खा मखु न्या हाःगु लाकि छु !”- 


८ 


पासां जितः गिजय्‌ यात । 

जिपिं खा हाःथाय्‌ थ्यन । खा लहिनातःगु गः नं खन जिमिसं। खा 
लहिनातःम्ह छँथुवाःयात जिमित खा मीत धयां 'दक्व खा त्वःते धुन, आः 
बहनिइ मजुइक दुहां बझ मखुत' धकाः कन। 

“नसा ह्वःसा वइ ला ?!”- छम्ह पासां धाल । 

“अहँ, वइ मखु । जिं नसा ह्वले नं मखु, लाये नं फइ मखु ।” 

“छायू ?”- जिं न्यना। 

“मनूतसें नसा हवलाः थःत लाये यः धयागु खँ खातसें स्यू। उकिं 
बुँइ बुँइ हे गलः जायेकाः बहनिइ पाखेर जक गलय्‌ द्यंवइ । थुपिं नं 
सिमाय्‌ च्वनीपिं झंगःत थें हे खः। इपिं व थुपिं ला पासा-पासा, मन का 
मित।”- व॑ कन। 

जिं धया,- “जिमिसं लायेफुसा लाये, माःगु ध्यबा छितः बी ।” 

“कुतः यायेगु जक जुइ छिगु”- धाधां खाथुवाः छँयू दुहां वन । 

जिमिसं छँया लुखायाथाय्‌ च्व॑च्व॑म्ह, पर्सिच्चतं छ्यन॑निसें न्हासय्‌ 
थ्यंक त्वपुयाः जिमिपाखे स्वयाच्व॑म्ह मिसायाके वा छकयूक कया । 
त्रुवा ! त्रुवा ! धाधां वा ह्वला । 'त्रुवा' धाःलिसे खात तातापाक्क वन । 

“भीगु भाय्‌ मथू थें च्वं थुमिसं”- छम्ह पासां धाल । बं खा-थुवाःयात 
इनाप यात,- “छक्वः सःतादिसँ ले थनया भासं ।” 

खा-थुवाः न्हिल । खातयूत मसःतू । व बुँपाखे वन । 

न्ह्यःने प्यम्ह न्याम्ह ति मस्त खनाः जिं धया, “अय्‌ मस्त ! खा 
लायेत छक्वः गुहालि या छिम्सं ! छिम्त भचा भचा ध्यबा बी जिम्सं ।” 

मस्त मध्ये छम्हेस्यां धाल,- “जिम्सं थुखेरपाखे खा ख्यानाहये, छिम्सं 
हे ला खा!” 

भचा लंका: भः भः न्हूपिं खात जिपिं दुथायूरिखे वःगु खनेदत । जिमिसं 
लायेत स्वया, मफु । उपि ला पत्याः हे याये थाकुक ब्वये न॑ फु खनिं । ज्वने 
त्यनकि छ्यनं पुइक, ल्हातिं न्ह्याये हे मदयेक ब्वयावनी । गुबायततक खात 
नं भः भः न्हू, जिपिं नं भः भः न्हू। जिमि स्वां स्वां वल, खातय्‌ त्वाः वां वां 
खात । जिमि चःतिं चःति मजुल। खातयूत नं सास्ति, थःत नं सास्ति ! 

छम्ह पासाँ फायातःगु पंबाला खंकल । व॑ मस्तयूत पंबाला ब्युब्युं 
धाल,- “ए मस्त ! ना थ्व पँथं दायाः स्यानासां ब्यु!! 

“भाटां नं दाइ ला खायात, जिम्त माःगु मदु छिमिगु ध्यबा ।”- धकाः 
छम्हस्यां धायेव॑ इपिं अनं वनाछ्वत । मस्तयू लिसल॑ जि छभाः वातां जुल । 
जिं भाटा कयाः गन खः अन हे तयाबिया । 

मेगु गामयू। सुथसिया ज्यःनां भचा लिबाक्क हे जूसां गांया नां जाःम्ह 
जमीनदारया छँयू यायेखन। वयूकः नेवाः मखुसां भचा भचा नेवाःभाय्‌ 
थूम्ह लानाच्वन । ... ह्वानातःगु घ्यः तुलुतुलु वयेक, ह्वालाहवाला 
वास वःगु, छछः धाःसां नाइसे च्वंगु जानाप दुरु, तःताजि तरकारी-अचार 
लिस्सें गुबलें नये मन॑निगु वाउँचिया सवाः न॑ कायेखन । "वंगःया हाःसः 
तायाः मनं म्हः थें खाया ला नये मखंसां न्या म्हंगु बांलाःगु हे जुयाच्चन 
का !- जिं मन मनं धया । 

अयुगुनिइ खायातःगु तक्कूगु रुमाल न्व हुई सिधयेव॑ जमीनदार 
बहःया बड्टां लिकयाः ब्यूगु ग्वा: ल्वसुइ त्यनाबलय्‌ छम्ह पासां धाल,- 
“छंगु म्हास ला बांलागु हे जुयाच्चन का भाइ !” 

वया खँ ताःम्ह जमीनदारं न्यन,- “छु सपना ? गुजाःगु सपना ?” 

जिं थःम्हं खंगु म्हगसया बारे कॅसेँलि वं धाल,- “ज्वलय्‌ पू मवंगु 
इच्छा म्हगसय्‌ म्हनी धकाः गांया मास्टरजीं छकः धाःगु खँ जि मचांनिसें 
ल्वःम॑ मजू। जि मचांनिसें गुबलें म्हगसय्‌ नं मम्हं। जिं जक मखु थ्व 
गांयापिं सुनान॑ थौंतक म्हगसयू म्हन धाःगु जिं न्यनागु मदुनि ।” 

ब॑ जितः थः नापनापं छँया न्ह्यःनेपाखे च्चंगु चक्कंगु, क्यब थें तक्कृगु 
थासयू ब्वना यंकल । न्हाचः थुखेर मिखा जूगु खःसां थाय्‌ थासय्‌ पँथय्‌ 
जुनाच्व॑पिं तुयूपिं बखुंत मखनागु । वं धम्पय्‌ ल्हाः दुछूवयाः छकयूक छु छु खः 
मस्यु लिकयाः ह्वल । बखुंत भुर भुर ब्वब्बं नसा क्वाःवल । वं मेगु नसा 
ह्वह्वं सःतल,- “आ! ... आ! ! ... आ!!!” बखुंत वया ब्वहः व ल्हातय्‌ 
तकं जूवल । व॑ धाल,- “सपना धयागु थुलि न्ह्याइपु ला भाइ साहेब ?!” 

जि न्हिला, छुं मधया । न्हाचः सुथय्‌ नसा ह्वलाबलयू वास्ता मयाःपिं, 
सःतूलिसे बिसिबिसि वँपिं खात मिखाय्‌ म्हगसय्‌ थें लुयावल । 

जमीनदार स्वये हे द्यःखःचा द्यःखःचा थें च्वंक दयेकातःगु बखुंगःया 
न्ह्यःने यंकाः धाल,- “स्वयादिसँ, थःगु न्ह्यःने ब्वःपिं बखुंत स्वयाः थुमिसं 
थः नं ब्वयेगु वा ब्वयागु म्हगस म्हंकू जुइ ला ?” 

वं धाःगु खँ जिं बांलाक ताःसां छु न्यंगु वा धाःगु जुइ, थुइके मफत । 
जिं वं क्यंथाय्‌ स्वया । थप्पाय्‌ ग्वारागु लाग्वारा थें च्वंगु ज्यान छगू गलय्‌ 
घुसुघुसु न्ह्यानाच्चन । म्हछम्हं हलू-चिकं पाकातःगु दु, मसिनुगु पा छपा 
निपा जक म्हयू दु। बखुतय्‌ मस्त खनिं ! 

“थ्व गय्‌ थथे ...... ”- जिं पूवंक न्यने मलाःनि, जमीनदारं धाल,- 
“छिकपिं थें जाःपिं शहरिया भाइसाहेबपिन्त हनाबना तयाः ला-भ्वयू 
नकेमाःसा ...... अँ हनिच थ्व हे गामयू लिहां भायाः जिथायू छँय्‌ हे 
च्व॑झायेगु खःसा शिकार तयार यानातये ।” 

पासापिं नं जिपिं दुथायपाखे वल । इपिं वःलिसे बखुत भार भुर ब्वल; 
गुम्ह पँथय्‌ जुत, गुम्हं सर्गतय्‌ कावा नयाच्चन । जिपिं गुम्हं ल्हाः ज्वज्वलपा 
यानाः, गुम्हं फसय्‌ ल्हाः संकु संकु अनं पिहां वया । 

गामयू गुबलें सुयाके गुबलें सुयाके राजमार्ग पिचायेकेगु सत्तीगु लँपु 
न्यँन्यं जिपिं वनाच्चना । खिउँ खिउँ धायेकाः न्यनाम्ह छम्ह मनू उगु लागाया 
छगूयां छगू हाई-स्कूलया हेड-सर जुयाच्चन, पहाडपाखेरं सरुवा जुयाः वःम्ह । 
हेड-सर॑ धयादिल,- “वंसा बहनिइ लिबाक्क थ्यनी, अयसां थुखेर हे दिसँ । 
जिगु डेराय्‌ थाय्‌ मछिं। स्कूलय्‌ दिसँ छिकापिं । बहनिइ नयेत बाजि, चाउचाउ 
व दालमोठ-भुजिया स्कूलया नापसं च्वंगु पसलय्‌ दु । नु, झासँ, जिं छिकपिन्त 
स्कूलयूतक यंकाबी, माःगु सेवा बांलाक या धकाः पियनयात धयाबी ।” 

जिपिं नमवासे झ्यातु-पलाखं वयूकःया ल्यू ल्यू वना । छम्ह पासां 
जिगु न्हायूपं लिक्क वयाः धाल,- “हेड-सर धाःम्ह झीत वयागु डेराय्‌ 
यंकेमाली धकाः गयू जक ग्याःगु हला ?!” 

बहनिइ नये-नी सिधयेधुंका: पासापिंसं स्वंगू-प्यंगू बेन्च ल्वाकाः उकिया 
द्यःने स्लिपिङ्ग बायूग लात । जि हेड-सरया क्वथायू च्वंगु सोफाय्‌ स्लिपिङ्ग 
बायूग मचायेकुसे, उकियात छ्यंफुसय्‌ फुंग थें तयाः ग्वःतुला। छँयू लिहां 
वने त्ययेकाः थौं छुँ कथंया म्हगसय्‌ मम्हंसा ज्यू का,- जिगु मतिइ वल । 

चान्हयू हाकनं न्या वास वल, दनाः स्वया । न्या मखं, जि जक खन। 
मेयूत म्याय्‌ ... म्याय्‌ हाःगु सः तायेदत । क्वथीक स्वया, मेय्‌ मखु पासापिं 
खनिं ! गा.पा.या प्रधानं इवःलिं निभालय्‌ पानातःगु ह्याउँफसि क्यनाः जिके 
न्यन- “खसीया ला भपी यः ला छि ?” जिं खसीपाखे स्वया, पासापिं 
इवःलिं मिखा त्वलहं कनाः द्यनाच्वन । क्वलाछि ति पायूधिकःम्ह न्याया 
सासः दी थें दी थें च्वन । गनया न्या, व ला बखुं खनिं ! खात ब्वया वःलिसे 
जिं त्याप्प त्याप्प लाना, इमिसं जितः ब्वयेका यंकल । जिं त्रुवा ! ...... 
त्रुवा! ...... ' धकाः इमित सःता, म्हछम्हं हलू-चिक॑ पाकातःम्ह बखुंया 
मचा छम्ह मिखाया न्ह्यःने ध्याप्प दंवल । जिं वयात चीकेत ल्हाः न्ह्याका । 
जमीनदार छपा ल्हातिं हुक्का व मेपा ल्हातिं वाउँछ्यं-हँयूया थप्पायूमछि 
हाकःगु गःपः ज्वनाः दनाच्वन ! व॑ न्यन,- “म्हगसय्‌ म्हन ला छि ?” 

“कुकुल्यां ..... कू ... !”- थप्पायूमछिं सःगु सः ताल । काचार्किचं 
दनाः स्वया । न्ह्यःनेसं दनाच्व॑म्ह पासां धाल,- “गुलि लिबाक्कतक 
द्यनाच्चनागु छ ? जिपिं पिहां वनाः, छँयू यंकेत धकाः न्या न्याना हयाः 
भ्वरिभिरि नापं सफा यायेधुन । छन्त न॑ हयाबियागु दु ।” 

जिं न्या ला मखं, तर न्हायूजायेक मन्ह्यं मन्ह्यं न्या-वास वल । नया 
धयाम्ह प्याःसां सगं, गंसां सगं ! - सुनां च्वयातःगु खः, लुमं मजुल । लुमंकेत 
मिखा तिसिनागु इलय्‌ हेड-सरया सः ताल,- “न्ह्यः ला बालाक वः मखा 
छिकपिनि ? स्कूल शुरू जुइ न्ह्यः थनं झासं न्हैं ! भचा न्ह्यःने तःधंगु छगू 
ध्वाखा ढलान यानाः दयेकातःगु दु। अनं उखेर झासँ, राजमार्ग ध्वदुइ ।” 

जिपिं याकनं हे उगु ध्वाखा पुला: वना | लिफः स्वयाबलय्‌ खन,- 
ध्वाखाया दथुमथुइ लाक्क थपायूमछिं पाःगु ग्वर्‍्हः यखायातःगु। उको 
च्चयातल,- स्वागतम्‌- 'स्वप्न-संसार-ग्राम'! ॥ 

भुखाय्‌ !..... लिभुखाय्‌ !! 


बैशाखया शनिवाः । पासापिं गुँभ्वय्‌ बंथाय्‌ मन दयाः नं मवना । छगू 
प्राइभेट कम्पनीइ जागीरया सिलसिलायू अन्तर्वार्तायू सःतातःगु। २:०० 
बजेया दुने थ्यंकः वनेमाःगु । वनेमाःगु लैनय्‌ तक जक। तापाः मजू। 
हथायू मचाया । 

मस्तय्‌ स्कूल वने म्वाःगु दिं। माचाछिं नाप्पं च्वनाः न्ह्यैपुक्क गफ 
यायां दिनाः दिनाः जा नयाच्वनागु । डाइनिङ्ग टेबुलय्‌ च्वंगु प्यपाः मध्ये 
छपाः भु क्यारम बोर्डया गोटी प्वालं दुहां वने थें सुरुरु न्ह्यात । कायूया ज्या 
जुइ का धयागु मतिं तीजक पना । पनाम्हेसित भुं घ्वाः थें जुल । पिने मनूत 
कालांकुलुं हालाहःगु तायेदत,- “भुखाय्‌ ब्वल ! भुखाय्‌ ब्वल ! !” 

४५ सालय्‌ भुखाय्‌ ब्वःगु बालाक लुमंनि । उबलय्‌ जि मांबौ निम्हं 
दनि, जि इहिपाः नं मजूनि। जिपिं सुं हे मग्याः । पुलांछँया आँयपा-पलिं 
धू फ्वाराफ्वारा क्वहां वयाः स्वहानेय्‌ लानाच्चंगु खंसां जिपिं सुं नं छतिं 
मग्याः उबलय्‌ । थौं भचा ग्याःगु ला खः, अयून॑ मेपिं ग्याइ धकाः भ्वयू कनाः 
मदना, मसना । “ग्याये म्वाः, ग्याये म्वाः” धकाः म्हतुं भलसा ब्युब्युं तःधीम्ह 
कायूया ब्वहलयू निपा ल्हातिं जवंखवं क्वातुक्क घयुपुइ थें याना । चीधीम्ह 
कायूयात मांम्हं लुचुक्क बुल । भुखाय्‌ ब्वइबलय्‌ बिमया क्वयू च्वनेमाः 
धाःगु न्यनातयागु । बिमया क्वयूलाक्क अंगःलिस्सें बैगः-क्वथाया लुखा । 
“ग्याये म्वाः ! ग्याये म्वाः !”- धाधां जिं इमित उखे हे थ्यंके यंका । मन्ह्यं 

मन्ह्यं लुखाद्वा:या दथुइ दनाच्वना । बैगलय्‌ तसिइ च्वंगु छग: निगः थलबल 
कुतुं वःगु सः लिस्सेँ पिने मनूत ततःसलं हालाहःगु ताःसां नं जिपिं क्वहां 
मवना | जिपिं सुयां ल्हाः तकं मसिलानि, भुइ भचा भचा जा नं ल्यना हे 
च्वन तिनि। जिमि ल्यंगु जा नये ला, न्वसिला छ्वये ला जुयाच्वंबलय्‌ 
हाकनं छँ सं थें जुल। 'आः मजिल' धयागु मतिं, हथाय्‌ पथासं, ल्हाः 
मस्युसें, बैगलय्‌ नकिनय्‌ खायातयागु रुमालं ल्हाः हुहुं छपाखं पिब्वां वना । 

लँयू चक्कंथाय्‌ जात्राबलय्‌ थें मनूत बथां बथां मुनाः थःथवयू खँ 
ल्हानाच्चन । सुनां नवानाच्वंगु, छु धयाच्वंगु ...... त्याछी थाकुसां भुखायूया 
खँ ल्हानाच्चंगु छता बांलाक हे वाःचाल । हथासं पिहां वयापिनि ग्यास जक 
मखु बिजुलीया मेन स्वीच नं अफू याये ल्वःमं । सुयातं छुं मधासें दुर छँय्‌ 
ब्वाँयू वनाः न्हापां छेलिइ च्वंगु मिटरया स्वीच अफू यानाः बैगलय्‌ थहां 
बना । ग्यास अफू यायेत स्वयां छु जू छु जू ...... उजुंसुजुं अफू हे मजू। 
क्वथीक स्वयां स्टोभया स्वीच ला न्हापा हे अफ्‌ यानातये धुंकूगु दु खनिं । 
क्वहां वयाम्हेसिया स्वहानेय्‌ थ्यंकाः म्ह धेचूगु खः ला स्वहाने संगु खः 
मस्यु, अंगलय्‌ बः कायेमाल । पिने थ्यनेवं जि खनेसाथं मस्तय्‌ मांम्ह जंगय्‌ 
जुल,- “थपायूसक भुखाय्‌ ब्वयाच्वंबलय्‌ नं मचाया ल्हाः त्वःताः गन 
झायागु छि ?!” वं चीधीम्ह कायूयात बुया हे तल तिनि। हाकनं भुखाय्‌ 
ब्बल । क्वःत लायूलायुबुं हालाः ब्बल | 

भुखाय्‌ धात्थें तच्च्वयेक हे ब्वःगु जुयाच्वन । लँय्‌ मुनाच्वपिं 
बुरा-बुरित हे प्रभु जिमिगु रक्षा याना बिज्याःहुँ ! हे धरतीमाता जिमिगु रक्षा 
याना बिज्याःहुँ ! धकाः बँयू हे थचक्क फ्यतुनाः ख्वख्वमख्व धायाः 
हालाच्वंथाय्‌ सें सें फुं फुं मिक तुप्लुक्क खनेदयेकः वःम्ह छम्ह ल्यायम्हं 
स्वाँय स्वॉयू सासः ल्हाल्हां हे धाल,- “थःगु रक्षा याये ला मफुम्ह द्यवं गय्‌ 
यानाः रक्षा याइ मनूतय्गु ! ...... जि विशाल बजारयाथाय्‌ जक थ्यंगु, 
थज्याःगु संकल कि, ...... वंघःपाखे स्वयां छुं हे खने मरु, कूँ वः थें 
धुफफः दनाच्वन, पुलांभ॑साःपाखे स्वयां लैँय्‌ मन्ह्यंक मनूत व दिकातःगु 
गाडी जक खन। का, मखु थे जुल ब्वाँयूनु धकाः बसन्तपुरपाखे स्वयाः 

ब्वाँयू वनां ला नौतले दरबार, नाप्पं च्वंगु गद्दी बैठक, नोल दरबार, गरुडया 
लिक्क च्वंगु दशअवतार देगः, हनुमानध्वाखाया पिने च्वंगु फुक्क देगः 
दुनावयाः लँ हे पनाच्चन; मिखा तिस्सिनाः ब्वाँयू वयाम्ह मेगु हे थासयू लाः 
थें च्वनाः ग्याग्यां स्वयां ला मरुगणेद्यःया नाप्पं गोरखनाथ-सतः काष्ठमण्डप 
न॑ पाःताः जुयाच्वने धुंकल ...... का, छँयू छु जुयाच्चन जुइ धकाः छसासलं 
भिंद्यः लुमंकाः ब्वाँय्‌ वयाम्ह भिद्यः त्वालय्‌ उजुंसुजुं मथ्यं, जि ला लँ द्वनाः 
न्हलय्‌ सकाः थ्यनाच्वन। थयूक छक्वः दिनाः स्वयां न्हूगः देगः नं मखन 
be अले अनं हाकनं क्वहिति-पाःचां हुत्तय्‌ जुयाः वयागु पहाड़ गय्‌ थें 
थाकुल ।” व॑ थथे धयाच्चंक च्चंक छम्ह बुरिं ल्हाः ज्वज्वलपा धाल,- 
“परमेश्वरं थम्हं हे फयाकाःगुलिं झीगु छँ पाःताः मजुल, झीगु ज्यान रक्षा 
जुल । जय जुइमा परमेश्वरया !” 

वयागु खँँ न्यनाः मतिइ वन,- थन ताहाचलय्‌ छँ-छाँ हे दुनावयेक 
अपायूसकं भुखाय्‌ मब्वः थें च्व॑सां थ्व भुखाय्‌ भुखाय्‌ जक मखु तःभुखाय्‌ 
हे खः । अयूसां 'थज्याःबलय्‌ मन ची फयेमाः, ग्याये मज्यू । ततःजाःगु छें 
तापाक्क च्वनेमाः । थुथायूलाक्क च्चनादिसँ, थुथायूलाक्क च्वनादिसँ' धकाः 
धाधां थः जहान-मस्तयूत नं छक्वः पतिकं 'ग्याये मते, ग्याये म्वाः' धयाच्वना, 
तर थः धाःसा मन मनं ग्यानाच्चना । तर क्वः हालकि हे मनूत ग्यानाच्चन, 
फसं बिजुली वा टेलिफोनया तार जक संकूसां 'भुखाय्‌ ब्वल ! धकाः 
हालाच्चन । भुखाच॑ सिबय्‌ लिभुखाचं ख्यायेगु मत्वःतू । 

भुखाय्‌ ब्वःगु शनिवार- बिदावारकुन्हु लाःगु तःधंगु भाग्य हे धायेमाल । 
थम्हं इलय्‌ हे काःवना च्चने मलाइबलय्‌ पाजुपिंथाय्‌ वनाच्चनी धयागु 
ल्याखं स्वंगू प्यंगू त्वाः तापाःसां ससः-त्वालय्‌ च्वंगु स्कूलय्‌ मस्तयूत भर्ना 
यानातयागु, छगू क्लासानिसें हे। गुबलें ससःमामं कयाः यंकातइ । गबलें 
मस्त थः हे वनाच्वनी । बिदा मखुगुसा मस्त स्कूलय्‌ लानाच्चनीगु । भ्वाथः 
जुइधुंकूगु, पियाः दयेके मालेधुंकूगु स्कूल । शनिवार मखुगुसा छु जुइगु 
जुइ ? छँ दुनावयाः मल्हाःसां मस्तयूसं मस्तयूत ल्हानाः हे छु छु जक जुइगु 
जुइ ?! थः न॑ जागीर मालेगु झ्वलय्‌ पिने हे गन गन लानाच्चनीगु जुइ ?! 

छम्ह छम्हस्यां म्हँ म्हं मनय्‌ मन्ह्यंक गुजाःगु जक धन्दा-पीर कयाच्वने 
मालीगु जुइ?! 

ई बिनार्वीलसे, भुखायूया बारे बुखँ न्यौलिसे, स्यूलिसे अले भुखाचं 
देशय्‌ थायूथासय्‌ यक्व हे धन-जन खति जूगु खँ थःगु हे मिखां ख॑लिसे 
भुखाय्‌ ब्वःबलय्‌ सिबय्‌ उप्वः ग्यात । छँय्‌ च्वंसा प्यं लुचुलुचु ल्ह्वं, पिने 
वंसा तुति फ्याराफ्यारा खाः | छक्वः छक्वः लँय्‌, छक्वः छक्वः छेँय्‌ हुस्लुं 
चुइ थें चुयाच्चना जिपिं माचाछिं। 

छतँय्‌ निकू क्वथा व चःबिचा छकू दुगु स्वतँ जाःगु जिगु छँ | पश्चिमय्‌ 
मूलुखा । उत्तरय्‌ न॑ दक्षिणय्‌ नं स्वंगू स्वंगू फूट त्वःताः झ्याः छुनातयागु । 
पूर्वपाखे, ल्यूने हितिइ वने छिंक स्वंगू फूट हे जक त्वःतातयागु खःसां 
स्वहानेब्व ला:थायूतक छँधुया बच्छिं भचा मयाक ध्याप्प यानाः दनातयागु 
छँ । जिगु छँया पूर्वपाखे झिगू फूट ति लैँ तयाः, छगू हे कुलया फुकीतयसं, 
गुम्हस्यां प्यतँ, गुम्हस्यां न्यातँ-खुतँ जाःगु छँ दनातःगु नं जिगु छँया इवलय्‌ 
व पश्‍्चिमपाखेया झवलय्‌ थें छँ झिखा हे दु । जिगु छँयू वइपिं पासाभाइपिं 
व थःथितिपिंसं धाइगु,- “छाउनीइ वनेगु लँय्‌ 'च्याखाछँ' नां जाः । थन 
न॑ मूलँया जवपाखे नेवाःपहःया पुलांगु छँ दुगु 'न्याखाछँ गल्लि' न्हापांनिसें 
नां जाः । निगुलिं गल्लिइ झवलय्‌ हंक जवंखवं झिखा झिखा छँ, गल्लि दुगु 
थ्व थायूयात 'झिखाछँ गल्लि’ धकाः नां छुइमाःगु का छिमिसं ।” 

गुम्ह गुम्हस्यां हायेके थें न्यनी,- “गल्लि थें मच्वंगुलिं गल्लि धाये 
मयःगु लाकि छु छिमि ?!” 

जःलाखःलाया नुगःखँँ ला जिं मस्यू । जिगु खँ ल्हायेगुसा गल्लिया 
नां मतयेगु हे यः जितः ला । जिगु छँ मूलं छखा जक दुने। जिगु झवःया 
झिखा छँ व जिगु छँ-न्ह्यःनेया झखां छ सरकारी नियमकथं स्वंगू स्वंगू 
फूट लँ त्वःताः धस्स्वानाच्वंगु । खुगू फूटया लँ जूसां तप्यंगु हुनिं गल्लि थें 
हे मच्च । 'ताहाचः' नांयात ल्वयेक ताहाः थें ताताःहाकःगु थनया बुँ व 

गल्लि। गल्लि निखेरंया लैँ दक्षिणय्‌ क्वचाइ | उखेरयापिनि उत्तरय्‌ ध्याप्प 
ध्याप्प, सकस्यां दक्षिण मोहडा । 

सकस्यां छँयू छखलः निखलः बालं तयातः थें जिथाय्‌ नं नितँ थम्हं 
छ्यलाः छेलितँय्‌ निम्ह तिपू जक दुपिन्त बालं बियातयागु स्वदँ ति दत थें 
च्व॑ । लँय्‌ बँपसः तयाः जीवन हनाच्व॑पिं खयूत । गुगु गामय्‌ इमि छँ धाःगु 
खः ल्वः न॑ मनेधुंकल जि ला । सुथय्‌ सुथय्‌ असनय्‌, न्हिन॑निसें सन्ध्याइलय्‌ 
तक धरहराय्‌ पसः तःवनेगु धाइगु । थम्हं स्वःवनागु मदु थौंतक । 

भुखाय्‌ ब्वःकुन्हु इपिं गबायूतीतक छँयू दु, जिपिं सुनानं वाः मचाः । 
मनूत ह्वार हिर पिने लँयू, त्वालय्‌ थायू खाली खालीथायू मुंबँसेलि जिपिं नं 
पिहां वनाबलय्‌ खन,- निकुतिं क्वथाय्‌ तालं ग्वयातल, चःबि जक ह्वातां 
चाः । झाः झाःपतिकं भुखाय्‌ ब्वयां च्वन । इपिं गन वन खः मस्यु, तःन्हुमछिं 
वंगु बनं, तंगु तन॑ । असनय्‌ वनाः स्वःवने धयां मछूवः । असंया फुक्क 
छँ, बालकुमारीया लँय्‌ च्वंगु छै फुक्क हे पुलांगु जक, भुखाचं छ्याछ्या 
यानातःगुलिं गुगु नं इलय्‌ भुखाय्‌ न्वये म्वायेक हे दुनावयेफु हँ । धरहरा 
ला भुखाचं ग्वःत्वाःमछि जुइक त्वःथुले धुंकूगुलिं अन मनूत हे जुइ मन्यू 
हैं आः । ... इमिसं ग्यास अफू याना थकू ला मथकू ला ...... ! हाकनं 
तस्क भुखाय्‌ ब्वःसा छु याये! 

त्वाल॑ सत्तिक मेगु त्वालय्‌ चक्कंगु ख्यः दुगु छगू स्कूल दु। मनूत 
ग्वाः ग्वा: अन हे बासं च्वंवन | जःलाखःलात मध्ये गुम्हं गुम्हं लासाफांगा 
ज्वनाः, गुम्हं स्लिपिङ्ग ब्याग ज्वनाः उखेर वंगु खनाः जिमि कलातं नं अन 
हे च्वंवने मास्ति वयेकल । जिं वया खँ मन्यना । जःलाखःला मस्त न॑ अन 
वंगु सियाः मस्तसें मांम्हेसित छु धाल खः, जिं मताः । मांम्हं इमित धयाच्चन,- 
“थम्हं धाःगु खँयू सल॑ वान्याये थें वांन्याना तइम्ह छिमि बाः । जिं 
धाये मखु, धायेमाःसा छिमिसं हे धा !” 

छै त्वःताः वनकि खुँतसें मौका लाकी। भचा भचा दुगु नं सुचुक्क 
यंकी । जिं धया,- “छँयू सिबय्‌ अन झन्‌ ग्यानापु। उलिमछिं मनूत अन 
च्वनेगु धकाः बंगु दु । गन-गथे यानाः न्ह्यंकी ?! थुजाःगु बरखां, चःबिया 

हुनिं ल्वय्‌ न्यनेफु । अज्या:थायू गुबलें मच्चनानिपिं, अन न्ह्यः वयेक द्यने 
नं फइ मखु झी।” 

थुलि धाधां हे हाकनं भुखाय्‌ ब्वल । ...... लिभुखाय्‌ धाःगु ब्वयेगु 
मद्यू । भुखाय्‌ ब्वयेवं पिब्वां वनेगु । भुखाय्‌ दीव छँय्‌ दुहां वयेगु । भुखाय्‌ 
मब्वःसां भुखाय्‌ ब्वः थें! भुखाय्‌ ब्वइबलय्‌ धाःसा चा हे मचा: थें जुयावल । 
छँयू च्वंसां, लँय्‌ वंसां भुखाचं लीगु मत्वःतू। ग्वःन्हु मछितक भुखायूनाप 
तेलकासा म्हिताच्वना, सुलाकासा म्हिताच्वना । 

जिगु छँया मूलुखाया चुलिंचू मूलुखा दुम्ह जःलाखःलाया छेँ 
पिनें स्वये ला छुँ मजू थें च्वं। दुनें दुनें क्वथाया अंगः हे दुनावल हैँ। 
पुलांपहलं, चां दनातःगु नितँ जाःगु छँ न्यानाः च्च॑वःपिं। लिपतय्‌ च्वयू 
ढलान यानाः न्हूकथं ता छायाः न्यातँजाः याःगु । छन्हु, वं थःगु छँयू तू नकेत 
लँय्‌ तिबः-थां धंकलकि मोटर-साइकल दुपिन्त लँँ पनी, उकिं जिगु पिलर 
दुथायू धलिं न्याकाः तू नकेमाल धाल। स्वहानेया जवंखवं क्वथा, वं तू 
नकेत धाःगु थाय्‌ स्वहानेब्वया अंगलयू लाक लाः । जिगु छँय्‌ स्वहानेयाथाय्‌ 
हे अंगः भचा चिरि बायेगु भायप्वः मेथाय्‌ गनं छुं जूगु मखं | छु धाये छु 
धाये जुल । अथे याके बी ज्यू ला मज्यू ला ? थज्याःगु ग्यानापुगु ई ...... 
लिभुखाय्‌ धाःगु ब्वयेगु द्यूगु हे मखुनि । 

संयोगं, जिगु छँ दनाबलय्‌ थःगु छँ दने थें हे माक्व स्वयाब्यूम्ह 
इञ्जिनीयर पासा त्वाक्क थ्यंकः वल । थम्हं दनागु छँत गन गन छु गुजाःगु 
अवस्थाय्‌ दु स्वयेगु व माःगु सल्लाह बीगु झ्वलय्‌ चाःह्युह्युं जिथाय्‌ वःम्ह 
जुयाच्चन । जिगु छँय्‌ न॑ तालं ग्वयातःगु निकू क्वथा त्वःताः मेथायू सकभनं 
स्वयेधुंकाः व लयूताल । 

जःलाखःलाया छँ मध्ये मूलँपाखे मूलुखा दुगु, जिगु छँया न्ह्यःनेपाखेया 
झ्वलय्‌ च्वंगु न्हापांगु छैँया सिथय्‌ लाक्क च्वंगु छगः पिलर बांमलाक हे 
तज्यानाः दुनेच्चंगु डन्डी हे छ्यातां खने दयाच्चंगु पासां क्यन । मिखा धयागु 
नं गजब हे खनिं! थ्व दयां जक मगाः, खंकेत स्वये नं सयेकेमाःगु जुयाच्चन । 


थथिंजाःगु रसबस..... - ७४ 


भुखाय्‌ !..... लिभुखाय्‌ ! 





वःन्हुमछि दत भुखायू ब्वःगु, तर व छँया उगु पिलर जिमिसं मखं । आर.बी.सी. 
यानाः तख्खाक दनातःगु, पिनें प्लास्टर याना मतःगु खुतँ जाःगु छैँ। छँ 
छखां धया थें ग्वा: ग्वाः बालं तयातःगु । भुखाय्‌ ब्वःबलय्‌ ग्यानाः थःथःगु 
जिल्लायू वन । गुम्हं गुम्हं थःगु देयू भारतय्‌ हे लिहां वंगुलिं आः व छँय्‌ 
उलि हाःसः- हीसः ताये मदु । छँथुवाःत कःसिइ वइबलय्‌ व दक्षिणपाखेया 
क्यबचाय्‌ इमिसं कःसिं तुं लः ह्वला हइबलय्‌ जक छुं सः ताः । 

“गुगुं इलय्‌ हाकनं उकुन्हु थें तच्च्वयेक भुखाय्‌ ब्वःसा व छँ पाःताः 
जुइफु । उकि व छँया क्वं दुहां-पिहां जुइ मते।”- पासां सल्हा बिल । 
लिस्सें अय्‌ जुल नं छतिं ग्याः थें मच्व॑पिं व छँथुवाःतसें नं मखंगु जक॑ खः 
ला भाःपाः इञ्जिनीयर पासां कःसिइ पःखाःम्वलय्‌ तयातःगु ततःग्वःगु 
गमलायू लः बियाच्व॑म्ह छँया थकालिम्हनाप कःसिं हे खँँ थ्वकल। व 
पिलर दुथाय्‌ रेट्रोफिटिङ्ग धाल ला छु धाल यानाः मर्मत यायेमाःसा थम्हं 
सेवाया ध्यबा मकासें ग्वहालि याये धाःबलयू व॑ फुइँक्क लिसः बिल,- 
“जिमि कायूया इञ्जिनीयर पासापिंसं स्वयावने धुंकूगु दु। छि ग्यानादी 
म्वाः !” 

वया लिसः न्यनाः पासां सुख मदयेकू थें ताल जितः । पासां जितः 
धाल,- “न्ह्यागुसां छिपिं अनं जुइ मते । ल्यूनेपाखेरया लुखां जुइगु या, अन 
छँ नं बांलाः, लँ नं तब्या-बांलाः ।” 

“व ला झीगु लँ मखु । अन च्त॑पिंसं थःथःगु जग्गा त्वःताः दयेकातःगु । 
जिपिं थौंतक अनं छधू नं जुयागु मदु ।” 

जिगु खँ न्यनेवं पासां धाल,- “झिखा छँया साझागु लँ आः इमिगु 
निजी जुइ मखु, न्ह्याम्ह जूसां ज्यू अनं । हाकनं थज्याःगु ग्यानापुगु इलय्‌ 
पने न॑ ला फइ मखु नि!”- पासां नियम-कानूनया खँ कनाः जितः अनं 
जुइत बः बिल । व वनेत्यंबलयू, न्ह्यःने च्वंम्ह जःलाखःलां तू नकेत ल्हाःगु 
खँ कनां अथे याके मज्यूगु सल्हा बिल । स्वहानेब्वय्‌ लाःगु पिलरया 
बात्वाःयाथाय्‌ लाकाः स्वहानेया मैदान ढलान यायेधुंकाः वयां च्वय्‌ मेगु 
पिलर स्वाना: ढलान यानातयागु हुनिं उगु पिलरया स्टरन्थ मेमेथायूया 

पिलरया न्ह्यःने बछि नं मदुगु प्राविधिक खेँ बं कंगु जिं बांलाक मथूसां थःगु 
छँय्‌ जःलाखःलाया तू न्याके बी मज्यूगु खँ थुल । पासा कुहां वंम्ह स्वहानेय्‌ 
हे तिनि, मिरिक्क भुखाय्‌ ब्वल । व हथाय्‌ मचासें ल्यूनेरिखेया लुखां 
पिहां वन | वया ल्यू ल्यू निम्ह मस्त नं पिने थ्यन | जिँ जहानयात तस्सलं 
सःता। व॑ तस्सलं हे लिसः बिल,- “जि बाथरूमय्‌ । पिहां वयेत चुकू हे 
चायेके मफया च्वन ।” स्वहानेयाथाय्‌ दनाच्वनाम्ह जि बाम्हय्‌ कात । खापा 
चायेकेत ग्वहालि नं याये मफु, पिहां वनेत तुति नं ल्ह्वने मफु। व बल्ल 
पिहां वल, व पिहां वःबलयू भुखाय्‌ दीधुंकल, तर व थर्र खानाच्वन । 

कन्हयूकुन्हु सुथयू, च्या त्वनाच्वनापिनि न्हायूपनय्‌ क्वः हाः थें 
हाःगु क्वाःक्वाःसः दुहां वन,- “जूजूगु जुइ का, छँ दुनावःसा जिपिं जक 
मखु कालया यःपिं सकलें माः हनाः सी का ...... नके मखु टेवा-सेवा 
नं। देशया सेवा यायेगु जिम्मा कयातःम्ह भुखाय्‌-इञ्जिनीयरं मज्यू धाल 
Fe !” 

गल्लिं वःगु सः म्हस्यूगु हे सः खः, अयूनं सुयात धयाच्वंगु स्वये 
मास्तिवःसां झ्याल क्वस्वये मफत । 

म्हिगः इञ्जिनीयर पासां क्यँसांनिसें जिगु ह्वातां चाःगु मिखां न्ह्यःने 
लँयू लाःगु छँयागु पिलरया छ्यातां खनेदुगु डन्डी खंगु खनं । जिमिसं 
जक मखंगु, मेपिसं खंगु दु ला मदु ला ? 

छन्हु, पसः वनाबलय्‌ नापलाःम्ह छम्ह जःलाखःलानाप खँ जुल । वं 
धाल,- “खनेत खं, तर खनां छु याये- झी जान्ने जुयाः छुं याये ज्यूगु मखु 
CO थःथःगु छँ थःथम्हं स्वयाः ...... कर्पिनिगु छँया ......” खँ पूमवंकुसें 
व दित । 

“व छँया न्ह्यःने च्वंगु पिलरया डन्डी हे त्वःधुले धुंकल धकाः गन 
गन जक बयूबय्‌ याःजुयागु छिं ?! जिं न्हिलाः नतुयां ख्वाः तकं मस्वसें 
कःसिं दुहां वनाछ्वत माजुम्ह न॑ भौम्ह नं ।”- कलातं जाभु दिकूबलय्‌ 
डाइनिङ्ग टेबुल उकुन्हु १२ गते भुखाय्‌ ब्वःबलय्‌ थें हे संकूगुलिं थाराक्क 

जक खनिं ! 

मूलुखाया खापा तिनाः ल्यूनेया लुखां दुहां पिहां जुयागु तःन्हु दत। 
न्ह्यःनेया खापा चा हे मचायेका । ल्यूनेया खापा ति हे मतिना; भुखाय्‌ 
ब्वःसा खापा चायेका च्वने म्वायेक | न्हापां भुखाय्‌ ब्वःकुन्हु सीगु मत 
सितं तिनि। सोलार मत मदुगु जूसा बहनिइ छु जक च्याका च्वनेमालीगु 
जुइ ! सोलार न॑ गाक्क चार्ज मजुयाः न्हापन॑ सी यःगुलिं बहनि जुलकि 
माचाछिं छथायू हे च्वनेगु यानाच्चनागु । द्यनाच्वनागु इलय्‌ तस्कं भुखाय्‌ 
ब्वयाच्चनी धकाः ग्यानाः गुबलें व, गुबलें जि मदचँसे च्वनेगु। गुबलें 
छौँ धाःसां धयाखेँ मन्यँसें मस्त नं बाचाइलय्‌ तक नह्यलं त्वपूवःसां नं 
बलबलं मञ्धँसें च्वंच्वनीगु । 

छन्हु, सुथंनिसें वा वयाच्चन- गुबलें झ्वामझ्वाम, गुबलें सिमसिम । 
न्हिनयपाखे वाःचाः हे मदयेक प्यम्हेसियां स्याक्क न्ह्यः वयाच्वंगु । खापा 
घाराघारा याःगु सः ताल । “का तस्सक॑ भुखायू ब्बल खनिं’ धयागु 
बिचालं प्यम्हं छपलाखं क्वथ्यंकः वना । छेलितँय्‌ थ्यंकाः चालाच्वंगु 
ल्यूनेया लुखां पिने स्वये मलाःनि न्ह्यःनेया मूलुखाय्‌ न्हाचः थें हे घाराघारा 
यानाच्वंगु चाल । खापा चायेकाः स्वया; खुम्ह न्हयूम्ह जःलाखःलात वां 
दायेक, छप्वः छप्वः छु खः मस्यु ज्वनाः वयाच्वंगु खन । इमिसँ धाल,- 
“मेपिं सकलें खना, छिक्रपिन्त मखनाः सःतागु । झ्याल क्वस्वः मझाःगुलिं 
खापाय्‌ ध्याध्या यानागु। वडाय्‌ राहत इनाच्चंगु, आः उलि हूल मजुल, 
काःझासँ याकनं ।” 

“अपायूसक छुं जूगु मदयेक काये जी ला राहत ?! छँ-छाँ दुनाः ...... ” 

जिगु खँ त्वाःल्हानाः छम्हस्याँ छ्वाराक्क धाल,- “काये मयःसा ब्यूवंसां 
नं ज्यू । झासँ, ब्यूझासँ !” 

इपिँ जिगु छँया कवय थःथःगु छँयूरिखे वन। गर्खेसे ताल । खापा 
तिनाम्हेस्या मिखा तुतिइ जुत। जिपिं माचाछिसियां तुतिइ लाकां हे मदु। 

भुखाय्‌ ब्वल धकाः ग्यानाः लाकां हे न्ह्याये मफत खनिं ! ख्वये ला 
न्हिले ला! 

वा दित । मनय्‌ वाफय्‌ वयाच्वन । छँयू च्वने मछू थें जुयावल । “थौं 
बांलाक निभा: हे त्वये मलाक॑ वा वःगु वल । बहनिइ सोलार मत मच्यायेफु । 
जि टर्च छगू व मैनमत भचा न्यानावये”- धयाखतं जि सरासर पिहां वना । 
भचा तापाक्क थ्यंकाः तिनि छगू निगू पसः बच्छि चायेकाः बच्छि तिनातःगु 
खन । मैनमत छप्वाँयू चिंक न्याना, टर्च धाःसा मदु । लँखतं लाकाः मस्तय्‌ 
स्कूलपाखे पलाः न्ह्याका । 

लँयू लाःगु, छँ थें च्वंगु स्कूल । मस्तय्‌ म्हितेगु ख्यः धयागु लँ-सिथयूया 
फःचा जक । पी हथाय्‌ जुइधुंकूगु स्कूल, भुखाचं भ्वरि खाकातये धुंकल । 
थायूथासय्‌ पुलांगु धलिं तिबः बियाच्वंगु खन । हेड-सर व छम्ह निम्ह 
मेमेपिं सर-मिसपिं न॑ खना । ज्वज्वलपा यासें न्ह्यःनेथ्यंक वनाः स्वःवना । 

“आः पिया: मदंकं स्कूल चायेके जी थें मच्व॑ सर !”- जि धायेबल । 

“धन्दा कयादी म्वाः, अपायूसक छुं जूगु मदु। पुलांछ धयागु ब हे 
लाः का, ढलानछँ सिबय्‌ ।”- हेड-सर॑ धयादिल । 

“पिनें जक स्वयाबलय्‌ जितः ला ग्यासें हे वल सर । याकनं पिया: हे 
दयेका दीमाली । उलिमछि मस्त ब्वनीगु स्कूल ......” 


“सरकारी स्कूल ...... धयां गन याकनं धया थें जुइ !”- छम्ह सरं 
धयादिल । 

“स्कूल सरकारी सां झीगु ज्यान ला सरकारी मखु नि । थ्व हे अवस्थाय्‌ 
ला जिं मस्तयूत छूवयाहये मखु सरणिं !” 


जिगु खँ न्यनाः छम्ह मिसं धयादिल,- “थन छिगु हे मस्त जक ब्वनीगु 
मखु नि। मेपिनि जुलं स्कूल गुबलय्‌ चालीया पीर, छि जुल ...... ” 

सर-मिसपिं सकले स्कूलय्‌ दुहां झाल, जि छँ स्वया: लिहां वया । 
लँय्‌ वया च्वनाम्हेसिया भुखाय्‌ ब्वयाः जवंखवं च्वंगु छें ल्हाःवइ धकाः 
ग्याः । भचा चक्कंगु थासय्‌ थ्यनकि 'भुखाय्‌ ब्वयेमाःसा थुथाय्‌ ब्वःसा ज्यू 
का' धयागु मतिइ ततं छँय्‌ लिथ्यन। ...... बहनिइ, मतिइ तया थें हे 

सोलार-मत न्हापाँ सित । चच्छि मैनमत च्याका तया । तर न्ह्यः वयाच्वंगु 
पाखय्‌ फसं मैनमत क्वःथली ला, मखु थें जुइ ला धकाः ग्यानाः निम्ह 
तिपुलिं थः द्यने पालय्‌ नं द्यने मफु । 

“ज्योतिषतयूसं धाःगु, थौं ...... थुलि बजे भुखाय्‌ ब्वइ । थौं 
थबायूती तस्कं भुखाय्‌ ब्वइ धकाः माइकिङ्ग याःवल हैँ !”- तःधीम्ह 
कायूनं मांम्हेसित कन । 

“ब ज्योतिषतयूसं उकुन्हु १२ गते नं भुखाय्‌ ब्वइ धकाः धाःगु दु 
जुइ ...... झीसं जक मस्यूगु जुइ इमिसं धाःगु खँ !”- मांम्हं जिगु ख्वाः 
स्वयाः धाल । 

“थ्व दिनयू, थ्व थासयू, थबायूती हे भुखाय्‌ ब्वइ धकाः नं सुनानं 
धायेफइ ला ! अथे धायेफुसा ला संसारय्‌ भुखाचं थःगु ताण्डव प्याखं 
क्यने हे फइ मखु नि !”- जिं थुइकेत स्वया । 

“ख ला खः, अयूसां ...... छँय्‌ उकूसुकू दंक च्वंच्वने सिबय्‌ 
पिने लँय्‌ वनाः च्वंसा छँयू सिबय्‌ सिच्चुसे नं च्वनी ...... ।”- वया खँ 
न्यनाः दुनेंनिसें तांन्वः थें जुल । ज्वर जक॑ वल ला धकाः डिग्री तया 
स्वयां ९७° हे मदु । 

मेमेबलय्‌ सिबय्‌ न्ह्यथ्याक्क जा नयाः लँय्‌ वनाः ज्या मदयेक ई 
छ्यायेगु, गुबलें भुखायूया बारे खँ ल्हानाच्चंगु पुचलय्‌ खँ न्यंजुइगु । तर 
कलातं 'सःस्यूपहः वयेक सुंलिसे न॑ येंत्यें खँ ल्हानादी मते न्हैं छं! धाःगु 
खँँ नयनाः थम्हं छुं मधासे च्चनेगु बानी जूगु नं च्यान्हु झिन्हु हे दत जुइ । 
छन्हु, छैँयू बालं च्वंच्चँपिं कलाः-भाःत निम्हं तापाक॑निसें वास्यावास्या 
नह्युन्ह्युं जिपिं दनाच्चनाथाय्‌ वल । 

“थ्वःन्हुमछितक गन ले छिकपिं ?! गजाःगु धन्दा जुल जिमि !”- 
जिमि कलाःया न्ह्यसः न्यनाः कलाःम्हेस्यां लिसः बिल,- “छाउनीइ 
मिलिटरीतयूथाय्‌ च्वंच्वनागु । मेमेपिं न॑ यक्व च्च॑वः दु। मे हालाः, प्याखं 
हुलाः, भुखाय्‌ ब्वइबलय्‌ थय्‌ थय्‌ यायेमाः धकाः भाषण नं बी, गुबलें सु 

वयाः गुबलें सु वयाः | जिमिसं ला दिन वंगु हे चाल पावय्‌ मजू। दिरिपिं 
गनं च्वंमवना ला, थन लैँयू हे च्वनेगु ला न्हिन्हिं ?!” 

“जिमित धाःगुसा वयेगु नि ल्यू ल्यू !” 

खँ ल्हाल्हां जिपिं नाप्पं छँय्‌ दुहां वया । खँँया सुरय्‌, इमिसं थःत 
ल्यूनेया लुखां छँयू दुतहःगु वाः मचाःगु खः ला वा वाः चाःसां छुं मधाःगु 
खः मस्यु। इमिसं क्वथा चायेकल । थ्वास्स सू नवल । क्वथायू सामान 
प्बःचा प्वःचा उखें थुखें छ्यालब्याल यानातल । पसः तःवनेत प्वः चिनातःगु 
ला! भुखाय्‌ ब्वःबलय्‌ उखे थुखे लाःगु ला! इमिसं प्वः चीकाः इया:क्वयूपाखे 
तल । स्वहाने प्यपुंगु अंगः थपायूमछि हाकयेक चकयू जुयाच्वंगु कलाःम्हं 
खंकल । पलङ्ग व हे अंगलय्‌ थीक तयातःगु। निम्ह तिपू जानाः सालाः 
स्वत । पलङ्गया क्वय्‌ बँयू छ्यानातःगु थें प्लास्टर तज्ज्याना च्वन। छँ 
दनाबलयू टाई बिमया क्वय्‌ चा भरय्‌ यानाः क्वदायेकागु मगात मखा जुइ ! 
खनेवं इपिं जक मखु जिपिं नं ग्याः थें जुल । 

“नत्रसा वये मखुनिगु । २९ गते जुइधुंकल । क्वथाबाः नं बी 
मफुनि छिकपिन्त । पसः तःवने न॑ ...... ”- भाःतम्हं धयाच्वंगु इलय्‌ 
लाक्क हाकनं भुखायू ब्वल । छम्हं मेम्हेसित बः कायेत स्वयागु खः ला, 
भुखाचं हुस्लुं चुइकूगु खः ...... जिपिं खुम्हं ल्हाः च्वय्‌ ब्वयेक, तुति धः 
धः पायेक सन। क्वथां पिने लब्वयू तक बल्ल थ्यन। 

“फेवातालय्‌ डुङ्गा सं थें सनीगु थज्याःगु छँयू ला च्चने मखु का 
जिपिं”- धकाः हाहां इपिं सल थें भः न्हुयाः पिब्वाँ वन। जिमिसं इमित 
लिलाके मफु । पिने थ्यंबलयू इपिं मिखां न्ह्याये मदये धुंकल । उकुन्हु १२ 
गते भुखायू ब्वःबलयू बैगलय्‌ अपायूसकं मसंकू थें च्व, थौं ला छेलितँय्‌ 
लाःबलय्‌ ला छँ हे क्वःदली ला धया थें ...... म्ह थप्पायू ग्वारा जुयाः 
सासः हत्ती थें ! ...... थ्व बारपाक केन्द्र जुयाः ब्वःगु धाःगु उकुन्हुया 
भुखायूया लिभुखाय्‌ जक खइ मखु, थन थन हे सत्तिक केन्द्रबिन्दु 
जुयाः ब्वःगु तःभुखाय्‌ जुइमाः ! लँय्‌ बुराबुरित द्यःया नां कयाः ख्वयाच्चन, 

ल्यासे-ल्यायूम्हत मध्ये गुलं गुलिंस्यां भुखायूयात सराः बियाच्चन । सर्गतय्‌ 
वाल्ल इमात ब्वयाच्चन । क्वः हाःगु सलं न्हायूप॑ नयाच्वन । 

त्वाःत्वालय्‌ गनं क्षमापूजा यानाच्चन, गनं भुखायूया लत्या यानाच्चन 
हँ ! छँयू च्वने ग्याःपिं मनूत च्वंवयाः तिंख्यः जायेधुंकल हैँ ! थः न॑ अन 
हे च्वंवने ला, च्वंवने माली ला धयागु मतिइ वयाः छक्वः स्वया निं 
वयेगु बिचालं छन्हु जा नये धुनेवं माचाछिं पिहां वना । ताँय्‌ थ्यंकाः जवंखवं 
स्वयां खुसिलिस्सें ताँ नं न्ह्याना च्वं थें च्वना: जिमि पलाः मचायेक हे 
ततःपलाः जुल । लँजुवाःतसें 'छु जुल ? छु जुल ? धकाः न्यंसाँ लिसः 
मब्युसें भिंद्यःपाःचा स्वस्वं ध्यागपलाखं न्ह्याःवना । 

तिंख्यःया पिनें पिनें दुने दुने खनेदुथायूतक मिखा ब्वब्वं चाःहिला 
च्वना । “थ्व भुखाचं सु तःमि, सु चीमि मधाः, सु बल्लाः सु बमलाः नं 
मधाः, सकसितं बराबर व्यवहार यात । महलय्‌ च्वनीपिं नं थन हे, भिखाछँय्‌ 
च्वंपिं नं थन हे छथासं तयेहल थुगुसिया भुखाचं ।”- लँयू वःपिं थःथः खँ 
ल्हाल्हां वनाच्चन | 

लँय्‌ न्हापा थें गाडी वये-वने जुयाच्चंगु मदुगु जक मखु, द हे 
मदु धाःसां ज्यू । जिपिं सतकया दथु दथुं छँयू लिहां वयाच्वनागु । ल्यूनें 
बःगु छगः मोटर-साइकल हर्न-हिर्न छुं मब्युसें स्वात्त मोडयू यानाः न्ह्यःने 
ध्याक्क दिके हल । 

“न्यूरोडया छँ दुनाः ल्हाःवइ धकाः ग्याये म्वाः । सिथं सिथं छँ क्वं क्वं 
वंसां छुं जुइ मखु ।”- धाधां हेल्मेट त्वःतूम्ह मनू इञ्जिनीयर पासा जुयाच्चन । 
ब नं जिपिं थें हे तिंख्यलय्‌ स्वयाः वःम्ह जुयाच्चन । वयात जिं छँय्‌ भुखाचं 
स्यंकातःगु खँ, बालं च्वाँपंसं धाःगु खँ कना, नाप्पं व खँसांनिसें कुहां वने 
हे ग्याःगु खँ न॑ कना । 

“भुखाय्‌ ब्वइबलय्‌ पुलां-पहलं दनातःगु नेवाःछँय्‌ सा कुहां वनाः 
छेलिइ च्वनेगु, अथे मखु ढलान यानातःगु सा च्वय्‌ च्वयू, दकलय्‌ च्वय्‌ 
कःसिइ थहां बनेगु ।”- व॑ छसासलं ध्वाथुइकल । 

मेपिंसं धाःगु सा पत्याः मजुइगु जुइ, इञ्जिनीयरं धार्सेलि अथे हे 
यायेमाली का आवलि धयागु मतिइ तयाः छुं मधया । छुं धाये, वया योग्यताय्‌ 
शङ्का याये थें जुइ । 

वनाप बाया: लिहां वयापिं छे-ल्यूने थ्यन । मिखां खंसां पत्या: मजुल- 
जिमिगु बाखा छँधुच्छि प्यंगः न्यागः थांचा की तानाः उकी कंया तारं ख्वात्तुक 
बार तयातल । न्ह्यःनेया मूलुखायू च्चय्‌ न॑ क्वय्‌ न॑ चुकू जक मखु, खापा 
सालकि थःथम्हं लक जुइगु ताः छुनातयागु। आः छेँयू दुहां वनेगु गय्‌ 
यानाः ?! अय्‌ याये थयू याये छुं मसिल । सर्गतय्‌ थस्वया । सुपाँय्‌ 
न्ह्यानाच्चन। छत्थुं तुति-क्वं हे भुखाय्‌ ब्वयावः थें इक्कुसे च्चनाः जिं 
जहानयात बः कायेत स्वया । मस्त निम्हेस्याँ जितः त्याप्प घयूपू थें च्वन । 

“भुखाय्‌ ब्वःगु मखु, ग्यानादी मते ! ...... लिभुखाय्‌ धाःगु ब्वयाः 
बिजुलीया तार जक संगु, ग्यानादी मते !”- जिमि कलातं धयाच्चन । अयूसां 
जि बः मकासे दनाच्वने मफत । 

थाकू : स्मृति प्रेस, न्हायकंतला, यै । 
सफुतिइ दुथ्याःगु बाख॑या छ्यं : 
१. मास्टर साहेब ७. अनुसन्धान 
२. मतिनामि ८. भाग्य! 
३. सुलाखँ ९, असार 
४. संवेग १०. छुथें छु थें! 
५. बाखं ११. परिचय 
६. ख्याः १२. फिसः 


तपं - (क) 


प्रेमबहाठुर कसा: 


(0. 


'फिसः'- थथे धाये मात्रं थन फिया फि जक दइ धयागु सकसियां 
धारणा । तर, फिसलय्‌ दुने 'ओसिस्‌' अर्थात्‌ मरूद्यान नं ला दु । अले 
अन बुलबुल भंग: हालाच्वंगु तायेदइ, फिसःया लँँजुवाःतयूसं प्यायूचाः 
लंका: तांन्वः व त्यानु तंकी । 


भाजु भूषणप्रसादया थ्व 'फिसः' सफुतिइ नं थज्याःगु हे मरूद्यान जिं 
खना । कवितां जायाच्वंगु शैलीइ गुगु ध्याचू सुलाच्वंगु दु, व हे थ्व 
'फिसः' या विशेषता खः । अले व ध्याचू थःप्रति, थौंया सामाजिक 
अवस्थाप्रति व थौंया मनूतयगु गतिविधिप्रति खः धयागु बालाक हे 
सीदु । 


थ्व 'फिसः' थुगु ल्याखं थौंयागु झीगु जीवन व दशाया छपाः किपा 
धाःसां ज्यू । 


(फिस: ने. सं. १०९३ म्हपूजापाखे) 


सिद्धिचरण श्रेष्ठ 


O 


तपं - 


भोगु भाषाय्‌ नं न्हूकथं बाखं च्वइपिं उदियमान बाखंमित बराबर 
खनेदया वयाच्वन । नवयुवक भूषणजुयागु थ्व 'फिसः' न॑ जिं 
वयूकःयाके सुलाच्चंगु कथाकारितायागु चुलि भाःपिया । 


तताःहाकःगुया ल्यू ततःधंगु खँत नं चट्ट चीहाकयेक न्ह्यथने फुगु 
बाखंमिया विशेषता प्रशंसनीय जक मखु अनुकरणीय नं जू। 


छुँ खयात मनय्‌ दुग्यंक धायेगु वयूकःयागु भाषाया प्रखरता जितः 
यल । 


('फिसः” ने. सं. १०९३ म्हपूजापाखे) 


(ख) 


दुर्णालाल श्रेष्ठ 

0 छिगु फिसलयू जिं कविता बाः वयाच्वंगु खना । 

0 मछिंमछिंगु, चुईं चुईं पुक्क च्वंच्वंगु नुगःया फिसःतयूत नाइसे, प्याल्यां 
वःगु शैलीया रसं फूचायेकाः न्ह्यच्याके हःगुलिं थुकिया भावात्मक 
स्पर्श जिगु नुगलय्‌ च्व॑पिं सुकुमार कवितातयूत थनाबिल । 

0) 07202 थुकियात छिं 'फिसः” धाःसाँ जितः ला थ्व पुलां-बाखंया 
जादूं जाःगु लुँया कथिचा थें जक च्व॑ । 

(फिस: ने. सं. १०९३ म्हपूजापाखें) 


मंजलप्रसाद श्रेष्ठ 


oT 'फिसः'ल॑ नेपालभाषा-साहित्यया चिबाख-क्षेत्रय्‌ छगूकथं 
हलचल यानाब्यूगु दु । न्हूपिं च्वमितसें नं भचा जक च्वयाःसां आपाः 
च्वयेधुंकूपिं पुलांपिन्त लिलाके फु धयागुया सकलिगु दसि 'फिसः' खः । 

0 वयूकःयागु सफूया नां 'फिसः' जुयाः न॑ फिसःया दुनेयागु आबादगु 
क्षेत्रं सयेकातःगु बाखंचात अति हे ल्वःवनापुसे च्वं, यइपुसे च्व॑ । 

0 भूषणजुया मेगु विशेषता, वयूकःया बाखं कनेगु कलाय्‌ अति हे सरलता 
दयाः हिसि व प्रौढतां बिलिबिलि जायाच्वंगु दु । 'फिसः' या बाखंचात 
ब्वनेबलय्‌ शुरूनिसें अन्ततक सरर वंगु ख॑ वयूकःया थ्व विशेषतायात 
प्रमाणित याः । 


क ताक 'फिसः'लं नं नेपाःया मुक्तक बाखं-साहित्यया क्षेत्रय्‌ भीगु 
इज्जत तयाच्वंगु जिं तायेका । 

0 'फिसः'यागु बाखं ब्वनास्वयेबलय्‌ भूषणजु समाज व व्यक्तिया जीवनया 
सूक्ष्म अध्ययन यानाः मार्मिक कथं व्यक्त यायेगुली अति हे सफल 
खनेदु । 


तपं - (ग) 


0 'फिसः' चिबाखं-पुचःयात ब्वनास्वयेबलय्‌ भूषणजु भीगु जनजीवनया 
छचाः खेरं लानाच्वंगु न्हिन्हिं खनाच्वनागु विषय वस्तुत ल्ययाः उकियात 
सूक्ष्म अध्ययन यानाः, ह-बिद्ठ॑ क्यनाः झीगु न्ह्यःने तयाबीगुली अति 
हे च्चन्ह्याःगु खनेदु । 

('किकिपा व 'फिसः'- निगू मुक्तक बार्ख-पुचःया दुने, पल्पसा" निलापौ, 
ल्याः १०, ने.सं. १०९४ नहूदँपाखें) 


तपं - (घ) 


२. >वःफय्‌ 





पिकाक शारदाभक्त श्रेष्ठ व शैलेन्द्रलाल सुवाल 
न्हापां खुसी द्वछि (१०००) गू, १०९४ म्हपूजा 
© च्वमि 
सफूया बां ११.५ cm X १७.५ cm 
पौ १२+ ४७+ १= ६० 
द्यबः-किपा : बारखमिथः हे 
बाखंपाः न्यासुका (१/२५) 
थाकू विकास प्रेस, इव: छँ, यै । 
सफुतिइ दुथ्याःगु बाख॑या छ्यं : 
१. लाखयू-लसिंतय्गु बाखं ७. विद्रोह 
२. तीन तिरकी ८. जाँच 
३. यःपौ . हिभ्याः-ल्हाः 
४. वातावरण १०. मुखुलिइ 
५. जात्रा ११. कवि! 
६. कलाः-भाःत १२. ग्वःफय्‌ 


तपं - (ङ) 


माणिकलाल श्रेष्ठ 


छै पना कलाया दृष्टिं उत्कृष्ट कलात्मक बाखं, अले विचारधाराय्‌ 
बहुसंख्यक जनताया आकांक्षायात न्ह्यज्याकीगु बाखं झीत थौं माःगु 
दु। थ्व ज्याय्‌ छगू संकल्प ज्वनाः युवक-लेखक भूषणप्रसाद श्रेष्ठ 
न्हर्याचलाच्वंगु दु । थुगु संग्रहया बाखं ब्वनेबलय्‌ हे वयूकलं 
कहानीकारया उत्तरदायित्व बांलाक थू धकाः खनेदु । 

छि re भूषणजुया थ्व 'वःफय्‌' संग्रह न्हूबाखंया न्हून्हूगु प्रयोग खः । 

वयूकःया बाखं कनेगु ढड्गय्‌ मौलिकता दु, चित्रण तस्सक तप्यं, छतिं 

हे त्वमपुसें फुक्क हे उदाङूग यायेगु । 

लेखक नेपालभाषाया कहानी-क्षेत्रय्‌ ग्वःफय्‌ हयेत संगु दु । 

0 साहित्या मूल विषयवस्तुप्रत लेखक गाक्क सतक खनेदु । 


0 थः हे न्ह्यचलाः पाठकनाप तप्यंक सम्पर्क तइगु निबन्धया रूप 
वयूकःया बाखनयू खनेदु । 
0 विचारधारा पक्षय्‌ वयूकलं सही प्रवाह ज्वंगु दु । 


८ 


(वःफयू' ने.स. १०९४ म्हपूजापाखें) 
+++ 


माणिकलाल श्रेष्ठ 


० नेपालभाषा-साहित्यख्यःया छम्ह प्रतिभाशाली युवक कवि भूषणप्रसाद 
श्रेष्ठ (वयूकःया मू प्रतिभा कविया कल्पना हे खः) बाख॑मिया रूपय्‌ 
भीगु न्ह्यःने 'फिसः' ज्वनाः पिहां वयेधुंकूगु खः । 'फिसः' पिदनेधुंकाः 
न॑ वयूकःयात कवि धायेगु हे उप्वः ल्वः । 


9 ...... भूषणजुया वःफय्‌' संग्रहस दुध्या:गु बाखंतय्‌ विषय विभिन्न, 
कनेगु तरीका नं पाः, अथेसां फुक्क बाखनय्‌ छगू थःगु ढङ्गया प्रयोग 
खनेदु । थ्व हे प्रयोगयात जिं 'सशक्त प्रयोग” धयागु खः । 


तपं - (च) 


0 प्रगतिवादी लेखक भविष्ययू विश्वास यायेमा:, उज्ज्वल भविष्य हइपिं 
जनता खः धकाः जनताय्‌ आस्था तयेमाः । थ्व स्वस्थ प्रवाह 
भूषणप्रसादया “ग्वःफय्‌” बाखनयू दु । 

SR साहित्या थ्व न्हूगु विधा झीसं थःगु साहित्यय्‌ दुथ्याकागु 
नापं झीसं छगू कर्तव्य न॑ भाला कयागु दु- व खः भीगु पुलांगु 
बाखंया कलात्मक परम्परा कायम यानाः न्हूगु युगया बहुसंख्यक 
जनताया आकांक्षायात न्ह्यज्याकीगु प्रवाह ज्वनेगु । थ्व कर्तव्य पूरा 
यायेगु प्रण यानाः युवक-लेखक भूषणप्रसाद न्ह्यज्याःगु खनेदु । 

(“भूषणजुया “वःफय्‌” बाखया छगू सशक्त प्रयोग”, 
'वातावरण' निलापौ, दँ ४, ल्या: १०, ने. सं. १०९४ थिंला) 


तपं - (छ्‌) 


पुष्पबहादुर चित्रकार 


छ 'फिसः' व “वःफय्‌' सफुतिं नेपालभाषाया बाखं-ख्यःयात 
तब्या-तफाः यानायंकेगु विशेषताय्‌ जक मखु नेपालया थौंकन्हयूयागु 
चहःपहःयात ब्वयेहयेगुली खः । 


0 देशया व्यवस्था, समाज व मनूतयगु नैतिकता आदि बिचाः यानाः 
स्वयेबलय्‌ भूषणप्रसाद श्रेष्ठजुं स्वगु मिखा तेयूलाः अवश्य खः, 
वयूकलं थःगु बाखनय्‌ ब्वयेहयादीगु तथ्यत यथार्थपरक व वास्तविक 
जू, व्यक्त यायेगु पहलयू सशक्तता खनेदु । 

0 _ भूषणजुं थौंया साहित्य प्रगतिशीलताया लँय्‌ न्ह्यानाः जनताया आस्थाय्‌ 
ब्वलंगु जुइमाः धयागु सैद्धान्तिक खँयात ध्वाथुइका ब्यू । 

0 नेपालभाषाय्‌ उपमा छ्यलेत विषय मदु धाइपिन्त कुगाक्क लिसः 
भूषणजुया प्रत्येक बाखं खः । 

0 थनया क्वपुंगु संस्कार, क्वह्यंगु व्यवस्था, संकुचित संकीर्ण प्रगतिया 
लँपुइ छचाःलिं वालं चिनाच्वंगु थौंया स्थितियात ग्वःफसं थें पुइकाः 
न्हूगु हे वातावरण सृजना यायेगु सैद्धान्तिक बिचाः जक मजुसे 
न्ह्याकेमाःगु पलाः हे भूषणजुया बाखं थौंयात खः । 

0 बाखनय्‌ नं कविताया रस बाः वयेकेफुगु वयूकःया खूबी खःसा 
बाखंयात माःगु विशेषता नं खः । 


('चिबाखदुने झ्वयूप्यूगु मिखा' 'बाख-समालोचना, ने. स. १०९५ कछला-म्हपूजा) 


तपं - (ज) 





प] 


७ 


३. लँपु 
पिकाक : झी मांभाय्‌ प्रकाशन/सौगः, यल; किलागः, यै 
न्हापां खुसी : द्वःछि गू १०९५ म्हपूजा 
सफूयाबां : १२८m १८cm 
पौ : ८+४३+१=५२ 
द्यनः-किपा : बाखंमि थः हे 
बाखंपाः : स्वम्वः (१/५०) 
थाकू : ज्ञानोदय प्रेस/ लग, सँ । 

सफुतिइ दुथ्याःगु बाखंया छ्यं 

१, शान्ति सन्देश 

२. मूर्त-अमूर्त 

३. कथिइ तियातःगु ध्वाँय्‌ 

४. जीवन-मृत्यु 

५. वा वल, निभाः त्वल, धुँया मचा बुल 

६, द्यःखः 

७. चेतना 

८. त्यपू 


- (झे) 


९, विष्णु कका- छगू युग ! छगू चुनौति ! 
१०. लयू मदुगु मे 5 मे मदुगु लय्‌ 

११. नसंचा 

१२. स्वार्थान्ध 

१३. पासा 

१४. अपूर्णता 

१५. न्ह्यपुइ प्वाः घाये मफुम्हेसिया म्वानाच्वंगु म्हुतु 
१६. वर्षाया खुसिचा 

१७. कानूनया गैरकानूनी मचा 

१८. पाप 

१९, सीगाः 

२०. लँपु 


तपं - (ज) 


कमलप्रकाश मल्ल 


0 ...... थ्व पीप्यपु चिबाखं छसिनिसें स्वयाःलि जितः मतिइ वन,- 
आर्वील झीगु साहित्यय्‌ चिबाखं-धुकूया छुँ अभाव ल्यनी मखुत । 


0 चिबाखनयू दकलयू बिचाः यायेमाःगु पक्ष अनुभूतिया तीक्ष्णता व 
केन्द्रीकरण खः । चिबाखंया चिकिचाधंगु परिधिदुने विषयवस्तु ल्ययेगु, 
अनं व विषयवस्तुयात नुगलय्‌ थुंदिक्क प्रस्तुत यायेगुकथं भाषा, शैली 
व घटनाक्रमया विधि-विधान न्ह्यथनेगु- थुकिया लागि कवितात्मक 
संवेदनशीलता लिस्सेँ औपन्यासिक दृष्टिकोण व नाटकीय चित्रणया 
आवश्यकता दु। 

0 भूषणजुया 'फिसः', ग्वःफय्‌' व थ्व 'लँपु' सफुतिइ च्वंगु आपाः धया 
थेँ चिबाखनय्‌ लेखक चिबाखंया विधि-विधानया आधारभूत तत्त्वतयूत 
कस्सिक ज्वनातःगु खनेदु । 

0 जिं स्वये भूषणजुया बाखनय्‌ क्यातुगु, छाइसेच्वंगु भावनायात नुगलय्‌ 
तिक्क मिंक प्वंकेगु अभिव्यक्ति पूवंक जुया वयाच्वंगु दु । 

0 जीवनया व्यवधान व विक्षिप्त, विरोधाभास व विषमतायात छम्ह 
क्यातुम्ह नःलि-कलाकारं गुकथं समाजयात झवयूपीकथं थःगु कृतिइ 
न्ह्यथनी, अथे हे तुं भूषणजुं थःगु चिटिक्क च्वंगु चिचीचापाःगु 
किपापतिकं झीत बहिद्यः ब्वये थें ब्वयाः क्यनादीगु दु । 

0 वयूकःया ...... गुगुं गुगुं बाखंया प्रस्तुतीकरण गाक्क न्ह्यइपुसे 
च्वं | आपालं बाखं प्रतीकात्मक जुयाः नं प्रभावपूर्ण जू । 

oN भूषणजुया बाखनयू नं गन कविता व प्रतीकया प्रखरता दु अन 
वयूकः कलाकार धाये ल्वः; गन नीति व उपदेशया प्राधान्य अन 
वयूकः कलाकार बाय बार्खाम जक मखसे उपदेशक थें खनेदये फु । 


(लँपु/ ने.स. १०९५ म्हपूजापाखें) 


तपं - (ट) 





8. घकिंदुने (ने. सं.१०५९४ दँया “श्रेष्ठ सिरपाः” त्या: चु) 


पिकाक : ल्यायूम्ह-पुचः /ज्या:बहाः-दलाछि, यै 

न्हापाँ खुसी : द्वःछि गू ने.सं.१०९७ दिल्ला 

सफूयाबाँ : १०0१ ?८ १६ ता) 

पौ : ८ 4. ८४ 5 ९२ 

द्यबः-किपा : हृदयराम सिंह 

बाखंपाः : स्वतका (३/-) 

थाकू : मदन प्रिन्टिङ्ग प्रेस/ असं-बालकुमारी, ये । 
सफुतिइ दुथ्याःगु बाखंया छ्यं : 


१, 
र्‌ 
र 
४, 
५ 


तपं 


जिगु मिखाय्‌ जि- स्वां/ भ्वंस्वां/ मिस्वां 
म्वानाच्चंगु बाखं- पर्तामानया 

थःथम्हं म्हूगु गाः 

गां जिगु : जि गांया 

धौबजिया मूल्याङ्कन 


- (ठ) 


६. खुसिया निसि 
७. म्वाये जक फयेमाः 
८. धकिंदुने 

९, 


चाकुगु च्याया फाकु-सवाः 
१०. गन जि दु: जिगुई दु! 


तपं - (ड) 


श्रेष्ठ सिरपाया 
दसिपो 


भाजु भूषणप्रसाद श्रेष्ठ, 


(60. 


छिगु साहित्यिक कुतःया फलस्वरूप बाखं विधाय्‌ छिगु 'धकिदुने' 
बाखं-सफुतिं ने.सं.१०९५ दँया श्रेष्ठ सिरपा' त्याकादिल, थ्व खँय्‌ 
जिमित जक मखु ब्वैमिपिनिगु नुगः न॑ सालाकाये फइगु गुण छिके दुगु 
जिमिसं ताया । 


नेपालभाषा व थ्वया साहित्य न्ह्यज्याकेत छिगु बाखनं छपलाः अप्वः 
न्ह्यज्याका यंकूगु जिमित विश्वास दु । लिस्सें युगयात न्ह्यब्वयेफुगु 
छिगु भाषाशैली झीगु साहित्यात देन जूवंगु दु। छि थें जाःम्ह 
प्रतिभाशाली साहित्यकारयात हना: श्रेष्ठ सिरपा' व थ्व दसिपौ देछाये 
दुगुलिं जिमिगु लयूता धयां मब्याः | 

अले छिगु तब्यागु नुगल॑ पिज्वःगु मेमेगु न्हूबाख॑त विश्वया 
न्ह्यज्यानाच्वंगु साहित्य थें थन्ह्यानाः नेपालभाषा-साहित्य-क्यबय्‌ 
तफ्वःस्वां थें हवये फयेमा धकाः मनं तुनाः थ्व दसि लःल्हाना 
च्चना | 


छ्याञ्जे नायः 
राजा शाक्य स्वयम्भूलाल श्रेष्ठ 
च्वसापासा च्वसापासा 


तपं - 


ने.सं.१०९८ कछलागाः १२ 


(ढ) 


धर थ्ठसजय F4। 


पिया 


'खिण साहिपिक काग श्या रूल 
स्क्त्‌ष वाल विष्भय किए. ४ खाएं सरूिं बसं, 
४५-दया त्याकादिल . ७4 सवैंय जिलिग ऊक शऽन्‌ व्व 
मिथितिगु तग नं झाला कार्य ₹<द गुल चिकी दगु किमि्स 


पलल ज्ञयाल राया ब थ्यया साक्रिद्य 


काकाको रिगु वाशबलं कयलाए 'आप्या ड्र ़ाका यंकूगु 
गिलित खिश्व।स दू । लिखते सूगयाग आय्य रूगु कियु राखा 
(खली मीगु साहिप्ययात दत कु बंगु द्‌ | कि (4 झाइच्त, चणि- 
शा४भली झाड्रित्रकाय्ात ह ताः व ७४ 
दकाथ दूयुलिं जििएु सल्या अर्या मध्जाः। 

मूल किगु गव्यागु दग पिङ, 

गु शब ह वाउबंग विश्व॑या बाता व्यंग साहिए। (4 थज्लताना न 
याल राया झाहिएप कचय्‌ गस्रधस्वा ! थं इथ रूथशा ५का लतं एउता; 
७ दसि व्लशक्माता अवता | 

च्कना (३ नाया 
(जाळा भाछ ) ( स्क्यम्छ लाल (४१०० 

कक 2205. ` नक्तयोस्तो 





- (ण) 





४. बीनिभाः 


पिकाक : साहित्यया मूलुखा/ बकुम्बहाः, यल 
न्हापां खुसी : द्वःछे (१०००) गू ने.सं. १०९८ स्वांयाःपुन्ही 
वि.सं.२०३५ जेथ 
सफूया बां : १० ती) ?८ १६cm 
पौ : ८+३२= ४० 
द्यबः-किपा : हृदयराम सिंह 
बाखंपाः : स्वम्वहः (१/५०) 
थाकू : मदन प्रिन्टिङ्ग प्रेस/ असं-बालकुमारी, यै । 
सफुतिइ दुथ्याःगु बाख॑या छ्य॑ : 
१. क-स्वां ७. जिदुनेया 'जि' 
र. भू ८. उलिंचिया बाखं थुलिंचा 
३. सुथया छुमां ९. पाक्य्‌ जूगु ई 
४. मे: मतिनाया १०. दुर्घटनाया शहरयू 
५. सीदुःख ११. शब्दचित्र 
६. स्वापू १२. बीनिभाः 


तपं - (त) 


छत्रबहादुर कायस्थ “यल” 
(अध्यक्ष, साहित्यया मूलुखा) 


0 'बीनिभाः'दुने थौंया बाखनय्‌ दयेमाःगु गुण जिँ खना । 


0  'बीनिभाः'खय्‌ जिं खना- यइपुगु शैलीइ वास्तविक जीवनया किचः 
अले विद्रोहया छगू आभास । 


(प्रकाशकया थःगु खँ, 'बीनिभाः, ने. सं. १०९८ स्वायाःपुन्हीपाखे) 


तपं - (थ) 





&. समानान्तर 


पिकाक : देगः/विजयरत्न वज्राचार्य 
न्हापां खुसी : ने.सं. १०९८ गुरुपुन्ही 
सफूया बां : १०.५ CM X १७.५ 0) 
पौ : ८ न ७० -- ७८ 
द्यबः-किपा : हृदयराम सिंह 
मू : स्वतका (३/-) 
थाकू : आर्ट प्रिन्टिङ्ग प्रेस/ ज्याःबहाः, ये 
द्यबः थाःम्ह : मदन प्रिन्टिङ्ग प्रेस/ असं-बालकुमारी, यैँ । 
सफुतिइ दुथ्याःगु बाखंया छ्यं : 
१. शिलु!- छगू खलबल ५. आरोह 
शिलु !- छगू बेचैन अवरोह 
२. जि सीममग्याः ६. कया लासा 
जितः सी मयः स्वांया खोल 
३. समानान्तर- ७, निभाः त्वल 
ववजिव! खसु वल 
४. घोषणा ८. ई ईनाप जि; 
अघोषित जि !- जिनाप ई 


तपं - (द्‌) 


जिरिजाप्रसाद 

0 नेपालभाषाय्‌ कविता-भासं बाखं च्वइम्ह, अले थौंया बाखंमिमध्ये 
दकलयू नां जाःम्ह भूषणप्रसाद श्रेष्ठ खः । वयूकलं नं नासः मढुगु 
वाक्य च्वःगु दु । 

0  भूषणप्रसादया चट्ट च्वंगु वाक्य फुक्क वयूकःयागु नैसर्गिक गुणं प्याहां 
वःगु खः, शैक्षिक ज्ञानं मखु । 

0 मथुरा सायूमि व भूषणप्रसादया मू-पात्रतयके नैतिकता दु, अपिं तसकं 
भिं । भिंम्ह मनूया जीवनय्‌ म्ह हे जक बाखं दइ । उकिं अमिगु बाखं 
बाखं मजूगु खः, अले ब्वगिंया नुगलयू प्रभाव लाके मफुगु खः । 

60) उ भूषणप्रसादया मू-पात्रत नं तसक भिं । वयूकःयागु च्वसु नं 
बाखं जुइथे च्वनीगु इलय्‌ बाखं मजुइगु खः ।..... 


० ...... थयू च्वंक भिंपिं पात्रपाखें म्ह हे जक बाखं सिर्जना जुइ । उकें 
भूषणप्रसादया 'समानान्तर' या बाखं भिंम्ह मनुखं बियाच्चंगु मर्भिपिं 
मनूतयगु रिपोर्ट जक जूगु दु। 


(नेपालभाषाया बाखनय्‌ भाषा, जीवन-दृष्टि व सौन्दर्य, 
'तयूजु' लसतापौ, ल्याः ११, ने. स. ११०१ गुला) 


तपं - (ध) 





७. उव, जुबलय दुनावइ थें जिजु छेँ ! 


पिकाक : ल्यायूम्ह-पुचः /ज्या:बहा:, यै 

न्हापां खुसी : द्व/छे (१०००) गू ने.सं. ११०१ कौला 
सफूयाबां : १०८M ? १६ ता) 

पौ : ८ न ७२ ८ ८० 

द्यबः-किपा : हृदयराम सिंह 

बाखंपाः : प्यतका (४/-) 

थाकू : रत्न प्रिन्टिङ्ग प्रेस/ इखाछँ, यल 


द्यबः थाःम्ह : मदन प्रिन्टिङ्ग प्रेस/ असं-बालकुमारी, ये । 


सफुतिइ दुथ्याःगु बाख॑या छूय॑ : 
लसकुस, छितः जिमिगु आगं कने ! 
दुर्घटना 

जितः घ्वार्र ल्ह्वयेवल 
गद्य-कविता 

ह्यूपाः 

जू ?! 


MS ०८ ७४ NN 


तपं - (न) 


हल्ला नम्बर १ ...... Rn ह NI 
ववजिव 
तर खुसि अःखतं मन्ह्याः, तर खुसि अःखत॑ न्ह्याइ 


. अस्पताल वयागु छँ खः 

. थःथःगु मिखा 

. मनूया तुति- मनूया न्ह्यपु- मनूया तुति..... 
. आखिर इपिं नं भी हे खः ! 

त अयूसां लयूतायेमाः ! 

. ग्व, गुबलय्‌ दुनावइ थें जिगु छँ! 


कमलप्रकाश मल्ल 


र भूषणजु थ्व विधा ब्वलंकेगुली भीगु साहित्यय्‌ यानादीगु 
कुतः स्तुत्य जू । 

Ra थ्व सफू चीग्वःगु मल्ता थें साप हे पालु । 

भूषणजुं थःगु कलाय्‌ गाक्कं ल्हाः जः धयागु धिसिलाःगु दसु थ्व 
बाख॑-मुनाय्‌ ब्वयादीगु खना । 

व्यङ्ग्य, भूषणजुया छगू सशक्त न्हूगु ज्याभः जुयावःगु खनेदु । 
वयूकःया कृतिइ कलाकार-व्यक्तित्व व उपदेशक-सामाजिक-टीकाकार 
व्यक्तित्वय्‌ छगू सम्मिश्रण पिज्वः । गनं कलाकार टीकाकारयात 
क्वःथलाच्वंगु दुसा गनं टीकाकार कलाकारयात । निम्हं छम्ह गन गन 
जुल अन अन वयूकःया बाखं च्वछायेबहः जू । 

थुकी वयूकःया थःगु अनुभूतिं फूचाःगु बाखं गीति-कविता थें नुगलय्‌ 
दी । विषयचयन भावनात्मक बायू व्यङ्ग्यात्मक थजुइमा, प्रभावपूर्ण 
प्रस्तुतीकरण जू-मजू हे पाठकया लागि मू-दापू खः । थ्व दृष्टिकोणं 
स्वयेबलय्‌ भूषणजुं भीगु चिबाखं-साहित्यया तँ च्चछायादीगु दु धयागु 
खँया दकलय्‌ ग्यसुग्यंगु दसि थ्व सफू खः । 


तपं - (प) 


थुकी कविया संवेदनशीलता व उपन्यासकारया दृष्टिकोण ज्वनाः 
नाटककारया शैलीइ छम्ह ल्यायूम्ह व विक्षिप्त सामाजिक टीकाकार 
नुवानाच्वंगु दु । 


('जिगु मिखाकुन, “व, गुबलय्‌ दुनावइ थें जिगु छँ! ने. सं. ११०१ कौलापाखे) 


रत्नध्वज जोशी 


oO 
oO 


तपं - 


थ्व बाखं-पुचलय्‌ च्वमिया दकसिबय्‌ तस्सःगु सः ध्याचू खः । 
भ्वासिपहः, राजनीतिक नेता धाःपिनिगु अवसरवादी नीति आदि खनाः 
लेखक लागिमिगि चाः अनुसारं उजाःगु खँँया चित्रणयात आकर्षक 
भाषा-शैलीं न्ह्यःने ब्वयेगु शक्ति न॑ च्वमिं आर्जन यायेधुंकूगु दु । 
तःताजिया टेकूनिक्‌ दुथ्याकातःगु तःगूमछि बाखं-पुचलं हे सीदु- 
बाखंच्वमिया बाखं-साहित्यसम्बन्धी अध्ययन नं तफ्फाः जुजुं वयाच्वंगु 
दु। 

भूषणया बाख॑-साहित्यय्‌ आकर्षण म्हो मजू । 

छपु हे बाखंया माध्यमं तःतामछि खँ याउँक धायेगु लँँ भूषणं लुइके 
धुंकूगु खँ थ्व बाख॑-पुचलय्‌ च्वंगु 'लसकुस, छितः जिमिगु आगं कने ! 
आदि बाखं ब्वनेबलयू सीके फु । 

थुकिं लेखकया कथाशील्प विकास जुजुं वयाच्चंगु खँँ याउँक हे सीदु । 


('भूषणया बाख- भूषणया न्हायूक'; “व, गुबलयू दुनावइ थें जिगु छे! 
ने.स. ११०१ कौलापाखें) 


(फ) 


पूर्णदास श्रेष्ठ 


0 न्हूबाखंया उत्थानया श्रेय पाश्चात्य देशयात हे मबिसें मगाः । उकिं 
अन वइगु प्रवृत्ति ीथाय्‌ मवइ धयागु खँ हे मरु । न्हापा लिपाया जक 
खँँ खः, प्रभाव ला लाये हे धुंकूगु खनेदु थौंकन्हय्‌ झम्प्रेसनिज्म 
(वाद) धकाः आधुनिक बाखनय्‌ वयाच्वंगु दु । उदाहरणया लागि 
भीथायू नं भूषणप्रसाद श्रेष्ठया बाखंयात कायेफु । 


0 भूषणया “व, गुबलयू दुनावइथें जिगु छँ !' नांयागु बाख॑-सफुतिइ 
इ्प्रेसनिज्मया स्पष्ट प्रभाव लाःगु खनेदु । थ्व प्रभाववाद चायेक वःगु 
खः वा मचायेकं वःगु खः, थथे हे खः धकाः धाये थाकु । थ्व प्रभाव 
थौंकन्हयूया जिगु बाखनय्‌ न॑ मचायेक लाःवःगु दु । 


('चकना” दँँपौ, ने.स. ११०२ जयाःपुन्ही) 


तपं - (ब) 





ए. दासिव:उह मळू 


पिकाक : ल्याय्म्ह-पुचः/ ज्याःबहाः-दलाछि, यै 
न्हापां खुसी : द्वःछि (१०००) गू ने.सं. ११०४ य॑ला 
सफूयाबां : १०८m १६ ८) 
पौ : ८+८७+१-८९६ 
द्यबः-किपा : शरद रौजित 
बाखंपाः : न्यातका (५/-) 

भिंनितका (१२/-) : ख्वातु-द्यबः 
थाकू : इनाप प्रेस (थायूमदु, यँ) 


द्यबः थाःम्ह : कान्तिपुरी प्रिन्टिङ्ग प्रेस 
(बालकुमारी, यँ) 


सफुतिइ दुथ्याःगु बाख॑या छूय॑ : 

१. लगाम !- सन्तोष-असन्तोषया 
२. उबलय्‌ शायद ....... 

३. ल्यहेंपूगु ख्वाः 

४. .... अन थ्यंकाः जुइगु दुःख 


तपं - (भ) 


५. तिबः 

६. क्वाःगु सासः 
७. ई: जिन्दगीया 
८. मायाया पुखुलिइ 
९. समानता 

१०. इलं फ्वाःगु लँपुइ 
११. स्वापू/बायूभू 
१२. संक्रमण 

१३. मतिना 

१४. अभ्यास ! 

१५. दासिवःम्ह मनू 


जनकलाल वैद्य 


0 नेपालभाषाय्‌ धूस्वां सायूमि, प्रेमबहादुर कसाः, माधवलाल 
कर्माचार्यपिंसं छझाः चिबाखं न्ह्यब्वयादीगु लुमंकेबहः जू । आः थ्व 
बिधायात ब्वलंकेगु ज्यायू क्वातुक पला: च्वयेकादीपिं दुर्लभलाल 
सिंह व भूषणप्रसाद श्रेष्ठ खना । 


त धात्थें खः, थ्व सफूया बाखनय्‌ मनूतय्‌ नुगलय्‌ दासि वइगु थी 
थी अनुभूति, प्रतिक्रिया, मतिना ...... इत्यादिया प्रतिनिधित्व जूगु 
खनेदु । जिं स्वये- थुपिं बाखंया आधार-स्रोत जीवनया वास्तविकता, 
प्रवृत्ति यथार्थ उन्मुखता खः । दासि वयाच्वंगु लखय्‌, दुरुइ, चिकनय्‌ 
स लुयाच्चनीगु आकृति थें सरल सहज स्वाभाविक कला बांलुइक 
बाखं सिर्जना यायेगुली भूषण नासलं लिनावःगुया, वयाच्चंगुया पलाः-चिं 
वयूकःया बाखं-मुना सफूतयू तुलनात्मक अध्ययन यायेबं यचुक 
सीदु । 


तपं - (म) 


७ बा पारिवारिक कचिंग:, सामाजिक जीवनयू नित्तु निलावं वःगु 
संक्रमण, हित्तु हिनाव हःगु सन्त्रास व सङ्कट, Brain Drain 
इत्यादि समसामयिक जटिल समस्या नं तिफ्यानाः लाना: भूषणं थ्व 
सफुतिइ न्ह्यब्वयादीगु दु । 

0 इलं पुलां याःसां भूषणया बाखंत पुलांगु अयूलाः थें न झन मूसया 
च्वनेफइ थें ताया । भूषणया बाखंतसें सदां लयूतायेके फइ थें ताया 


+ +०००४ + 


('दासिवःम्ह मनूया बाखं न्वनास्वया; 'दासिवःम्ह मनू, ने. सं. ११०४ य॑लापाखें) 


तपं - (य) 


डा. दयाराम श्रेष्ठ 


O 


भूषणप्रसाद श्रेष्ठजुया गुलिखेय्‌ बाख॑तसें जिगु नुगः व न्ह्यपुयात थ्यूगु 
दु । समकालीन नेपालभाषा-बाखं-साहित्यया परम्पराय्‌ वयकः सशक्त 
रूपं खनेदुगु जिं भाःपिया । वयूकःया बाख॑-च्वज्याय्‌ थःगु पहःया 
छाप दुग्यंक लायेधुंकूगु जिं खना । वयूकः न्हयचिला च्वनादीगु लँपुया 
बाख॑-स्वांतसें आः मगमग बास्ना ह्वलेगु यायेधुंकूगु दु । झी ब्वैमिपिं 
उगु बास्ना नतुनाः भावमग्न जुइ, बिचाःया पुखुलिइ दुने अले झीगु 
मानसिक संसारया नितिं उपलब्धि ठोस जूगु अनुभव याये । 


वयूकःया बाखंत गुलि चीहाकः अले सरल, उलि हे गम्भीर अले तीव्र 
न॑ जू। 

थुकी मुनाच्वंगु थी थी बाखनय्‌ वयूकलं मनूया मानसिक व सामाजिक 
जीवनया थी थी पक्ष अले समस्यातयूत न्ह्यःनें स्वया: उकिया 
वास्तविक रूप न्ह्यब्वयादीगु दु । थ्व सन्दर्भय्‌ विशेष यानाः जीवनगत 
अले सामाजिक मूल्य-विघटनया सूक्ष्मान्वेषणपाखे वयकः प्रवृत्त 
जुयादीगु जिँ खना । 


न्द्रं वयूकःया बाखनय्‌ महत्त्वपूर्णगु थायू कयाच्वंगु दु । 


भूषणजु थ्व बाखं-पुचलय्‌ छम्ह पर्यवेक्षक व अध्येताया रूपय्‌ यचुक्क 
खनेदुगु खँ न॑ विशेष महत्त्वपूर्ण जू । 

खास यानाः वयूकलं हिलाव॑गु अवस्थाविशेष व मनूदुने भ्यलयू पुनेत 
थाकुयाच्चंगु असामाजिक प्रवृत्तिया दुग्ययेक पर्यवेक्षण यानादीगु दु । 
बिघटिट मूल्या प्रभावया लिस्सेँ मनूया थःदुनेया सामर्थ्य व विश्वासया 
अवमूल्यनयात गुलि दुग्ययेक अध्ययन यायेमाःगु खः, व बाख॑मि 
भूषणजुपाखें सम्भव जूगु दु । 


तपं - (र्‌) 


व्यङ्ग्ययात वयूकलं क्वातुक्क ज्वनादीगु दु । 
वयूकः मानव-जीवनया किपा कीम्ह बार्खौम खः । 


भूषणजुया बाखंत सारगर्भित जू. अर्थयुक्त जू। वयूकःया बाखंत 
ब्वनेबलयूया अनुभूति केवल कलाकारया लयूताःगु नुगलं जक व्यक्त 
यायेफइ । 


(जि लयृूताः) 'दासिवःम्ह मनू ने.स. ११०४ यलापाखें) 


तपं - (ल) 


इन्द्र माली 


0 भूषणप्रसाद श्रेष्ठया भाषा, शैली जक मखु प्रस्तुतीकरण नं उलि हे 
स्यल्लाः अले स्याच्चुसे नं च्वं । नाप॑ भीगु परिवेश व संस्कृतिनाप नं 
उत्तिक हे भ्यलय्‌ पुनाच्वंगु खनेदु। उकिं वयूकःया लेखनय्‌ हिसि 
पिलू । 


छ साहित्यिक यात्रायात दुवाला यंकेबलयू बाखं-ख्यलयू थःगु 
कथं छगू म्हसीका जक मखु छगू थःगु हे कथंया प्रवृत्ति स्वनेत सफल 
जुल । 


७ 9204 बाखं-ख्यलं छगू कथं बायाः गजल व मेपाखे पला: न्ह्याकल । 
भीगु भाषाय्‌ गजल व मे-ख्यलय्‌ न॑ थःगु कथंया म्हसीका स्थापित 
यायेधुंकाः बुलुहुं मचायेक सेनेरियो बाय्‌ सेन्यापाखे पलाः न्ह्याकाः 
थःगु कथंया छगू प्रतिमान स्थापना यानादिल । सेनेरियो बायू सेन्यापाखे 
धिसिमिसि धायेक पलाः न्ह्याकाः हाइकुपाखे अवलम्बित जुल । 


(9. 307 भूषणप्रसाद श्रेष्ठ बहुमुखी प्रतिभाया धनी खःसां थःगु प्रतिभा 
प्रदर्शन यानाः क्यनेगुली मखु, विधागत म्हसीका किया: थःगु कथंया 
प्रवृत्ति स्वनाः जक मेगु विधापाखे लीम्ह साहित्यकार खः । 


0 वयकः मेपिं थें छक्वलं प्यता न्याता विधाय्‌ ल्हाः च्वयेकाः फुक्क 
बिधाय्‌ थःगु नां तयेत स्वइम्ह च्वमि मखु । बरु गुगु विधाय्‌ लित उगु 
विधाय्‌ छगू थःगु कथंया प्रवृत्ति स्वनाः जक मेगु विधाय ल्हाः न्ह्याकीम्ह 
च्वमि नं खः | 

0 आएःतक गुगु गुगु विधाय्‌ ल्हाः तल अन थःगु दुग्यंगु योगदान बीफुम्ह 
छम्ह च्वमिया रूपयू वयूकःयात नालेबहः जू । 


(स्वंगःगु मिखा” ने. स. ११३० दिल्लापाखें) 


तपं - (व) 


डा.कमलप्रकाशा मल्ल 


O In this fictional sketches Bhusan shrestha is rarely 
matched in diversity of syntastics structures. 


(‘The Rising Nepal’, 4 June 20/3/ 
(ने.स.११३३ तछलाथ्वः ६) 


0 बाखनय्‌ छ्यलातःगु खँपुयात संरचनाया मिखाकुनं स्वयेबलयू भूषण 
श्रेष्ठयाके ति विविधता मेपिंके लुइके थाकु । 


(भाय्‌ हीकूम्ह : योगेश राज) 
चित्तरुजन नेपाली 


० नेपालभाषाया साहित्य-ख्यलय्‌ म्हसीका च्वनेमाःम्ह च्वमि मखु 
भूषणप्रसाद श्रेष्ठ । नेपाल संवत्‌ १०९५ या दँय्‌ 'धकिदुने' नांयागु 
बाखं-पुचःया नितिं 'च्वसापासा'यापाखें श्रेष्ठ सिरपा'लं, नेपाल संवत्‌ 
११२५ या दँयू नेवाः मे व गजल' विधायू वयूकलं बियादीगु योगदानया 
नितिं नेपालभाषा एकेडेमी'यापाखें 'दान्याहरा सिरपा'ल॑ व थुगुसी 
नेपाल संवत्‌ ११३६ स 'साहित्यया विविध विधाय्‌ न्यागू दशकनिसें 
सफू च्वयेगु, गजल च्वयेगु, अनुवाद व सम्पादन ज्या, नेपालभाषा 
ब्वंकेगु ज्याया नाप॑ विविध साहित्यया संस्थायू च्वनाः भाषा व 
साहित्यया सेवा यानादीगुलिं' 'नेपालभाषा परिषद्‌'यापाखें 'चित्तधर 
सिरपा'ल॑ं सम्मानित जुयादी धुंकूम्ह वयूकः भूषणप्रसाद श्रेष्ठया 
नेपालभाषा-साहित्य-ख्यलय्‌ बाखं-चिबाखं, निबन्ध, ख्यालि, गजल 
आदि थी थी बिधाय्‌ यानाः झिंच्यागुलिं मल्याक्क मौलिक सफू अले 
अनुवाद, सम्पादन आदि नापं यानाः पीन्यागुलिं मल्याक्क सफूत पिहां 
वयेधुंकूगु दु । 


तपं - (श) 


0 ....... नेपालभाषाया साहित्यया ख्यलय्‌ वयूकः छम्ह नां जाःम्ह 
बाखंच्वमि, व्यङ्ग्यकार, कोशकार व गजलकार कवि खःसा छम्ह 
सफल अनुवादक व सम्पादक नं खः । 


0 छुं दै न्ह्यः बयूकःयागु सम्पादनय्‌ पिहां वःगु 'सच्छि दँया नेपालभाषा 
काव्य-ल्यया' नांयागु काव्य-मुना व छुं दिं न्ह्यः पिहां वःगु 'सच्छि 
दँया नेपालभाषा बाखं-ल्यया' नांयागु निब्व बाख॑-मुनां वयूकःयात 
छम्ह अतिकं मिहेनतीम्ह अन्वेषकया रूपयू नं न्ह्यब्वःगु दु धाःसा 
अत्युक्ति जुइ थें मच्वं । 


(छन्द १०१ व नेवाः गजल” ने. सं. ११३९ पाखे) 


पूर्ण वैध 


0 पासा भूषण, नेपालभाषा-साहित्य थकायेत मदिक्क सना वयाच्वापिं 
पासापिंमध्ये छम्ह स्यल्लाःम्ह अथक साधक खः । स्रष्टा खः । थौंया 
भीगु नेपालभाषाया बाखं-चिबाखं, मे व गजलया ख्यलयू वयूकःया 
पलाःख्वाँय्‌ बांलाक सीदु । वयूकः लेखन-साधनाय्‌ बाखं (00 
Writing) विधाय्‌ जक एकाग्र जुयादीगु जूसा निश्चय नं नेपालभाषायात 
देशं पिने नं क्यनेफइगु उल्लेखनीय बाखं बियादी फइगु खइ । 


0 तर, हानं बाखं त्वःताः गजलयू दुब्वाना दिल | वयूकःया गजलदुने 
वानाच्वंगु गुलिखेय्‌ कवितात्मक झ्वलं जितः थ्यूगु दु, वया सौन्दर्यबोधं 
मन लयूतायेकूगु दु । सखे, न्ह्याग्गु विधाय्‌ जूसां म्रष्टायाके दुगु प्रतिभा, 
अभिव्यक्तिइ खनेदइगु मौलिक विशिष्टताया जः खः थ्व । 

0 वयूकलं थःगु लगनशील कार्यकुशलता हानं भीगु भाषाया वैयाकरणिक 
शुद्धताया खोजय्‌ व महत्त्वपूर्ण रचना सम्पादनया ज्याय्‌ क्यनादिल । 
छगूकथं भाषाया लागिं ला थ्व लबः हे जुल, तर भीगु साहित्यया छगू 
विधागत रूपयू उत्कृष्टता हयेगुली द्या ला मद्याः ? 


तपं - (ष) 


भूषण, थम्हं थियागु न्ह्याग्गुं विधा/ विषयय्‌ नं दुवालाः चिन्तन-मनन 
व तक-वितक' थाहाँ वयाः च्वइम्ह छम्ह सौम्य व गम्भीर स्वभावयाम्ह 
च्वमि थें जितः ताः । 

(न्याःदिगुपुजा' ने.स; ११३० कछलाथ्वः १० पाखे) 


प्रेमशान्ति तुलाधर 


(0. 


(60. 


व्यङ्ग्ययात थौंया यथार्थ ब्वयेगु सशक्त ज्याभःया रूपय्‌ भूषणप्रसाद 
श्रेष्ठ, हरिशंकर रौजितकार आदिपिंसं छ्यलाबिल । 

भूषणप्रसाद श्रेष्ठ नेपालभाषाया न्हू पिँढीयाम्ह छम्ह सशक्त बाखंच्वमि 
खः । थौंया समाजय विद्यमान विकृति-विसंगतियात प्रतीकात्मक ढङ्गं 
स्याचुक क्वात्तुक प्रहार यानाः बाखं ज्यायेगु वयूकःया विशेषता खः । 
नेपालभाषाया बाख॑-ख्यलय्‌ यथार्थवादी प्रबाहयात बिस्तार यायेगु 
ज्यायू वयूकःपाखें न॑ गाक्कं तिबः जूगु दु । 

ब्वैमितयूगु मनय्‌ तिक्क मिंक छुंप्रभाव लाकेगु हे थौंया सफल बाखंया 
गुगु विशेषता जूगु दु, थज्याःगु कलाया सफल प्रयोग वयूकःया बाखनय्‌ 
न॑ गाक्क दु । 

Ce थौंया बाखंया ख्यलयू खनेदयाच्चंगु चिबाखंया प्रयोगय्‌ नं 


वयूकलं सशक्तता क्यनादीगु दु । 
(नेपालभाषा-साहित्यया इतिहास" ने. सं. ११२० पाखें) 


फणीन्द्ररत्न वज्राचार्य 


O 


तपं - 


भूषणप्रसाद श्रेष्ठया हाइकु व गजल, 'सःग्वःछि खँग्वःधुकू', 'सच्छिदँया 
नेपालभाषा काव्य-ल्यया', व 'सच्छिदैया नेपालभाषा बाखं-ल्यया' 
तथा वयूकःया बाखंत ब्वनाः जितः ताल,- भूषणप्रसाद श्रेष्ठ 
नेपालभाषाया भूषण खः, ससुमाजुं ब्यूगु प्रसाद खः व हाइकु व गजलयू 
श्रेष्ठ खः । 

(नेपालभाषा टाइम्स” न्हिपौ, शुक्रवाःया तँसापौ, ने, सं. ११३९ प्वहेलाथ्वः १) 


(स) 


रमेशकाजी स्थापित 


0 भाजु भूषणप्रसाद श्रेष्ठ दकलय्‌ न्हापां बाखंच्वमिकथं पिलू भाःगु 
खः । वयूकःया बाखं ब्वनेधुंकाः जितः मतिइ लूगु खः कि नेपालभाषा 
बाखं च्वयेत तसक॑ ल्वःगु भाय्‌ खः । वयां लिपा वयूकलं गजल 
च्वयाः पिथनादिल । व ब्वनाः जितः ताःगु खः कि गजल च्वयेत उर्दू 
व फारसी जक मखु नेपालभाषा नं तसक॑ ल्वःगु भायू खः। आः 
वयूकलं हाइकु च्वयादिल । थ्व ब्वनाः जितः ताल,- हाइकु च्वयेत 
न॑ नेपालभाषा तसकं ल्वःगु भाय्‌ खः । 


0 थ्व खँ थुकथं जिं न्ह्यथना च्वनागु कारण थ्व खः कि शिल्पीया 
ल्हातयू लातकि गथे ल्वहं नं मूर्ति जुइ, अथे हे भायूया शिल्पीया 
ल्हातयू लातकि उम्ह शिल्पी आखः आखलय्‌, खँग्वः खँग्बलय्‌ थःत 
यःयःगु बांलुइका काइ । भूषणप्रसाद श्रेष्ठ अज्याःम्ह हे छम्ह 
भाषाशिल्पी खः, गुम्हेसिनं आखःग्वलय्‌ ग्वलय्‌, खँग्वलय्‌ खँग्वलय्‌ 
थःत यःयःगु बां लुइका कायेगु क्षमता ब्वःगु दु । 


('खिचापुजा, ने. सं. ११२९ खिचापुजा) 


सुरेश किरण 


0 नेपालभाषाय्‌ भूषणप्रसाद श्रेष्ठजु छम्ह उज्वःम्ह च्वमि खः गुम्हेस्यां 
बाखं च्व वा गजल च्व, थःगु हे बां सीदयेक च्वइ । 


0 भूषणप्रसादजु बाखं तक नं कवितां च्वइम्ह च्वमि खः । 


(सन्ध्या टाइम्स” न्हिपौ, दँ १५, ल्याः ३३३, ने. स. ११३० कौलागाः ७) 


तपं - (ह) 





बाख च्वमि 


भूणणाप्रसाद श्रेष्ठ 


